职官十二
东宫官
东宫官叙
凡三王教世子，必以礼乐。乐所以修内，礼所以修外，礼乐交错於中，发形於外，是故其成也怿，恭敬而温文。（中，心也。怿，悦也。）立太傅少傅以养之，欲其知父子君臣之道也。（言养者，积浸成长也。）太傅审父子君臣之道以示之，少傅奉世子以观太傅之德行而审谕之。太傅在前，少傅在后，（谓其在学时也。）入则有保，出则有师，（谓燕居出入时也。汉班彪上书曰： 昔成王为孺子，出则周公、召公、史佚，入则太颠、闳夭、南宫适、散宜生，左右前后皆正礼。 ）是以教谕而德成也。师也者，教之以事而谕诸德者也。保也者，慎其身以辅翼之而归诸道者也。（慎其身者，谨安护之。）秦汉以下，始加置詹事、中庶子及诸府寺等官，亦有以他官而监护者。（汉孝宣帝欲令中郎将许舜监护太子家，疏广以为示狭，非所以广太子也。后汉顺帝立太子居承光宫，以侍御史种暠监护。有中常侍卒乘衣车来载太子。太子太傅杜乔忧惧不能止，开门将出，而暠至，手剑当车曰： 太子国之储副，人命所系。常侍来，无尺一，何以得将太子去，何知不与内宠奸臣共挟邪谋。今日之事，有死而已。 乃遣乔诣台启白，得中决敕，乃听之。）自魏明帝以后，久旷东宫，制度阙废，官司不具。（吴孙权即位，孙登为太子，兼置四友等官。以诸葛恪为左辅，张休为右弼，顾谭为辅正都尉，陈表为翼正都尉，是为四友。於是东宫号为多士。）晋初，詹事、左右率、庶子、中舍人诸官并未置。唯置卫率令典兵，二傅并摄众事。至咸宁元年，始置詹事，以领宫事。宋孝武置东宫率更令等官，其中庶子、庶子、中舍人、舍人、洗马各减旧员之半。后周加置太子谏议员四人。至隋罢詹事，分东宫置门下坊、典书坊，（北齐已有典书坊。）以分统诸局。（比门下、内史二省。）门下坊有左庶子二人，内舍人四人，录事二人，统司经、宫门、内直、典膳、药藏、斋帅等六局。典书坊有右庶子二人，舍人、通事舍人各八人，领内坊。大唐置詹事府以统众务，置左右二春坊以领诸局。（龙朔二年，改门下坊为左春坊，典书坊为右春坊。咸亨初复旧。景云元年又改为之。）左春坊置左庶子二人，中允二人，司议郎四人，录事二人，左谕德一人，左赞善大夫五人，崇文馆校书二人，亦统六局。（六局之中，唯改斋帅为典设，馀局名与隋同。其六局长官，唯司经置洗马，宫门置大夫，馀各置监，以局名冠之，所职如其名。龙朔中，改宫门大夫及诸监并为郎，遂为永制也。）右春坊置右庶子二人，中舍人二人，舍人四人，录事二人，右谕德一人，右赞善大夫五人，通事舍人八人，兼领内坊。（内坊置典内二人，掌閤内诸事。诸坊局小吏各有差。）因隋制也。
太子六傅（三太三少）
太子师、保、二傅，殷周已有。（二傅为太傅、少傅。诗小弁篇，太子之傅作焉，以刺幽王。弁音步干反。）逮乎列国，秦亦有之。（孝公时，商鞅设法黥太子师傅是也。）汉高帝以叔孙通为太子太傅，位次太常后，亦有少傅。（初，叔孙通为太子太傅。高帝欲立赵王，废太子，通谏曰： 昔晋献公以骊姬故废太子，晋国乱者数十年。秦不早定扶苏，终使灭祀。今太子仁孝，陛下必废嫡立庶，臣愿先伏诛，以颈血汙地。 上曰： 公罢，吾戏耳。 通曰： 太子天下本，本一摇，天下振动，奈何以天下戏乎！ 又高帝东征，留太子监关中兵，谓张良曰： 子房虽病，强卧而傅太子。 时叔孙通为太傅，留侯行少傅事。后太子几废，良立策，召四皓以免。又窦婴为太傅，景帝欲废太子，婴数争不得，因谢病屏居，田南山下。又疏广字仲翁，为太傅，兄子受为少傅，父子并为师傅，朝廷以为荣。后皆请免，归乡里，公卿祖饯东都门外。百姓观者叹曰： 贤哉二大夫。 初太子外祖许伯，以太子少，请使其弟舜监护太子家。广曰： 太子国储副君，师友必天下英俊，不宜独亲外家。今官属已备，若亲暱外家，非所以广太子德於天下也。 上善之。又夏侯胜字长公，为太傅，卒官，太后以尝受尚书於胜，素服五日，以报师傅之恩，儒者以为荣。又万石君石奋、韦玄成、丙吉并为太傅。又匡衡、王丹并为少傅。）后汉太傅礼如师，不领官属，而少傅主太子官属。（光武大会百官曰： 谁可傅太子者？ 群臣承意，皆言太子舅执金吾阴识可。博士张佚曰： 今陛下立太子，为阴氏乎？为天下乎？即为阴氏，则阴侯可。为天下，则宜用天下贤才。 上曰： 欲署者，以辅太子也。今博士不难正朕，况太子乎！ 即拜佚为太傅，桓荣为少傅。又明帝以邓禹先帝名臣，拜太子太傅。）汉魏故事，太子於二傅执弟子礼，皆为书不曰令。少傅称臣，而太傅不臣。（吴薛综，综子莹、莹子兼，三代并为太子少傅。）晋泰始三年，武帝始建置东宫，各置一人。尚未置詹事，宫事无大小，皆由二傅。少傅立草，太傅书真，以为储训。并有功曹、主簿、五官。秩与后汉同。皇太子先拜，诸傅然后答之，如弟子事师之礼。二傅不得上疏曲敬。武帝后以储副体尊，遂命诸公居之。以本位重，故或行或领。时侍中任恺，武帝所亲敬，复使领之，盖一时之制也。咸宁元年，以给事黄门侍郎杨珧为詹事，掌宫事，二傅不复领官属。及杨珧为卫将军，领少傅，复省詹事，遂崇广傅训，命太尉贾充领太保，司空齐王攸领太傅，所置吏属复如旧。二傅皆进贤两梁冠，黑介帻，五时朝服，佩水苍玉。（晋令曰： 太子太保银印青绶。 ）其后，太尉汝南王亮、车骑将军杨骏、司空卫瓘、石鉴皆领傅、保，犹不置詹事，以终武帝之代。惠帝元康元年，复置詹事。（二傅给菜田六顷，田驺五十人，夏后不及田者，食俸一年。给赤耳安车一乘。）及愍怀建宫，乃置六傅，三太三少。（晋书曰： 东宫旧制，月请钱五十万，以备众用。愍怀太子恒探取三月以供嬖宠。 ）以景帝讳师，故改太师为太帅，通省尚书事詹事，文书关由六傅。（职官要录曰： 晋太子六傅，各有丞一人。 ）自元康之后，诸傅或二或三，或四或六。渡江之后，有太傅少傅，不立师保。（晋王导为太傅。时孝怀太子为胡所害，始奉讳，有司奏天子三朝举哀，群臣一哭而已。导以皇太子普天有情，群下宜同三朝之制。元帝从之。又齐王攸领太傅，作太傅箴，献於太子。傅玄亦有少傅箴。又任恺、山涛、张华并为少傅。又云卫瓘领少傅，加千兵百骑，鼓吹之府。山公启事曰： 太子保傅，不可不高尽天下之选。羊祜秉德尚义，可出入周旋，令太子每睹仪形。方任虽重，比此为轻。又可朝会，与闻国议。 ）宋有太傅、少傅，各兼丞一人。其保傅并银章青绶。齐与宋同。武帝时以王俭为少傅。旧太子敬二傅同，至是，朝议接少傅以宾友之礼。梁太傅位视尚书令，少傅视左仆射。（职官要录曰： 三少旧视左仆射，冠服同三太也。 ）陈因之。自宋以下，唯有傅而无师、保。后魏有太师、太傅、太保，谓之东宫三师；少师、少傅、少保，谓之东宫三少。（孝明在东宫，宣武皇帝欲以崔光为太子师傅，光固辞。帝令太子南面再拜，宫臣皆从太子拜。光北面立，不敢答拜，唯西面拜谢而出，乃授光太子少傅。）北齐皆有之，出则三师在前，三少在后。后周不置。隋与北齐同。大唐六傅不必备，唯其人。太子出则乘辂备仪，以为后从。贞观中，太宗撰太子接三师之仪，出殿门迎，太子先拜，三师答拜，每门让。三师坐，太子乃坐。与三师书，前名惶恐，后名惶恐再拜。（先天元年十二月，诏东宫三师三少，宜开府置令丞各一人，隶詹事府。寻罢。）
太子宾客
汉高帝时，有四人年老，以上慢侮，逃匿山中，义不为汉臣，谓之四皓。（东园公、绮里季、夏黄公、角里先生。）高帝不能致。及将废太子，太子迎四人至，侍从太子，须眉皓白，衣冠甚伟。高帝既见，曰： 烦公幸卒护太子。 太子由是不废。至孝武帝，又为太子立博望苑，使通宾客。晋元康元年，愍怀太子始之东宫，惠帝诏曰： 遹幼蒙，今出止东宫，虽赖师傅群贤之训，其游处左右，宜得正人，能相长益者。太保卫瓘息庭，司空陇西王泰息略，太子太傅杨济息毖，太子少师裴楷息宪，太子少傅华廙息恒，各道义之门，有不肃之训。其令五人更往来与太子习数，备宾友也。 其时虽非官，而谓之东宫宾客，皆选文义之士，以侍储皇。其后无闻。大唐显庆元年正月，以左仆射兼太子少师于志宁兼太子太傅，侍中韩瑗、中书令来济、礼部尚书许敬宗，并为皇太子宾客，遂为官员，定置四人。掌调护侍从规谏。凡太子有宾客之事，则为上齿，盖取象於四皓焉。资位闲重，其流不杂。（天宝中，贺知章自太子宾客度为道士，还乡，舍宅为观。玄宗赋诗赠别，时议荣之。）
太子詹事（丞主簿司直）
詹事，秦官，（应劭曰： 詹，省也，给也。 ）汉因之，掌皇后、太子家。（皇后、太子，各置詹事，随其所在以名官。汉官曰： 詹事，位在长秋上，亦宦者，主中诸官。 后汉志曰： 初，成帝鸿嘉三年，省詹事职，并大长秋。是后，皇后当法驾出，则中谒中宦者职吏权兼詹事，奉引讫罢。宦者诛后，尚书选兼职吏一人奉引，此皆皇后詹事也。 ）汉时，太子门大夫、庶子、洗马、舍人，皆属二傅。其太子家令丞、率更令丞、仆、中盾卫率等官，并属詹事。（窦婴字王孙，景帝时为詹事。帝弟梁孝王，母窦太后爱之。酒酣，上曰： 千秋万岁后，传梁王。 太后欢。婴引酒卮进上曰： 天下者，高帝天下，父子相传，汉之约也。上何以得传梁王。 太后由是憎婴。）后汉省詹事，而太子官悉属少傅。魏复置詹事，领东宫众务。晋不置，至咸宁元年，复置以掌宫事。（事具六傅篇。）及永康中，复不置。自太安以来，又置，终孝怀之代。其职拟尚书令，掌三令、四率、中庶子、庶子、洗马、舍人等官。银印青绶，介帻，进贤两梁冠，绛朝服，佩水苍玉。（晋卞壸为詹事，时称卞壸裁断切直，忠於事上。）宋与晋同。齐置府，领官属。（齐沈文季为太子詹事。）梁、陈任总宫朝。后魏有太子左右詹事。北齐东宫众事，无大小皆统之，领三寺左右卫二坊。后周置太子宫正、宫尹。隋开皇初，置詹事，二年罢之。大唐复置詹事府，詹事一人，掌内外众务，纠弹非违，总判府事。置少詹事一人以贰之。龙朔二年，改詹事为端尹，（詹事府为端尹府。）少詹事为少尹，咸亨初复旧。垂拱元年，又改詹事为宫尹，少詹事为少尹，神龙初复旧。
丞：秦官，汉因之。后汉省。魏、晋随詹事省置。至晋永康中，詹事特置丞一人，掌文书，关通六傅。过江多用员外郎，迁尚书郎。宋、齐因之。梁、陈制，一梁冠，皂朝服，铜印墨绶。后魏、北齐并有之。（后魏杨昱字元略，为詹事丞。孝明为太子，尚在怀抱，其所出入，唯乳母而已，不令官僚闻知。昱谏曰： 太子动止，宜令翼从。陛下若召太子，必降手敕，令臣下咸知。 乃诏曰： 自此以后，非朕手敕，勿令儿出宫。宫臣在直，从至万岁门。 ）隋初置一人。大唐置二人，掌文武官簿帐、朝集、假使。（分判府事。）
主簿：一人。晋始置，自后历代皆有。大唐因之，掌付事、句稽、监印、纸笔。
司直：二人。大唐龙朔三年置桂坊，比御史台，置令一人，比大夫；司直二人，比侍御史。掌弹劾宫府寮。其后废桂坊，以司直隶詹事府。
太子庶子
（中允司议郎中舍人舍人通事舍人谕德赞善崇文馆学士洗马文学校书正字典膳郎药藏郎内直郎典设郎宫门郎）
古者，天子有庶子之官，（周官谓之诸子。）职诸侯卿大夫之庶子，掌其戒令与其教理，有大事则帅国子而致於太子，唯所用之。秦因之，置中庶子、庶子员。（宋志云： 后汉置中庶子。 按：齐人邹阳上疏云 秦皇帝任中庶子蒙嘉之言 ，则庶子之为秦官明矣。）汉因之，有庶子，员五人。史丹、王商、欧阳地馀并为中庶子。（王莽改曰中尚翼子。）后汉员五人，职如侍中，而庶子无员，职如三署中郎。凡庶子主宫中并诸吏之適子及支庶版籍。魏因之。在吴为亲近之官。（吴张温言於孙权曰： 中庶子官最亲密，切问近对，宜用隽选。 由是以顾谭为之。）晋中庶子、庶子各四员，职比侍中、散骑常侍及中书监令，皆以俊茂者为之，或以郡守参选。（山公启事曰： 中庶子缺，宜得俊茂者。以济阴太守刘俨、城阳太守石崇参选。 晋书曰： 郑默为中庶子，朝廷以为太子官属，宜称陪臣。默上言皇太子体皇极之尊，无私於天下，宫臣皆受命天朝，不得同之藩国。事遂施行。 又温峤为中庶子，献侍臣箴，甚见补益。又王珣启以桓谦为中庶子曰： 东宫之选中庶子，总管门下，尤不可不得其才。 ）若释奠，中庶子扶左，庶子扶右。宋与晋同。武冠，平巾帻，绛朝服。元嘉初，诏二率、中庶子随太子入直上宫。十四年，又诏还直东宫。至齐，其庶子用人卑杂。梁天监七年诏革选。其年，以太子中舍人、司徒从事中郎为之。凡中庶子四人，以功高者一人为祭酒，行则负玺，前后部护驾，与功高中舍人一人共掌其坊之禁令。庶子四人，掌侍从左右，献纳得失，功高者一人与功高舍人一人共掌其坊之禁令。冠服并同前代。陈因梁制。后魏亦有中庶子、庶子官。北齐门下坊，中庶子四人领之；典书坊，庶子四人领之。隋分为左右庶子各二人，分统门下、典书二坊事。（刘行本为左庶子，卒后而太子勇废。文帝曰： 若使刘行本在，勇当不及於此。 ）大唐亦各二人，分掌左右春坊事。龙朔二年，改左右庶子为左右中护。咸亨初复旧。左拟侍中而右拟中书令。（贞观中，诏曰： 太子与百官书疏，未有制式。近代以来，例皆名目，无以别贵贱。今凡处分论事之书，皇太子并宜称令，右庶子以下署名，宣奉行书。其馀与诸亲及师傅等书，不在此限。 于志宁为太子左庶子，撰谏苑二十卷，以进於太子。太子名承乾。）中允、司议郎，司经、洗马、文学、校书、正字，典膳、药藏、内直、典设、宫门等局郎丞，崇文馆，并属左春坊。中舍人、舍人、通事舍人，并属右春坊。其谕德、赞善亦左右分隶焉。
中允：后汉太子官属有之，职在中庶子下，洗马上。汉制，太子五日一朝，其非朝日，即使仆及中允朝，朝请问起居。其后无闻。宋、齐有中舍人，是其职也。大唐贞观初，改太子中舍人为中允，置二员。其后复置中舍人。龙朔二年，又改中允为左赞善大夫。咸亨元年，复为中允，而左赞善仍置焉。中允掌侍从礼仪，駮正启奏，并监药及通判坊局事。若庶子阙，则监封题。职拟黄门侍郎。永徽三年，以皇太子讳忠，改为内允。太子逊位而官复旧。
司议郎：大唐贞观五年，皇太子上表请置史职，用司箴诫，乃於门下坊置太子司议郎四人，精选名士以居之。龙朔中分为左右，以左司议郎替司议郎，以右司议郎替舍人。咸亨初复旧。掌侍从规谏，駮正启奏，并录东宫记注，分判坊事，职拟给事中。
中舍人：晋咸宁初，置中舍人四人，以舍人才学之美者为之，与中庶子共掌文翰，在中庶子下，洗马上。（晋陆云为中舍人。）凡奏事文书皆综典之，监和尝药，月检奏直臣名，更直五日，典文疏如中书郎。宋亦四人。齐有一人。梁时功高者一人，与中庶子祭酒共掌其坊之禁令。陈因之。后魏、北齐并有之。隋曰内舍人，四员，属门下坊。炀帝减二人。大唐中舍人二员，掌侍从令书奏疏，通判坊事，拟中书侍郎。永徽三年，以皇太子讳忠，改为内舍人。太子逊位而官复旧。或谓之太子中书舍人。（孝和实录曰： 王友贞，太子中书舍人。 ）
舍人：秦官也。汉因之，比郎中，选良家子孙。（晁错、郑当时并为太子舍人。）后汉无员，更直宿卫，如三署郎中。凡帝初即位，未有太子，太子官属皆罢，唯舍人不省，属少府。魏因之。晋有十六人，职比散骑中书侍郎，从驾则正直从，次直守。妃出则次直从。（晋王衍以名门超为太子舍人。又乐广、潘岳、顾荣、夏侯湛并为之。元帝大兴元年，以太子舅虞胤为舍人，太子奏曰： 舅甥宜崇敬，不欲降舅氏之亲为侍臣。 诏乃转胤为常侍。山公启事曰： 太子舍人夏侯湛有盛才而不长理人，有益台阁。 ）宋有四人。齐有一人。梁有十六人，掌文记。（梁刘杳字士深，为舍人。及昭明太子薨，新宫建，旧人例无住者，敕特留杳焉。）陈因梁制。后魏亦有之。北齐典书坊置二十人。隋典书坊有八人。炀帝改为管记舍人，减四员。大唐复为太子舍人，四人，掌侍从表启，宣行令旨，分判坊事。龙朔二年，改为右司议郎，咸亨元年复旧。
通事舍人：齐中庶子属官有通事守舍人，庶子下有内典书通事舍人二人，掌宣传令旨，内外启奏。梁亦有之。视南台御史，多以馀官兼职。陈因之。北齐门下坊有通事舍人八人。至隋亦有之。炀帝改为宣令舍人，八员。大唐复为通事舍人，亦有八员，掌引导辞见，承令劳问。
左右谕德：龙朔三年，初置太子左右谕德各一员，掌侍从赞谕，职比常侍。
左右赞善大夫：龙朔二年初置左赞善大夫，替中允；置右赞善大夫，替中舍人。咸亨元年，中允、舍人复旧，而赞善大夫别自为官，左右各五人，皆掌侍从翊赞，比谏议大夫。
崇文馆学士：魏文帝始置崇文观，以王肃为祭酒。其后无闻。贞观中，置崇贤馆，有学士、直学士员，掌经籍图书，教授诸生，属左春坊。龙朔二年，改司经局为桂坊，管崇贤馆，而罢隶左春坊，兼置文学四员、司直二员。司直正七品上，职为东宫之宪司。府门北向，以象御史台也。其后省桂坊。而崇贤又属左春坊。后沛王贤为皇太子，避其名改为崇文馆，其学士例与弘文馆同。
洗马：秦官，汉亦曰先马。（如淳曰： 前驱也。 国语曰： 句践亲为夫差先马。 先或作洗。又汉书： 汲黯及姊子司马安并为太子洗马。安文深巧善宦，四至九卿。 ）后汉员十六人，职如谒者，太子出则当直者前驱，导威仪也。（汉选郎中补。）安帝时，太子谒庙，洗马高山冠。非乘从时，著小冠。魏因之。晋有八人，职如谒者，准秘书郎。进贤一梁冠，黑介帻，绛朝服。掌图籍，释奠讲经则掌其事，馀与后汉同。（晋江统为洗马，太子颇好游宴，或阙朝侍，统以五事谏之。又陆机、邓攸、傅咸并为洗马，又卫玠为洗马。）宋与晋同。齐置一人。梁有典经局，又置八人，掌文翰，尤为清选，皆取甲族有才名者为之，位视通直郎。（梁庾於陵拜洗马，舍人如故。旧事，东宫官属，通为清选，洗马掌文翰，尤其清者。东宫近代用人，皆取甲族有才名者。时於陵、周舍并擢充斯职。武帝曰： 官以人而清，岂限於甲族。 时论美之。）陈因之。北齐典经坊洗马二人。隋曰司经局，置洗马四人。炀帝减二人。大唐司经局洗马二人。龙朔二年，改洗马为司经大夫。三年，改司经局为桂坊。（一云析司经局置桂坊。）司经大夫通判坊事，罢隶左春坊。咸亨初复旧，掌侍奉及经史图籍，判局事。
文学：汉时郡及王国并有文学，而东宫无闻。魏武置太子文学，（魏武为丞相，以司马宣王为文学掾，甚为世子所亲信。）自后并无。至后周建德三年，太子文学十人，后省。龙朔三年，置太子文学四员。属桂坊。桂坊废而属司经。开元中，定制为三员，掌侍奉，分掌四部书，判书功事。
校书：宋孝建中，洗马有校书吏四人，自后无闻。北齐有太子校书。隋太子校书有六人。大唐四人，掌雠校经籍。（无郎字。初弘文、崇文二馆置雠校，开元六年省雠校，置校书。弘文四员，崇文二员。）
正字：隋太子正字二员，炀帝改为正书。大唐复为正字，亦置二人，掌刊正文字。
典膳郎：汉魏以来并有太子食官局。至北齐，门下坊始别置典膳局，有监、丞各二人。隋如北齐之制。大唐典膳局有郎二人，丞二人。郎掌进膳尝食之事，丞贰之。（乾封元年，皇太子久在内不出，典膳丞邢文伟减膳，上启曰： 窃见礼大戴记曰： 太子既冠，成人，免於保傅之严，则有司过之史，亏膳之宰。史之义不得不书过，不书则死之。宰之义不得不撤膳，不撤则死之。 近日以来，未甚谈议，不接谒见，常三朝之后，但与内人独居，何由发挥圣智，使睿哲文明者乎！今史虽阙官，宰当奉职，忝备所司，不敢逃死。谨守礼经，遽申减膳。 其年，右史阙，宰臣进拟数人，高宗曰： 邢文伟嫌我儿不读书，不肯与肉吃，此人甚直，可用。 遂拜焉。）
药藏郎：北齐门下坊领药藏局，有监、丞各二人，侍药四人。隋如北齐之制。大唐药藏局有郎二人，丞二人。郎掌和剂医药之事，丞贰之。
内直郎：齐有太子内直兵局，内直兵史二人。梁有斋内、主玺、主衣、扶侍等局，各置有司，以承其事。陈因之。北齐门下坊领殿内局，有内直监二人，副监四人。隋如北齐制。大唐内直局有郎二人，丞二人，掌符玺、繖扇、几案、衣服之事，丞贰之。
典设郎：南齐置斋居局斋居库，丞一人。梁斋内局各置有司，以承其事。陈因之。北齐门下坊有斋帅局，有太子斋帅、内阁帅各二人。隋如北齐制。大唐典设局有郎四人，掌凡大祭祀汤沐、洒扫、铺陈之事。
宫门郎：秦有太子门大夫，汉因之，员二人，（汉官仪曰： 门大夫选四府掾属。 ）职比郎将。（汉官仪曰： 安帝时，太子谒庙，门大夫乘从，冠两梁冠。 ）魏因之。晋太子门大夫准公车令，掌通笺表及宫门禁防。宋因之。梁代视谒者仆射。陈因之。北齐谓之门大夫坊，并统伶官。隋炀帝改门大夫为宫门监。大唐初为宫门大夫。今宫门局有郎二人，丞二人，郎掌东宫殿门管钥及启闭之事，丞贰之。
太子家令（丞主簿食官署典仓署司藏署）
家令，秦官，属詹事。（服虔曰： 太子称家，故曰家令。 ）汉因之，有丞，（晁错为太子家令，以奇辩得幸太子，太子家号为智囊。疏受亦为太子家令。）主仓穀饮食，职似司农、少府。汉代太子食汤沐邑十县，家令主之。后汉则属少傅，主仓穀饮食。魏因之。晋又兼主刑狱、穀货、饮食，职比廷尉、司农、少府。其家令、率更令及仆，为太子三卿。太康八年，进品与中庶子、二率同。自汉至晋，家令在率更下，宋则居上。铜印墨绶，进贤两梁冠，绛朝服。主内茵褥床几诸供中之物及官奴婢、月用钱、内库、盐米、车牛、刑狱。齐因之。自宋齐以来，清流者不为之。（沈约为齐文惠太子家令。）至梁天监六年，武帝以三卿陵替，乃诏革选，家令视通直常侍，率更、仆视黄门。陈因之。后魏亦曰三卿。北齐家令有功曹、主簿，领食官、典仓、司藏等三署及领内坊令、丞。隋掌刑法、食膳、仓库、奴婢等。炀帝改为司府令。大唐复为家令寺，置家令一人，唯不主刑法，馀与隋同。龙朔二年，改家令寺为宫府寺，家令为宫府大夫。咸亨初复旧。丞二人，主簿一人，领食官署、典仓署、司藏署，署令各一人，丞各二人。
丞：汉家令有丞，后无闻。宋书云 家令丞一人，晋置 。宋齐以后并有之。后周无。隋家令丞二人。大唐因之。龙朔二年，改为宫府丞。咸亨元年复旧。掌判寺事。
主簿：晋家令有主簿，宋齐因之，自后无。北齐家令有主簿员。隋亦然。大唐因之。掌印并及句举。
食官署令、丞：汉詹事属官有食官令长丞。后汉亦有，而属少傅，主饮食。晋太子食官令，职如太官令。宋则属中庶子。齐则属詹事，掌厨膳之事。梁食官局属庶子。陈因之。后魏亦有。北齐有食官令、丞，又别领器局、酒局二丞。隋家令寺统食官令、丞，令一人，丞二人。大唐因之，掌饮膳之事。
典仓署令：后汉太子仓令属少傅，主仓穀。魏以下无闻。后魏有之。北齐家令寺领典仓署令、丞，典仓署又别领园丞。隋家令寺统典仓令、丞，令一人，丞二人。大唐因之，掌穀藏出纳及醯醢庶羞之事。
司藏署令：晋家令有主物吏四人。梁有锡赐库局丞庶子，又有东宫卫库丞。北齐家令寺领司藏署令、丞，司藏又别领仗库、典作二局丞。隋家令统司藏署令一人，丞二人。大唐因之，掌藏库财货营缮之事。
太子率更令（丞主簿）
率更令，秦官。（颜师古曰： 掌知漏刻，故曰率更。 ）汉因之，有丞、主簿、庶子、舍人更直，职似光禄勋而属詹事。后汉因之，后属少傅。魏因之。晋主宫殿门户及赏罚事，职如光禄勋、卫尉，而属詹事。宋制，铜印墨绶，进贤两梁冠，绛朝服。梁、陈、后魏并有之。北齐领中盾署，掌周卫禁防漏刻钟鼓，亦属詹事。隋掌伎乐漏刻，有令、丞、录事各一人。大唐因之，加掌皇族次序及刑法事。龙朔二年，改率更寺为司更寺，改令为大夫。咸亨初复旧，丞、主簿各一人。
丞：后汉率更置丞一人。历代悉有，唯后周无。大唐因隋，掌判礼乐刑罚之事。
主簿：晋置一人。宋无，齐有之，自后无闻。北齐、隋又有之。大唐因之。掌印及句举。
太子仆（丞主簿厩牧署）
仆，秦官。汉因之，又有长丞，主车马。（又有太子厩长一人，亦主车马。）后汉因之，而属少傅，职如太仆。太子五日一朝。其非太子朝日，即与中允入问起居。魏因之。晋主舆马，兼主亲族，如太仆、宗正。从驾乘安车，次家令而属詹事。宋齐并有之。梁视黄门郎。陈因之。后魏亦有。北齐詹事领仆寺，置令、丞、功曹、主簿，领厩牧署令。隋仆寺置仆一人，掌皇族亲疏、车舆骑乘，领厩牧署令。大唐因之，加掌仪仗丧葬而不掌亲族。龙朔二年，改仆寺为驭仆寺，改仆为大夫。咸亨初复旧。丞、主簿各一人，统厩牧署。
丞：梁有之，陈因之。后魏、北齐、隋并有之。大唐因之。
主簿：晋置，宋无，齐有之。梁、陈、后魏无，北齐、隋皆有之。大唐因之。
厩牧署令、丞：汉有太子厩长、丞，属詹事。后汉亦有，而属少傅，主车马。魏晋因之。齐东宫属有内厩局、外厩局，皆有丞。梁陈因之。后魏有之。北齐则曰厩牧署令、丞，车舆局丞。隋仆寺统厩牧署令、丞。大唐因之。掌车马、闲厩、牧畜之事。
左右卫率府（副率以下官属）
卫率府，秦官。汉因之，属詹事。后汉主门卫徼循卫士，而属少傅。魏因之。晋武帝建东宫，置卫率，初曰中卫率。泰始五年，分为左右卫率，各领一军。惠帝时，愍怀太子在东宫，又加前后二卫率。（晋志曰： 凡太子出，前卫率导在前，黄麾，左右二率从，使导舆车。后卫率从，在乌皮外。并带戟执刀，其服并视左右卫将军。 山公启事曰： 太子左率缺，侍卫威重，宜得其才无疾患者。城阳太守石崇，忠笃有文武，河东太守焦胜，清贞著信义，皆其选也。 刘卞为愍怀太子左率，知贾后必害太子，乃问张华，华曰： 君欲如何？ 卞曰： 东宫隽乂如林，四率精兵万人。公居阿衡之任，若得公命，皇太子因朝，使录尚书事，废贾后於金墉，两黄门力耳。 华曰： 废立大事，恒惧祸甚，又非所能。 贾后微闻，迁卞为雍州刺史，卞恐终露，乃服药卒。）成都王颖为太弟，又置中卫率，是为五率。及江左，省前后率。孝武太元中，又置。宋齐止署左右二率。（齐沈约为太子右率。又徐孝嗣自吏部尚书转领太子右率，台阁事多以委之。沈文季亦尝为此官。）梁二率视御史中丞。铜印墨绶，武冠，绛朝服。左率领七营，右率领四营。陈有二率。后魏曰左右卫率。北齐谓之左右卫率坊。后周东宫有司戎、司武、司卫等员。隋曰左右率，兼有副率二人。（文帝以太子勇频知时政，欲重宫官之资，故以大臣领其职。苏孝慈自兵部尚书拜右卫率，尚书如故。上将废太子，惮其在东宫，乃出为淅州刺史。）炀帝改左右卫率为左右侍率，兼置副率二人。大唐为左右卫率府。龙朔二年，改其府为左右典戎卫。咸亨元年复旧。置率各一人，领兵宿卫，督摄队伍，总判府事。（李靖为中书令，行左卫率，转兵部尚书。）
副率各二人，（掌贰率事。）长史各一人，隋置。大唐因之，掌通判。自长史以下，胄曹以上，诸率府并同。
录事参军各一人，隋置。大唐因之，掌句稽监印。
仓曹参军各一人，隋置。大唐因之。掌官员、假使、仪式、粮廪、膳羞、田园、公廨、选所、监药等事。
兵曹参军各一人，隋置。大唐因之。掌府内卫士以上名帐差科及公私马驴等。
胄曹参军各一人。隋置为铠曹。大唐长安中，改为胄曹参军。神龙初，复为铠曹。太极中，复为胄曹。掌军器、仪仗、公廨、营造、罪罚。长史以下官局所领职务，诸率府并同。
亲府、勋府、翊府中郎将各一人。梁左右卫率共领十一营，二率各领殿中将军十人、员外将军十人。北齐左右卫坊率各领骑官备身员外，又有内直备身正副都督。隋左右卫率下直閤四人，直寝八人，直斋、直后各十人。大唐则曰亲、勋、翊三府，各置中郎将、左右郎将各一人。大唐置录事、兵曹参军各一人。
左右司御率府
隋文帝置左右宗卫，其官制如左右卫，各掌以皇族侍卫。炀帝改为左右武侍率。大唐复为左右宗卫率府。龙朔二年，改为左右司御卫，后改卫为率府焉。神龙初，复为宗卫。景云二年，复为司御率府，置率各一人，所掌与左右卫率同。（副率以下职亦同，他准此。）副率各二人，长史、录事及仓、兵、胄曹参军各一人。
左右清道率府
隋有左右虞候，各置开府一人，掌斥候，伺奸非。长史以下如左右卫。炀帝改开府为左右虞候，并置副率二人。大唐为左右虞候率府，职拟左右金吾。龙朔二年，改为左右清道卫。神龙初，又为虞候率府。开元初，为清道率府，各置率一人，掌斥候道路，先驱后殿，伺察奸非。副率各二人，长史、录事及仓、兵、胄曹参军各一人。
左右监门率府
隋左右监门率各置一人，掌诸门禁。炀帝改为监门将军。大唐复为左右监门率，拟左右监门。龙朔二年，改为左右崇掖卫。咸亨初，复旧。垂拱中，改为鹤禁卫。神龙初，复旧。各置率一人，掌门禁、籍傍。副率各二人，长史、录事参军及兵、胄二曹参军各一人。
左右内率府
隋置左右内率、副率各一人，掌领备身以上。（所领千牛以下与千牛卫同。）禁内侍卫，供奉兵仗。大唐为左右内率府。龙朔二年，改为左右奉裕率。咸亨初，复旧。各置率一人，掌侍卫左右，供奉兵仗。副率、长史、录事参军及兵、胄二曹参军各一人。千牛各十六人，掌执细刀弓箭，宿卫侍从。备身各二十八人，掌宿卫侍从。龙朔二年，改太子左右千牛备身为太子左右奉裕，寻复旧。
太子旅贲中郎将
旅贲中郎将一人，职如武贲中郎将，宋初置。天子有武贲，习武训也。诸侯有旅贲，御灾害也。大唐诸率府初有中郎、郎将官。永徽元年，以太子名忠，改诸率府中郎将为旅贲郎将，其郎将改为翊军。后或改或省。
太孙官属
大唐永淳元年三月，立皇孙重照为皇太孙，将置府寮，高宗召吏部郎中王方庆，问曰： 前代故事如何？ 方庆进曰： 臣按周礼，有嫡子，无嫡孙。汉魏以来，皇太子在，亦不立太孙。晋惠帝永宁元年，立愍怀太子第三子襄阳王尚为皇太孙，太子官属即转为太孙官属。南齐永明十年，立文惠太子长子南郡王昭业为皇太孙，便居东宫。今皇太子在而立太孙，旁求载籍，未有前例。 上曰： 自我作古，可乎？ 对曰： 五帝不相沿乐，苟不失上下之序，不亏政理之道，亦何事而不可。诗曰： 贻厥孙谋，以燕翼子。 礼曰 君子抱孙不抱子，孙可以为王父尸 ，以其昭穆同也。今陛下肇建皇孙，创斯盛典，所以彰子孙千亿之盛，福祚灵长之应也。 上悦，使方庆详求典故，官属员品，乃奏太孙府置师、傅、友、文学、祭酒及长史、曹掾、主簿、管记、司录以下六曹从事等官，各加王府一级。上后颇以为疑，竟不补授而止。


边防二
东夷下
高句丽
高句丽，后汉朝贡，云本出於夫馀先祖朱蒙。朱蒙母河伯女，为夫馀王妻，为日所照，遂有孕而生。及长，名曰朱蒙，俗言善射也。国人欲杀之，朱蒙弃夫馀，东南走渡普述水，至纥升骨城，遂居焉，号曰句丽，以高为氏。及汉武灭朝鲜，以高句丽为县，属玄菟郡。赐以衣帻、朝服、鼓吹，常从玄菟郡受之。后稍骄恣，不复诣郡，但於东界筑小城以受之，遂名此城为帻沟漊。 沟漊 者，句丽名城也。王莽时，发句丽兵以伐匈奴。其人不欲行，皆亡出塞为寇盗。莽更名高句丽王为下句丽侯。於是貊人寇边愈甚。光武建武八年，遣使朝贡，帝复其王号。
其国在辽东之东千里，南与朝鲜、濊貊，东与沃沮，北与夫馀接。地方二千里，多大山深谷，无原泽，随山谷而为居，少田业，力作不足以自资。其俗节於饮食，而好修宫室。以夫馀别种，而言语法则多同，而跪拜申一脚，行步皆走。凡有五族，有消奴部、绝奴部、顺奴部、灌奴部、桂娄部。本消奴部为王，稍微弱，后桂娄部代之。其置官有相加、对卢、沛者、古雏大加、主簿、优台、使者、皂衣先人。其俗淫，皆洁净，国中邑落男女，每夜群聚为倡乐。好祠鬼神、社稷、零星，以十月祭天，大会，名曰 东盟 。其国东有大穴，号禭神，亦以十月迎而祭之。其公会衣服皆锦绣，金银以自饰。大加、主簿皆著帻，如冠帻而无后。其小加著折风，形如弁。无牢狱，有罪，诸加评议便杀之，没入妻子为奴婢。婚娶之礼略无财币，若受财者谓之卖婢，俗甚耻之。父母及夫丧，其服制同於华夏，兄弟则限以三月。兵器有甲、弩、弓、箭、戟、槊、矛、鋋。乐有五弦琴、筝、筚篥、横吹、箫、鼓之属。赋税则绢布及粟，随其所有，量贫富差等输之。其马皆小，便登山。（本朱蒙所乘马种，即果下也。）畜有牛、豕，豕多白色。其人性凶急，有气力，习战斗，好寇抄，沃沮、东濊皆属焉。又有小水貊。句丽作国，依大水而居。（汉辽东郡西安平县北有小水，南流入海，句丽之别种，依小水作居，因名之为小水貊。）出好弓，所谓貊弓是也。
至其王宫，生而开目能视，国人憎之。及长勇壮，和帝时，频掠辽东玄菟等郡。宫死，玄菟太守姚光上言，欲因其丧发兵击之。尚书陈忠曰： 宫前桀黠，光不能讨，死而击之，非义也。宜遣吊问，因责让前罪。 安帝从之。明年，宫子遂成还汉生口，诣玄菟降。诏曰： 自今以后，不与县官战斗而自以亲附送生口者，皆与赎直，缣人四十匹，小口半之。 自尔率服，东陲少事。
其后王伯固死，有二子，长曰拔奇，小曰伊夷模。拔奇不肖，国人共立伊夷模为王。自伯固时数寇辽东，又受亡胡五百馀家。献帝建安中，拔奇怨为兄而不得立，与消奴加各将下户三万馀口诣公孙康降，还住沸流水。降胡亦叛伊夷模。伊夷模更作新国，都於丸都山下。拔奇遂往辽东，有子留句丽国，古雏加驳位居是也。伊夷模死，子位宫立。以曾祖名宫，生能开目视，及长大，果〈歹凶〉虐，（〈歹凶〉音凶。）今王生亦能视，句丽呼相似为位，似其祖，故名之为位宫。宫有勇力，便鞍马。魏齐王正始三年，位宫寇西安平。（在辽东。）五年，幽州刺史毌丘俭将万人出玄菟讨之，战於沸流。位宫败走。俭追至赪岘，悬车束马，登丸都山，屠其所都，斩首虏万馀级。六年，毌丘俭复讨之。位宫轻将诸加奔沃沮。俭使王颀追之，绝沃沮千馀里，到肃慎南界，刻石纪功。又刊丸都山、铭不耐城而还。
至位宫五叶孙钊，晋康帝建元初，慕容皝（音晃）率兵伐之，大败，单马奔走。皝乘胜追至丸都，焚其宫室，掠男女五万馀口以归。钊后为百济所杀。其后慕容宝以句丽王安为平州牧，封辽东、带方二国王。安始置长史、司马、参军官，后略有辽东郡。至孙高琏，东晋安帝义熙中，遣长史高翼献赭白马，以琏为营州诸军事、高丽王、乐浪郡公。宋元嘉中，又献马八百匹。自东晋、宋至於齐、梁、后魏、后周，其主皆受南北两朝封爵，分遣贡使。初后魏时，置诸国使邸，齐使第一，高丽次之。南齐武帝永明中，高丽使至，服穷葱，冠折风。中书郎王融戏之曰： 服之不衷，身之灾也。头上定是何物？ 答曰： 此即古弁之遗像也。
自东晋以后，其王所居平壤城，（即汉乐浪郡王险城。自为慕容皝来伐，后徙国内城，移都此城。）亦曰长安城，随山屈曲，南临浿水，在辽东南千馀里。城内唯积仓储器械，寇贼至，方入同守。王别为宅於其侧。其外有国内城及汉城，亦别都也。复有辽东、玄菟等数十城，皆置官司以相统摄焉。（其地后汉时方二千里。至魏南北渐狭，才千馀里。至隋渐大，东西六千里。）其国中书籍，有五经、三史、三国志、晋阳秋、玉篇、字统、字林。
自琏七叶至元，隋文帝时，率靺鞨之众万馀骑寇辽西。隋遣汉王谅总兵讨之，次辽水，大遭疾疫，又乏粮。元复惶惧，遣使请罪，遂班师。至炀帝徵元入朝，不至。大业七年，帝亲征元。师度辽水，东城分道出师，顿兵於其城下。高丽婴城固守，帝命诸军攻之。又敕诸将： 高丽若降者，即宜抚纳，不得纵兵。 城将陷，贼辄言请降。诸将奉旨，不敢赴机，先令驰奏。比报至，贼守御亦备，随出拒战。如此者再三，帝不悟，食尽师老，输粮不继，诸军败绩，还者千人而已。是行也，唯於辽水西拔贼武列逻而已。还。九年，帝复亲征，乃敕诸军以便宜从事。诸将分道攻城，贼势日蹙。会杨玄感作乱，反书至，帝班师。兵部侍郎斛斯政，玄感之党，亡入高丽，高丽具知事实，悉锐兵来追，殿军多败。十年，又发天下兵。会盗贼蜂起，所在阻绝，军多失期，少至辽水，又属饥馑，六军递相掠夺，复多疾疫。自黄龙以东，骸骨相属，止泊之处，军人皆积尸以御风雨，死者十八九。高丽亦困弊於守御，遣使乞降，囚送斛斯政以赎罪。帝许之，顿於怀远镇，受其降款，旋师。仍徵元入朝，不至，帝更图后举。会天下大乱，不克复行。
大唐武德四年，遣使朝贡。其国建官有九等。其一曰吐捽，（昨没反。）旧名大对卢，总知国事；次曰太大兄；次郁折，（之悦反。）华言主簿；次太大夫使者；次皂衣头大兄，东夷相传所谓皂衣先人者也。以前五官掌机密，谋政事，徵发兵马，选授官爵。次大使者，次大兄，次收位使者，次上位使者，次小兄，次诸兄，次过节，次不过节，次先人。又有状古雏加，掌宾客，比鸿胪卿，以大夫使者为之。又有国子博士、大学博士、舍人、通事、典书客，皆以小兄以上为之。又，其诸大城置鳣（内屋反）萨，比都督；诸城置处闾近支，比刺史，亦谓之道使。其武官曰大模达，比卫将军，以皂衣头大兄以上为之；次末客，比中郎将，以大兄以上为之；其次领千人以下，各有差等。又其国有五部，皆贵人之族也：一曰内部，即后汉时桂娄部也；二曰北部，即绝奴部也；三曰东部，即顺奴部也；四曰南部，即灌奴部也；五曰西部，即消奴部也。碣石山在汉乐浪郡遂成县，长城起於此山。今验长城东截辽水而入高丽，遗址犹存。（按尚书云： 夹右碣石入於河。 右碣石即河赴海处，在今北平郡南二十馀里，则高丽中为左碣石。）又平壤城东北有鲁阳山，鲁城在其上。西南二十里有苇山，南临浿水。其大辽水源出靺鞨国西南山，南流至安市。小辽水源出辽山，西南流与大梁水会。大梁水在国西，出塞外，西南流注小辽水。马訾水（则移反）一名鸭绿水，水源出东北靺鞨白山，水色似鸭头，故俗名之。去辽东五百里，经国内城南，又西与一水合，即盐难水也。二水合流，西南至安平城，入海。高丽之中，此水最大，波澜清澈，所经津济，皆贮大船。其国恃此以为天堑，水阔三百步，在平壤城西北四百五十里，辽水东南四百八十里。（汉乐浪、玄菟郡之地，自后汉及魏，为公孙氏所据。至渊灭，西晋永嘉以后，复陷入高丽。其不耐，屯有、带方、安市、平郭、安平、居就、文城皆汉二郡诸县，则朝鲜濊貊、沃沮之地。）又遣使请道教。诏沈叔安将天尊像并道士至其国，讲五千文，开释玄宗，自是始崇重之，化行於国，有逾释典。
其后东部大人盖苏文弑其王高武，（其王元在位十八年，高武即元异母弟。）立其侄藏为主，自为莫离支。此官总选兵，犹吏部、兵部尚书也。於是号令远近，遂专国命。苏文须面甚伟，形体魁杰，衣服冠履皆饰以金采，身佩五刀，常挑臂高步，意气豪逸，左右莫敢仰视。常令武官贵人俯伏於地，登背上下马。七年二月，遣使内附，受正朔，请颁历，许之。
八年三月，高祖谓群臣曰： 名实之间，理须相副。高丽称臣於隋，终拒炀帝，此亦何臣之有！朕敬於万物，不欲骄贵，但据有土宇，务共安人，何必令其称臣以自尊大。可即诏述朕此怀也。 裴矩、温彦博进曰： 辽东之地，周为太师之国，汉家之玄菟郡耳。魏晋以前，近在提封之内，不可许以不臣。若以高丽抗礼，四夷必当轻汉。且中国之於夷狄，犹太阳之於列星，理无降尊，俯同藩服。 乃止。
贞观十八年二月，太宗谓侍臣曰： 高丽莫离支贼杀其主，尽诛大臣。夫出师吊伐，须有其名，因其杀君虐下，取之为易。 谏议大夫褚遂良进曰： 兵若度辽，事须克捷。万一不获，无以威柔远方，必更发怒，再动兵众。若至於此，安危难测。 太宗然之。兵部尚书李勣曰： 近者薛延陀犯边，必欲追击，但为魏徵苦谏遂止。向若讨伐，延陀无一人生还，可五十年间边境无事。 至十一月，以刑部尚书张亮为平壤道行军大总管，自莱州泛海趣平壤。又以特进李勣为辽东道行军大总管，趣辽东，两军合势。三十日，征辽东之兵集於幽州。十九年，太宗亲征渡辽。四月，李勣攻拔盖牟城，获口二万，以其城置盖州。勣又攻辽东城，拔之，以其城为辽州。六月，攻拔白岩城，以其城为岩州。遂引军次安市城，进兵以攻之。会高丽北部鳣萨高延寿、南部高惠真率靺鞨之众十五万来援，於安市城东南八里依山为阵。上令所司张受降幕於朝堂之侧，夜召文武躬自指挥。是夜有流星坠贼营中。明日及战，大破之。延寿、惠真率三万六千八百人来降。上以酋首三千五百人授以戎秩，迁之内地，馀三万人悉放还平壤城，靺鞨三千人并坑之。获马五万匹，牛五万头，甲一万领，因名所幸山为驻驆山。命许敬宗为文，勒石以纪其迹。遂移军於安市城南。久不克。九月，遂班师。先遣辽、盖二州户口渡辽，乃召兵马历於城下而旋。城主升城拜辞，太宗嘉其坚守，赐缣百匹以励事君者。二十一年，李勣复大破高丽於南苏。班师至颇利城，渡白狼、黄岩二水，皆由膝以下。勣怪二水狭浅，问契丹辽源所在。云： 此二水更行数里，合而南流，即称辽水，更无辽源可得也。 旋师之后，更议再行。
二十二年，司空房玄龄病亟，乃谓诸子曰： 当今天下清谧，咸得其宜。唯东讨不庭，方为国害。主上含怒意决，臣下莫敢犯颜。吾若不言，可谓衔恨入地。 遂封表切谏曰： 臣闻兵恶不戢，武贵止戈。当今圣化所覃，无远不服。自上古所不臣者，陛下皆能臣之；所不制者，皆能制之。详观古今为中国患害，无过突厥，遂能坐运神册，不下殿堂，大小可汗，相次束手，分典禁卫，执戟行间。其后延陀鸱张，寻就夷灭。铁勒慕义，请置州县。沙漠之北，万里无尘。至如高昌叛涣於流沙，吐浑首窜於积石，偏师薄伐，俱从平荡。高丽逋诛，莫能讨击。陛下责其逆乱，杀主虐人，亲总六军，问罪辽碣。未经旬日，即拔辽东。此圣主之所自知，微臣安敢备说。且陛下仁风被於率土，孝德彰於配天，兼众美而有之，靡不毕具，微臣深为陛下惜之重之，爱之宝之。易曰： 知进而不知退，知存而不知亡。 又曰： 知进退存亡而不失其正者，其唯圣人乎！ 由此言之，进有退之义，存是亡之机，得有丧之理。老臣所以为陛下惜之，盖谓此也。老子曰： 知足不辱，知止不殆。 臣谓陛下威名功德亦可足矣，拓地开疆亦可止矣。彼高丽者，边夷贱类，不足待以仁义，不可责以常礼。古来以鱼鳖畜之，宜从阔略。若必欲绝其种类，深恐兽穷则搏。且陛下每决死囚，必命三覆，进素食，停音乐，盖以人命所重，感动圣慈。况今兵士之徒，无一罪戾，无故驱之於辽城之间，委之於锋刃之下，使肝脑涂地，魂魄无归，令其老父、孤儿、寡妇、慈母，睹〈车慧〉（音卫）车而掩泣，抱枯骨而摧心，足以变动阴阳，感伤和气，实天下之冤痛也。伏愿陛下遵皇祖老子止足之诫，以保万代巍巍之名，许高丽自新，罢应募之众，自然华夷庆赖，远肃迩安。臣老病三公，朝夕入地，谨罄残魂馀息结草之诚，傥蒙录此哀鸣，即臣死且不朽。
盖苏文死，其子男生嗣立，为其弟男建所逐，使其子献诚诣阙。高宗总章元年，遣司空李勣伐高丽。破其都平壤城，擒其王高藏并男建等，平其国，下城百七十六，户六十九万七千。二年，移高丽户二万八千二百配江淮以南、山南、京西。咸亨元年四月，其馀类有酋长剑牟岑者率众叛，立高藏外孙安舜为王。令左卫大将军高偘讨平之。其后馀众不能自保，散投新罗、靺鞨旧国，土尽入於靺鞨，高氏君长遂绝。
武太后圣历二年，鸾台侍郎、平章事狄仁杰上表请拔安东，复其君长，曰： 臣闻先王疆理天下，皆是封域之内，制井田，出兵赋，其有逆命者因而诛焉，罪其君，吊其人，存其社稷，不夺其财，非欲土地之广，非贪玉帛之货。至汉孝武籍四帝之资储，於是定朝鲜，讨西域，平南越，击匈奴，府库皆空，贼盗蜂起，百姓嫁妻卖子，流离於道路者万计。於是榷沽市利，算及舟车，笼天下货财而财用益屈。末年觉悟，息兵罢役，封丞相为富人侯。然而汉室中分，盖由此起，岂不戒哉！人有四支者，所以捍头目也。君有四方者，所以卫中国也。然以蝮蛇在手，既以断节全身；狼戾一隅，亦宜弃之存国。汉元帝罢珠崖之郡，宣帝弃车师之田，非恶多而好少也，知难即止，是为爱人。今以海中分为两运，风波漂荡，没溺至多，准兵计粮，犹苦不足。且中国之与蕃夷，天文自隔，辽东所守，已是石田，靺鞨遐方，更为鸡肋。今欲肥四夷而瘠中国，恐非通典。且得其地不足以耕织，得其人不足以赋税。臣请罢薛讷，废安东镇。三韩君长，高氏为其主，诚愿陛下体存亡继绝之义，复其故地，此之美名，高於尧舜远矣。
东沃沮
东沃沮，后汉通焉。初，武帝灭朝鲜时，以其地为玄菟郡，后为夷貊所侵，徙郡於高句丽西北。至光武，以其渠帅为县侯，不耐、华丽、沃沮诸县皆为侯国。后汉末，犹置功曹、主簿诸曹，皆濊民作之。其诸邑落渠帅，皆自称三老，则故县国之制也。
其国在高句丽盖马大山之东，（盖音合。）东滨大海，北与挹娄、夫馀，南与濊貊接。其地东西狭，南北长，可折方千里。户五千。土肥美，背山向海，宜五穀，善田种。无大君主，有邑落长帅。人性质直强勇，便持矛步战。言语、饮食、居处、衣服有似句丽。其葬，作大木椁，长十馀丈，开一头为户。新死者先假埋之，令皮肉尽，乃取骨置椁中。家人皆共一椁，刻木如主，随死者为数焉。又有瓦钅历，（鎗也，音历。）置米其中，编悬之於椁户边。国小，迫於大国之间，遂臣属句丽。句丽复置其中大人为使者，使相主领，又使大加统之，（大加，句丽官号，所谓有马、牛、羊、狗加，其所部有大小。）责其租税，貂布鱼盐，海中食物，千里担负致之。又发其美女以为婢妾焉。
魏齐王正始五年，幽州刺史毌丘俭讨句丽。句丽王宫奔沃沮。遂进师击沃沮邑落，皆破之。宫又奔北沃沮。北沃沮一名置沟娄，去南沃沮八百馀里。其俗南北皆同，与挹娄接。挹娄喜乘船寇抄，北沃沮畏之，夏月常在山岩深穴中为守备，冬月冰冻，船道不通，乃下居村落。毌丘俭遣玄菟太守王颀追讨宫，尽其东界。耆老言，国人尝乘船捕鱼，遭风吹，数十日东到一岛，上有人，言语不相晓。其俗尝以七月取童女沈海。又言有一国亦在海中，纯女无男人。或传其国有神井，闚之辄生子。又说，得一布衣，从海中浮出，其身如中人衣，其两袖长三丈。又得一破船，随波出在海岸边，有一人项中复有面，生得之，与语不相通，不食而死。其城皆在沃沮东大海中。
挹娄
挹娄，魏时通焉，云即古肃慎之国也。周武王及成王时，皆贡楛矢、石砮。（楛音户。）尔后千馀年，虽秦汉之盛，莫能致也。常道乡公景元末来贡，献楛矢、石砮、弓、甲、貂皮之属。
其国在不咸山北，在夫馀东北千馀里，滨大海，南与北沃沮接，不知其北所极，广袤数千里。（袤，莫候反。）土地多山险，车马不通，人形似夫馀，而言语各异。有五穀、牛马、麻布，出赤玉、好貂。（所谓挹娄貂是也。）无君长，其邑落各有大人。处於山林之间，土气极寒，常为穴居，以深为贵，大家至接九梯。好养豕，食其肉，衣其皮。冬以豕膏涂身，厚数分，以御风寒。夏则裸袒，以尺布蔽其前后。其人臭秽不洁，作厕於中，圜之而居。无文墨，以言语为约。坐则箕踞，以足挟肉啖之。得冻肉，坐其上令温暖。土无盐铁，烧木作灰，灌之，取汁而食。俗皆编发，将嫁娶，男以毛羽插女头，女和则持归，然后致礼聘之。妇贞而女淫，贵壮而贱老。死者其日即葬之於野，交木作小椁，杀猪积其上，以为死者之粮。性凶悍，以无忧哀相尚。父母死，男女不哭泣。有哭者谓之不壮相。盗窃无多少皆杀之，虽野处而不相犯。有石砮皮骨之甲。国东北有山出石，其利入铁，将取之，必先祈神。其人众虽少而多勇力，处山险，又善射。弓长四尺，力如弩。矢用楛，长尺八寸，青石为镞，镞皆施毒，中人即死。邻国畏其弓矢，卒不能服也。便乘船，好寇盗，邻国患之。东夷饮食类皆用俎豆，唯挹娄独无，法俗最无纲纪。
至晋元帝初，又诣江左贡其石砮。至成帝时，通贡於石季龙，四年方达。季龙问之，答曰： 每候牛马向西南卧者三年矣，是知有大国所在，故来焉。
勿吉（又曰靺鞨）
勿吉，后魏通焉。在高句丽北，亦古肃慎国地。邑落各自有长，不相总一。凡有七种：其一号粟末部，与高丽相接；二曰汨咄（都勿反）部，在粟末之北；三曰安车骨部，在汨咄东北；四曰拂湟（音皇）部，在汨咄东；五曰号室部，在拂湟东；六曰黑水部，在安车骨西北；七曰白山部，在粟末东南。胜兵各数千，而黑水部尤为劲健。自拂湟以东，矢皆石镞，长二寸，所居多依山水，渠帅曰大莫拂瞒（莫干反）咄，东夷中为强国，诸国皆患之。
其国有大水，阔三里馀，名速末水。其地卑下湿，筑隄凿穴以居，室形似冢，开口於上，以梯出入。无牛，有车马，佃则偶耕，车则步推。有粟及麦穄。菜则有葵。水气咸，凝盐生树上。亦有盐池。多猪无羊，嚼米酝酒，饮能致醉。妇人则布裙，男子衣猪犬皮裘，头插虎豹尾，善射。其父母春夏死，立埋之，冢上作屋，不令雨湿；若秋冬死，以其尸捕貂，貂食其肉，则多得之。俗以溺洗手面，於诸夷最为不洁。
孝文延兴中，其王遣乙力支朝献。乙力支称：初发其国，乘船溯（溯音素）难河西上，至太沴（沴音丽）河，沈船於水，南出陆行，渡洛孤水，从契丹西界达和龙。乙力支还，从其来道，取得本沈船，达其国。隋文帝初，靺鞨国有使来献，谓即勿吉也。（ 勿吉 与 靺鞨 音相近。）西北与契丹接，每相劫掠，与中华悬隔，唯粟末、白山为近。炀帝初，其渠帅度地稽率其部来降，居之柳城。辽东之役，度地稽率其徒以从，每有战功。从帝幸江都，寻放归柳城。（今郡地。）大唐圣化远被，靺鞨国频使贡献。详考传记，挹娄、勿吉、靺鞨俱肃慎之后裔。
扶桑
扶桑，南齐时闻焉。废帝永元初，其国有沙门慧深来至荆州，说云：扶桑在大汉国东二万馀里，地在中国之东。其土多扶桑木，叶似桐，初生如笋，国人食之。实如梨而赤。绩其皮为布以为衣，亦为锦。作板屋，无城郭。有文字，以扶桑皮为纸。无兵甲，不攻战。名国王为乙祁，贵人第一者为大对卢，第二者为小对卢，第三者为纳咄沙。国王行有鼓角导从。其衣色随年改易，甲乙年青，丙丁年赤，戊己年黄，庚辛年白，壬癸年黑。有牛，角甚长，以角载物，至胜二十斛。车有马车、牛车、鹿车。国人养鹿如牛，以乳为酪。有赤梨，经年不坏。多蒲桃。其地无铁有铜。不贵金银，市无租估。其婚姻法大抵与中国同。亲丧七日不食，祖父母丧五日不食，兄弟伯叔姑姊妹丧三日不食。设座为神像，朝夕拜奠，不制縗绖。嗣王立，三年不视国事。自宋孝武帝大明二年，罽宾国有比丘五人游行至其国，始通佛法像教。
女国
女国，慧深云： 在扶桑东千馀里。其人容貌端正，色甚洁白。身体有毛，发长委地。至二三月，竞入水则妊娠，六七月产子。女人胸前无乳，项后生毛，根白，毛中有汁，乳子，百日能行，三四年则成人矣。见人惊避，偏畏丈夫。食咸草，如禽兽。咸草叶似邪蒿，而气香味咸。 梁武帝天监六年，有晋安人渡海，为风所飘，至一岛，登岸。有人居。女则如中国人，而言语不可晓。男则人身而狗头，其声如犬吠。其食有小豆，其衣如布。筑土为墙，其形圆，其户如窦。
文身
文身，梁时闻焉。在倭国东北七千馀里。人体有文如兽，其额上有三文，文大直者贵，文小曲者贱。土俗欢乐，物丰而贱，行客不赍粮。有屋宇，无城郭。国王所居，饰以金银珍丽，绕屋为堑，广一丈，实以水银，雨则流於水银之上。市用珍宝。
大汉
大汉，梁时闻焉。在文身国东五千馀里。无兵戈，不攻战。风俗并与文身国同，而言语异。
流求
流求，自隋闻焉。居海岛之中，当建安郡东，（斗川之东。）水行五日而至。土多山洞。其王姓欢斯，名渴剌兜，不知其由来有国代数也。彼土人呼之为 可老羊 ，妻曰 多拔茶 。所居曰 波罗檀洞 ，堑栅三重，环以流水，树棘为藩。王所居舍，其大十六閒，彫禽刻兽。多斗镂树，似橘而叶密，条纤如发，纷然下垂。国有四五帅统诸洞，洞有小王。往往有村，村有鸟了帅，并以善战者为之，自相树立，理一村之事。男女皆以白纻绳缠发，从头后盘绕至额。妇人以罗纹白布为帽。织斗镂皮并杂色纻及杂毛以为衣，制裁不一。织籐为笠，饰以毛羽。兵有刀、槊、弓、箭、剑、铍之属。编纻为甲，或以熊豹之皮。王乘木兽，令人轝之而行，导从不过数十人。国人好相攻击，人皆骁健善走，难死而耐疮。诸洞各为部队，不相救助。两阵相当，勇者三五人相击射，如其不胜，一军皆走，遣人致谢，即共和解，收取斗死者共聚而食之。食皆用手。无赋敛，有事则均税。俗无文字，视月亏盈以纪时节，候草枯以为年岁。人深目长鼻，颇类於胡人。纵年老，发多不白。无君臣上下之节、拜伏之礼。父子同床而寝。妇人产乳，必食子衣。以木槽暴海水为盐，木汗为醋，酿米麹为酒。遇得异味，先进尊者。凡有宴会，执酒者必待呼而后饮。上王酒者，亦呼王名，衔杯共饮，颇同突厥。歌呼蹋蹄，一人唱，众人皆和，音颇哀怨。其死者气将绝，举於庭。浴其尸，以布帛缠之，裹以苇草，杂土而殡，上不起坟。为子者，数月不食肉。有熊罴豺狼，尤多猪鸡，无牛羊驴马。厥田良沃，先以火烧，而引水灌之。持一插，以石为刃，长尺馀，阔数寸，而垦之。土宜播种，树木有同於江表。气候与岭南相类。俗事山海之神，祀以酒肴。斗战杀人，便将所杀人祭其神。
炀帝大业初，海师何蛮等每春秋二时，天清气静，东向，依稀似有烟雾之气，亦不知几千里。三年，帝令羽骑尉朱宽入海求访异俗，何蛮言之，遂与蛮俱往，因到流求国。言不相通，掠一人，并取其布甲而还。时倭国使来朝，见之曰： 此夷邪久国人所用也。 帝遣虎贲郎将陈棱、朝请大夫张镇州率兵自义安（今潮阳郡。）浮海击之。至流求。初，棱将南方诸国人从军，有昆仑人颇解其语，遣人慰谕之。流求不从，拒逆官军。棱击走之，进至其都。频战皆败，毁其宫室，虏其男女数千人而还。
闽越
闽越王无诸（按说文云： 闽，东越蛇种，故字从门虫。 ）及越东海王摇者，其先皆越王句践之后也，姓驺氏。秦已并天下，皆废为君长，以其地为闽中郡。（今闽川尽是也。）及诸侯叛秦，无诸及摇率越人佐汉击项籍。汉五年，复立无诸为闽越王，王闽中故地，都东冶。（今长乐郡地。）孝惠三年，举高帝时越功，曰闽君摇功多，乃立摇为东海王，都东瓯，（今永嘉郡。）时俗号为东瓯王。至孝景三年，吴王濞反，吴破，东瓯受汉之购，杀吴王。吴王之子子驹、子华亡走闽越，怨东瓯杀其父，常劝闽越击东瓯。
至武帝建元三年，闽越发兵围东瓯，乃遣庄助以节发兵会稽，遂浮海救东瓯。未至，闽越引去，东瓯请举国徙中国，仍率其众四万馀人处江淮之间。至六年，闽越击南越。上遣大行王恢出章郡，（今章郡、临川、南康、庐陵等郡地。）大司农韩安国出会稽，（今吴郡、馀杭、会稽、馀姚、东阳、临海、永嘉、信安、缙云等郡地。）兵未逾岭，闽越王郢发兵距险。其弟馀善杀王郢，使人谢罪。天子诏罢兵，曰： 郢等首恶，独无诸孙繇君（繇，邑号。）丑不同谋焉。 乃立丑为越繇王，奉闽越祀。馀善已杀郢，威行於国，天子闻之，为馀善不足复兴师，曰： 馀善数与郢谋乱，而后首诛郢，师得不劳。 因立馀善为东越王，与繇王并处。
至元鼎五年，南越反。馀善上书请以卒八千从楼船将军击吕嘉等。兵至揭阳，（今潮阳郡。）以海风波为辞，不行，持两端。是时杨仆上书，愿便引兵击东越。帝以士卒劳倦不许，罢兵，令诸校留屯章郡梅岭（今南康郡虔化县界。）待命。六年秋，馀善闻楼船请诛之，汉兵临境，乃遂反，遣兵入梅岭，杀汉校尉。帝遣横海将军韩说自句章，（今馀姚郡。）浮海从东方往，楼船将军杨仆出武林，中尉王温舒出梅岭。元封元年冬，咸入东越。繇王居股杀馀善降。於是天子曰： 东越陿多阻，闽越悍，数反覆。 诏徙其人处江淮閒。东越地遂虚。（即今闽川地也。为封馀善为东越王，遂谓之东越。）


礼七十八开元礼纂类十三吉礼十
皇帝巡狩告圜丘（告社庙及归格礼并附）
斋戒
将告，有司卜日如别仪。（摄事同。）
前一日，皇帝斋於太极殿，如郊祀之仪。凡应告之官，清斋於告所。（告社，斋於社所。告庙，斋於庙所。）近侍之官应从升者及群官、客使等，各於本司及公馆清斋一宿。诸卫令其属晡后一刻各以其方器服守卫壝门，（社则社宫门，庙则庙门。）与太乐工人俱清斋一宿。
陈设
前告三日，尚舍直长施大次於外壝东门之内道北，南向，（社则宫西门，庙则庙东门。）尚舍奉御铺御座。卫尉（社则守宫，庙同社。）设文武侍臣次於大次之后，文官在左，武官在右，俱南向。设告官及从驾群官次各於常所。设陈馔幔於内壝东门之外道南，北向。（社无馔幔，庙同社。）
前二日，太乐令设宫悬之乐於坛南，（社则於坛北，庙於庭。）设登歌及举麾位於坛上，（庙於殿上。）并如常仪。（社自此则右校清扫内外，为瘗埳二於乐悬北如常。）
前一日，右校扫除坛之内外。郊社令积柴於燎坛，方一丈，高一丈二尺，开上，南出户，方四尺。（社无燎坛，庙同社。）奉礼设御位於坛之东南，西向。（将告，奉礼郎一人守之，在版位西南五步所，西向。社设御位於北门之内，当社坛南向。庙於东阶东南，西向。）设望燎位，当柴坛之北，南向。设告官及从驾群官版位於内外如常仪。郊社令（庙，太庙令。）帅府史一人（社，二人。）及斋郎以樽坫罍洗篚幂及玉币之篚入设於位，并如常仪，（庙，酒樽位於堂上前楹间，各於室户外之左，北向。每室，春夏鸡彝一，鸟彝一，牺樽二；秋冬斝彝一，黄彝一，著樽二。皆加勺幂，俱西上，各有坫以置瓒。）执樽罍篚幂者各位於樽罍篚幂之后。
告日未明十五刻，太史令、郊社令各服其服，升设昊天上帝神座於坛上北方，南向，席以稿秸，设神位於座首。（庙，太庙令整拂神幄，又帅府史、斋郎以樽坫罍洗篚幂入设於位。）告日未明十刻，太官令帅宰人以鸾刀烹牲於厨。（社，告日未明十五刻，太官令帅宰人烹牲於厨，牲用黑牛二，斋郎以豆取牲血如常。未明四刻，太史令、郊社令各服其服，升设神座席位如常。庙每室各一犊。）
銮驾出宫（社庙同。）
皇帝服衮冕之服，乘玉辂，备大驾及严鼓时刻、奏请进发、内外器服皆如常仪。
亲告（告社则廌玉帛及进熟，告庙则晨祼及馈食。）
其日未明三刻，诸告官各服其服。郊社令、良酝令各帅其属入实樽罍玉币。（太樽实以汎齐。凡樽皆二，其玄酒各实於上樽。礼神之玉以苍璧，其币以苍。社，太樽实以醴齐，配座以象樽，实亦如之。明水实於上樽。玉，两珪有邸。太祝各以币置於篚，币随牲色，各长丈八尺。晨祼，鸡彝、斝彝、牺樽、著樽之上樽实以明水；鸟彝、黄彝实以郁鬯；牺樽、著樽实以醴齐。）太官令帅进馔者实笾豆簋簠，入设於内壝东门外馔幔内。（社於神厨。）
未明二刻，奉礼帅赞者先入就位。赞引引御史、太祝以下入行扫除如常仪，讫，各引就位。（庙又未明一刻，赞引引太庙令、太祝、宫闱令入，当阶间北面西上，立定，奉礼曰 再拜 。赞者承传，太庙令以下皆再拜。升东阶，入开埳室，奉出献祖以下九室神主，各置於座讫，各就位。）驾将至，谒者、赞引各引告官以下及从告群官、客使先置者，俱就门外位。
驾至大次门外，回辂南向，领千牛将军降立於辂右。侍中进，当銮驾前跪奏称： 侍中臣某言，请降辂。 俯伏，兴，还侍位。皇帝降辂，之大次。协律郎、太乐令帅工人各入就位。（凡升坛坐者，皆脱屦於下，降纳如常。社，降辂之大次，郊社令以祝版进署如常仪，谒者、赞引各引从驾群官俱就门外位，奉礼帅赞者先入就位，赞引引御史及诸太祝与执樽罍篚幂者入就位，太乐令帅工人次入就位，通事舍人各引告官及从告群官、客使次入就位，升坛者脱屦如上仪。太庙令以祝版进署，通事舍人引从驾群官就门外位。）
皇帝停大次半刻顷，谒者、赞引引从驾群官入就位；太常博士引太常卿立於大次门外，当门北向。
侍中版奏： 外办。 皇帝服大裘而冕出次，华盖侍卫如常仪。（侍中负宝陪从如式。社，停大次，太常博士引太常卿立於大次门外，当门北向，侍中版奏 外办 ，皇帝出次，华盖侍卫如常。告庙同。）博士引太常卿，太常卿引皇帝，（凡太常卿前导，皆博士先引。）至内壝门外，（社，社宫北门外。庙，庙门外。）殿中监进镇珪，华盖仗卫停於门外，近侍者从入如常。谒者引礼部尚书、太常少卿陪从如常。（社无谒者引下至如常。庙同社。）皇帝至版位，西向立。（每立定，太常卿、博士退立於左。告社仪，皇帝南面立。）通事舍人各引从告官及诸王、介公、酅公、诸方客使以次入就位。立定，（社无通事舍人各引下至此。庙同社。）太常卿前，奏称： 请再拜。 退复位。皇帝再拜。奉礼曰： 众官再拜。 赞者承传，（凡奉礼有辞，赞者皆承传。）众官在位者皆再拜。（其先拜者不拜。）
太常卿前奏： 有司谨具，请行事。 退复位。协律郎跪，俯伏，兴，举麾，（凡取物者皆跪俯伏而取以兴，奠物则奠讫俯伏而后兴。）鼓柷，奏元和之乐，乃以圜锺之均，作文舞之舞，文成，偃麾，戛敔，乐止。（凡乐皆协律郎举麾、工鼓柷而后作，偃麾、戛敔而后止。社奏顺和之乐，以函锺之均，乐八成。庙奏永和之乐，以黄锺之均，乐九成，黄锺三奏，大吕、太蔟、应锺各再奏。）太常卿前奏称： 请再拜。 退复位。皇帝再拜。奉礼曰： 众官再拜。 众官皆再拜。（庙则晨祼，太常卿引皇帝诣罍洗，太和之乐作，皇帝至罍洗，乐止，侍中跪取匜，兴，沃水；侍中跪取盘，兴，承水；皇帝搢镇珪，盥手。黄门侍郎跪取巾於篚，兴，进，皇帝帨手讫，黄门侍郎受巾，跪奠於篚。黄门侍郎又取瓒於篚，兴，进，皇帝受瓒，侍中酌罍水，又侍中奉盘，皇帝洗瓒，黄门侍郎又授巾皆如初。皇帝拭瓒讫，侍中奠盘匜，黄门侍郎受巾奠於篚皆如常。太常卿引皇帝，乐作，升阶，乐止，侍中以下量人从升。太常卿引皇帝诣献祖樽罍所，执樽者举幂，侍中赞酌郁酒讫，登歌，作肃和之乐，以圜锺之均。自后登歌皆用圜锺。太常卿引皇帝入诣献祖神座前，北向跪，以鬯祼地，奠之，俯伏，兴。太常卿引皇帝出户，北向再拜。讫，太常卿引皇帝诣懿祖樽彝所，执樽者举幂，侍中取瓒於坫，进，皇帝受瓒，侍中赞酌郁酒讫，太常卿引皇帝入诣懿祖神座前，北向跪，以鬯祼地，奠之，俯伏，兴。太常卿引皇帝出户，北向再拜。讫，太常卿引皇帝次祼太祖，次祼代祖、高祖、太宗、高宗、中宗、睿宗并如上仪。讫，登歌止。太常卿引皇帝，乐作，皇帝降自阼阶，至版位西向立，乐止。）
诸太祝俱取玉币於篚，各立於樽所。（庙无太祝取玉帛立樽所。）太常卿引皇帝，太和之乐作，（皇帝每行，皆作太和之乐。）皇帝诣坛，升自南陛，（社升北陛，以下升降皆北陛。）近侍者从升如常仪，皇帝升坛北向立，（社南向立。）乐止。太祝加玉於币以授侍中，侍中奉玉币东向进。（社西向进。）皇帝受玉帛，登歌作肃和之乐，太常卿引皇帝进，北向（社南向。）跪奠於天帝神座，（社，太社座。）俯伏，兴。太常卿引皇帝少退，北向（社南向。）再拜讫，登歌止。乐作，（社又太常卿引皇帝立於东方，西向，太祝以币授侍中，侍中奉币南面进，皇帝受币，太常卿引皇帝进，西向跪奠於后土氏座，兴，太常卿引少退，再拜讫，登歌止。皇帝降自北陛，乐作，太常卿引皇帝诣太稷坛，升，奠玉币於太稷氏，升降如太社坛。）皇帝降自南陛，还版位西向立，乐止。
初群官拜讫，谒者引司徒，太官令出，帅进馔者奉馔陈於内壝东门之外，司徒奉天帝之俎。皇帝既至位乐止，太官令引馔入。俎初入门，雍和之乐作，馔至阶，乐止。馔升於南陛，太祝迎引於坛上，各设於神座前。（笾豆盖幂彻之如式。）设讫，谒者引司徒以下降自东陛复位，诸太祝各还樽所。（社仪，皇帝奠玉帛讫降还版位，下有进熟篇。皇帝既升奠玉币，太官令出，帅进馔者奉馔陈於西门外，司徒奉太社之俎。初皇帝既至位乐止，太官令引太社太稷之馔入自正门，后土、后稷之馔入自左闼。俎初入门，雍和之乐作，馔至陛，乐止。太社太稷之馔升自北陛，后土后稷之馔升自西陛，诸祝迎引於坛上，各设於神座前。庙仪於此有馈食篇。皇帝既升祼，太官令出，帅进馔者奉馔陈於东门外。谒者引司徒出诣馔所，司徒奉献祖之俎。初皇帝既至位乐止，太官令引馔入自正门。俎初入门，雍和之乐作，以无射之均。自后接神皆奏无射。馔至太陛，诸太祝迎引於阶上，乐止，各设於神座前。设讫，谒者引司徒以下降复位，诸祝各还樽所。太常卿引皇帝诣罍洗，乐作，皇帝至罍洗，乐止。盥手洗爵，侍中、黄门侍郎赞洗如晨祼之仪。太常卿引皇帝，乐作，升阼阶，乐止。诣献祖樽彝所，侍中赞酌醴齐，寿和之乐作，每酌献皆作寿和之乐，太常卿引皇帝入诣献祖神座前，北面跪奠爵，俯伏，兴，出户北向立，乐止。太祝持版进於室户外之右，东面跪读祝文，祝文临时撰，读讫，兴，皇帝再拜。初读祝文讫，乐作，太祝入，跪奠版於神座，兴，出还樽所。皇帝拜讫，乐止。太常卿引皇帝诣懿祖樽彝所，酌献皆如初仪，唯不盥洗。讫，太常卿引皇帝诣东序西向立，乐作。）
太常卿引皇帝诣罍洗，乐作，皇帝至罍洗，乐止。侍中跪取匜，兴，沃水；又侍中跪取盘，兴，承水；皇帝盥手。黄门侍郎跪取巾於篚，兴，进；皇帝帨手讫，受巾，跪奠於篚；遂取匏爵於篚，兴，进。皇帝受爵，侍中酌罍水，又侍中奉盘承水，皇帝洗爵，黄门侍郎又授巾皆如初。皇帝拭爵讫，侍中奠盘匜，黄门侍郎受巾奠於篚皆如常。
太常卿引皇帝，乐作，皇帝诣坛，升自南陛，（社则升太社北陛。）乐止。近侍者从升如常。谒者引司徒升自东陛，（社升西陛。）立於樽所。斋郎奉俎从升，立於司徒之后。太常卿引皇帝诣天帝（社云太社，下仿此。）酒樽所，执樽者举幂，侍中赞酌汎齐（社醴齐。）讫，寿和之乐作，（皇帝每酌献及饮福酒，皆作寿和之乐。）太常卿引皇帝进天帝神座前，北向跪（社南面。下仿此。）奠爵，俯伏，兴，太常卿引皇帝少退，北面立，乐止。太祝持版进於神座之右，东面（社西面。）跪读祝文（祝文临时撰，社庙同。）讫，兴，皇帝再拜。初读祝文讫，乐作，太祝进奠版於神座。还樽所。（社，皇帝拜讫，乐止，太常卿引皇帝诣后土氏酒樽所，酌献、西向奠爵、读祝文如上仪。讫，太常卿引皇帝诣太稷坛，升降酌献如太社仪。）
太常卿引皇帝进天帝神座前，北面立，乐作。太祝以爵酌福酒合置一爵，一太祝持爵以授侍中，侍中受爵西向进，皇帝再拜受爵，跪祭酒，啐酒，奠爵，俯伏，兴。（庙，皇帝献将毕，谒者引司徒升自东阶，立於前楹间，北面。诸祝各酌福酒合置一爵，侍中赞祭啐如常仪。）诸太祝各帅斋郎进俎，太祝跪减神前胙肉加於俎，兴，以胙肉共置一俎上，授司徒，司徒奉俎西向进，皇帝受以授左右。（庙，祝帅斋郎减胙肉，又以笾取黍稷饭共置一笾，以胙肉共置一俎上，先以饭授司徒，司徒奉进，皇帝受以授左右，次受胙。）皇帝再拜，跪取爵，遂饮卒爵。侍中进受爵以授太祝，太祝受爵复於坫。皇帝俯伏，兴，再拜，乐止。太常卿引皇帝，乐作，皇帝降自南陛，（社降北陛，太常卿引诣太稷行事如太社，讫，降北陛。庙降阼阶。）还版位西向立，乐止。谒者引司徒降复位。
太祝各进彻豆，还樽所。（彻者，笾豆各一少移於故处。庙，司徒复位，登歌作，诸祝入室彻豆，登歌止。）奉礼曰： 赐胙。 赞者唱： 众官再拜。 在位者皆再拜。乐作，太常卿前奏称： 请再拜。 退复位。皇帝再拜。奉礼曰： 众官再拜。 众官皆再拜。乐一成，止。
太常卿前奏： 请就望燎位。 （社则望瘗，下仿此。）太常卿引皇帝，乐作，皇帝至望燎位，（社则就望瘗位。）南向立，乐止。於群官将拜，诸太祝各以篚进神座前，取玉帛、祝版，斋郎以俎载牲体、稷黍饭、爵酒，兴，各自其陛降坛南行，当柴坛南，东行，自南陛登柴坛，以玉币馔物置於柴上。讫，奉礼曰： 可燎。 东西面各四人以炬燎火。半柴，（社则降坛南行，当瘗埳西行，诸祝以玉帛馔物置於埳，奉礼曰 可瘗 ，埳东西面各四人窴土。）太常卿前奏： 礼毕。 （庙无望燎仪。）
太常卿引皇帝还大次，乐作，皇帝出内壝门，（社出宫门，庙出庙门。）殿中监前受镇珪，华盖侍卫如常仪，皇帝入次，乐止。谒者、赞引各引告官及从驾群臣、诸方客使以次出。赞引引御史以下俱复执事位。立定，奉礼曰： 再拜。 御史以下皆再拜，赞引引出。工人以下以次出。（社庙祝版燔於斋所。）
銮驾还宫（社庙同）
皇帝既还大次，侍中版奏： 请解严。 （将士不得辄离部伍。）皇帝改服通天冠，绛纱袍，乘金辂，鼓吹振作，奏请还宫如常仪。
巡狩告圜丘有司摄事（告社庙附）
将告，有司卜日如别仪。（社庙同。）
前二日，守宫设告官以下次各於常所，设陈馔幔於内壝东门之外道北，南向。（社无设陈馔幔，庙同社。）右校扫除坛之内外，郊社令积柴於燎坛。（社为瘗埳二於坛北如常，庙埳於北门内道西。）
前一日，诸告官清斋於告所。（社於社所，庙於庙所。）诸卫令其属，晡后一刻各以其方器服守卫壝门。（社则社宫门，庙则庙门。）奉礼设版位於内外并如常仪。（庙又设望瘗位於堂之东北，当瘗埳西向。又设奉礼位於瘗埳东北，南向，赞者二人在西少退。太庙令整拂神幄。）郊社令帅其属以樽坫罍洗篚幂入设，皆如常仪。执樽罍篚幂者各位於樽罍篚幂之后。太官令先馔酒脯醢。
告日未明四刻，太史令、郊社令各服其服，升设神座位如常。（庙无未明四刻以下仪。）
未明三刻，诸告官各服其服，郊社令、（庙则庙令。）良酝令之属入实樽罍及玉币。（天帝太樽二，著樽二，一实以明水为上，一实以醴齐次之。山罍各二，一实以玄酒为上，一实以清酒次之。玉以苍璧，币以苍。社正座太罍二，一实明水为上，一实醴齐次之。配座象樽二，其实亦如之。皆山罍二，一实玄酒为上，一实清酒次之。玉两珪有邸。币以黑，各一丈八尺。庙每室春夏用两牺樽，秋冬用两著樽。一实明水为上，一实醴齐次之。山罍二，一实玄酒为上，一实清酒次之。币以白，长一丈八尺。）太祝以玉帛置於篚，设於馔所。（社无馔幔，庙同。）
未明二刻，奉礼帅赞者先入就位，赞引引御史、太祝以下入，再拜行扫除如常仪。讫，各就位。（社一刻。庙又赞引引太庙令、太祝、宫闱令入当阶间，北面西上立定，奉礼曰 再拜 ，赞者承传，太庙令以下皆再拜。升自东阶，入开埳室，奉出献祖以下九室神主，各置於座如仪讫，各就位。谒者引告官以下俱就门外位。谒者引告官，赞引引执事者次入就位，立定，奉礼曰 再拜 ，告官以下再拜，其先拜者不拜。谒者进告官之左白 有司谨具，请行事 。）
未明一刻，（社庙则质明。）谒者引告官（庙又赞引引执事者。）以下俱就门外位立定，又谒者引告官、赞引引执事者次入就位立定，（社无谒者以下。）奉礼曰： 再拜。 赞者承传，（凡奉礼有辞，赞者皆承传。）告官以下皆再拜。谒者进告官之左，白： 有司谨具，请行事。 退复位。奉礼曰： 再拜。 在位者皆再拜。
初谒者白请行事退复位，太官令出，帅进馔者奉馔陈於东门之外。（社於西门。）初太官令出，太祝跪取玉（庙取币。）於篚，兴，立於樽所。
谒者引告官升自午陛，北向立，（社升北陛南向立。）太祝以玉东向授，（社西向授。）告官受玉，进，北面跪（社南面。）奠於天帝神座，俯伏，兴，（社奠太社。）少退，北向再拜。（社谒者又引告官诣太稷坛，如太社之仪。）谒者引降还本位，太祝还樽所。（庙谒者引告官升自东阶，诣献祖庙室户前北向立，太祝以币东向授，告官受币，北面跪奠於献祖神座前，俯伏，兴，出户，北向再拜。讫，谒者引告官次进币於懿祖以下皆如上仪。讫，谒者引还本位，诸太祝各还樽所。）
太官令引馔入，升自午陛，太祝迎引於坛上，设於神座前。（笾豆盖幂彻之如式。社馔入如正仪。）设讫，太官令以下降自东陛，复位。（社西陛。）诸太祝各还樽所。
谒者引告官诣罍洗，盥手洗爵讫，升自南陛，诣天帝酒樽所。（社告官诣太社坛，升北陛。）执樽者举幂，告官酌醴齐，谒者引告官诣天帝神座前，北向跪奠爵，俯伏，兴，（社进太社前，南向跪奠。）少退，北向立。太祝持版进於神座之右，东向跪读祝文（祝文临时撰。社西向。）讫，兴，告官再拜讫，太祝进，跪奠版於神座，兴，还樽所。
告官拜讫，谒者引告官进天帝神座前，北向立。（社引诣太社前南面立。庙太官令引馔入自正门，升自太阶，诸太祝迎引於阶上，各设於神座前讫，太官令以下降复位，诸太祝各还樽所。谒者引告官诣罍洗，盥手洗爵讫，升自东阶，诣献祖酒樽所。执樽者举幂，告官酌醴齐讫，谒者引告官入诣献祖神座前，北向跪奠爵，俯伏，兴，出户北向立。太祝持版进於室户外之右，东向跪读祝文讫，兴，告官再拜，太祝进，跪奠版於神座，俯伏，兴，还樽所。告官拜讫，谒者引告官以次奠如献祖之仪，唯不盥洗。讫，谒者引告官诣东序，西向立。）太祝以爵酌罍福酒，合置一爵，一太祝持爵进告官之右，西向立。（社东向，庙北向。）告官再拜受爵，跪祭酒，遂饮卒爵。太祝进受爵，复於坫。告官俯伏，兴，再拜讫，谒者引告官降复位。（社告官拜讫，引降诣太稷坛，升献如太社，讫，引降复位。）
太祝各进跪彻豆，俯伏，兴，还樽所。奉礼曰： 再拜。 在位者及告官皆再拜。
谒者进告官之左，白： 请就望燎位。 （社望瘗位，庙同社。）谒者引告官就望燎位，南向立。（庙西向立。）初众官将拜，太祝以篚取玉币及祝版置於柴上户内。（瘗则窴於埳。社祝版焚於斋坊，庙同社。）柴东西各四人以炬燎火，半柴，（社则瘗，左右四人窴土半埳。）谒者进告官之左，白： 礼毕。
谒者引告官、赞引引执事者以次出。御史以下俱复执事位，立定，奉礼曰： 再拜。 御史以下皆再拜，赞引引出。（太庙仪，初白礼毕，奉礼赞者还本位。御史太史以下俱复执事位，立定，奉礼曰 再拜 ，御史以下皆再拜，赞引引出。太庙令、太祝、宫闱令纳神主如常仪。）
归告礼同。
皇帝巡狩
銮驾出宫
将巡狩，所司承制先颁告於东方诸州曰： 皇帝二月东巡狩，各修平乃守，考乃职事，无敢不敬戒，国有大刑。 驾将发，告圜丘、宗庙、社稷，皆如别仪。皇帝出宫备大驾卤簿皆如常仪。軷於国门，祭所过山川，如亲征之礼。所经州县，刺史县令先待於境。通事舍人承制问百年。古先帝王、名臣、烈士，皆州县致祭。
燔柴告至
将告，将作先於泰山下修圆坛，四出陛。（若先有封禅祀天坛，即不须别筑。）
前告三日，尚舍直长施大次於外壝东门之内。（又设文武侍臣次，陈馔位。）设宫悬乐、燎坛之制。（一如圜丘之仪。）
前一日，皇帝清斋於行宫。应告之官皆於告所清斋一日。近侍之官应从升者及从告群官、诸方客使，皆於其所俱清斋一宿。诸卫令其属晡后一刻各以其方器服守卫壝门，与太乐工人俱清齐一宿。奉礼设御位於坛之东南，西向。设告官司徒、执事者、御史、奉礼、赞者、协律郎、太乐令、望燎位、东方诸州刺史县令、介公、酅公、文武九品以上官、西方北方蕃客等位，并如上辛圜丘仪。（其褒圣侯等亦如之。）设告官以下门外位於东西壝门之外道南，皆如设次之式。郊社令帅府史一人及斋郎以樽坫罍洗篚幂入设於位，并如常仪，执樽罍篚幂者各位於樽罍篚幂之后。
告日未明十五刻，太官令帅宰人烹牲於厨。（苍牲一，骍牲一。）
未明四刻，太史令、郊社令各服其服，升设昊天上帝神座於坛上北方，南向，席以稿秸；设高祖神尧皇帝神座於东方，西向，席以莞。设神位各於座首。
未明三刻，诸告官以下各服其服。郊社令、良酝令各帅其属入实樽罍及玉币，（天帝太樽二，配帝著樽二，俱实以汎齐。其明水各实於上樽。玉以苍璧。币长一丈八尺。）太祝以玉帛置於篚。太官令帅进馔者实诸笾豆簋簠等，皆设於馔幔内。
未明二刻，奉礼帅赞者先入就位，赞引引御史、太祝以下入行扫除如常仪讫，各就位。皇帝服衮冕，乘辂发行宫，奏请进发、内外器服如常仪。驾将至，谒者赞引各引告官，通事舍人引从告群官、东方刺史县令、诸方客使，俱就门外位。
驾至大次门外，回辂南向。（其降辂之大次、谒者引告官及从告群官入就位、皇帝奠玉帛等仪，并如圜丘。）初皇帝既升奠玉币，太官令帅进馔者，（其奉馔奏乐之仪，并如圜丘。天帝之馔升自南陛，配帝之馔升自东陛。）诸太祝迎引於坛上，各设於神座前。设讫，谒者引司徒以下降自东陛，复位，诸太祝各还樽所。太常卿引皇帝诣罍洗，乐作。（其盥洗、酌献、奏乐、读祝之仪，并如圜丘。其祝文临时撰。）讫，兴，皇帝再拜。初读祝文讫，乐作，太祝进，奠版於神座，还樽所，（其酌献配帝、奏乐、读祝之仪，并如圜丘。）皇帝拜讫，乐止。太常卿引皇帝进天帝神座前，北向立，乐作，太祝各以爵酌福酒。（其饮福、受胙、奏乐、皇帝还版位之仪，并如圜丘。）谒者引司徒降复位。太祝各进彻豆，还樽所。奉礼曰 赐胙 。（其众官受胙、皇帝望燎及太祝燎牲体玉币、皇帝还大次、礼官工人次出等仪，并如圜丘。）
銮驾还行宫
皇帝既还大次，侍中版奏： 请解严。 （将士不得辄离部伍。）皇帝改服通天冠，绛纱袍，乘辂、奏请、还宫如常仪。
望秩於山川
柴之明日，望秩祀於岳、镇、海、渎、山、林、川、泽、丘、陵、坟、衍、原、隰。将祭，所司先为坛於祭所，其神皆以尊卑为叙，重行南向。
前三日，守宫设祭官以下次於东壝之外道南，北向，以西为上。设陈馔幔於内壝东门之外道北，南向。
前二日，太乐令设宫悬之乐於坛南，设登歌於坛上，皆如常仪。右校扫除坛内外，又为瘗埳於坛北之壬地外壝之内，方深取足容物。
前一日，诸祭官各清斋於祭所。诸卫令其属晡后一刻各以其方器服守卫壝门，与太乐工人俱清斋一宿。奉礼设祭官位於内壝东门之内道北，执事位於道南，俱西向北上。设御史位於坛下，一位於东南，西向，一位於西南，东向，令史各陪其后。设奉礼位於乐悬东北，赞者二人在南差退，俱西向。协律郎位於坛上，在南陛之西，东向。设太乐令位於北悬之间。设望瘗位於瘗埳之东，西向。设祭官以下门外位於外壝东门之外道南，每等异位，北向西上。设酒樽之位：岳镇海渎各山樽二，山林川泽俱蜃樽二，丘陵坟衍原隰俱散樽二，各於坛上南陛之东，北向西上。（其岳坛上加山罍二，置於山樽东，北向。皆加勺幂。）设玉篚於樽坫之所，设洗於坛南陛东南如常，执樽罍篚幂者各位於樽罍篚幂之后，郊社令帅斋郎以樽坫罍洗篚幂入设於位。
祭日未明十五刻，太官令帅宰人以鸾刀割牲，斋郎以豆取毛血置於馔所，遂烹牲。
未明二刻，太史令、郊社令各服其服，入设神座，各於坛上北方，南向，席皆以莞，设神位各於座首。
未明一刻，祭官以下各服其服，郊社令、良酝令入实樽罍及玉，（山樽实以醍齐，蜃樽实以沈齐，散樽及山罍皆实以清酒。齐加明水，酒加玄酒，各实於上樽。祭神之玉以两珪有邸。）太祝以币置於篚，太官令帅进馔者实诸笾豆簋簠等。奉礼帅赞者先入就位。赞引引御史、太祝与执樽罍篚幂者入自东门，当坛南重行，北向西上。立定，奉礼曰： 再拜。 赞者承传，御史以下皆再拜。讫，执樽罍篚幂者各就位。赞引引御史诣坛东陛升，行扫除於上，令史祝史行扫除於下，讫，引就位。
质明，谒者引献官，赞引引执事者，俱就东门外位。太乐令帅工人次入就位。谒者、赞引各引献官以下入就位。立定，奉礼曰： 再拜。 在位者皆再拜。
谒者进献官之左，白： 有司谨具，请行事。 退复位。协律郎跪，俯伏，举麾，鼓柷，奏顺和之乐，以蕤宾之均，（自后坛下之乐皆奏姑洗。）乐三成，偃麾，戛敔，乐止。奉礼曰： 再拜。 献官以下皆再拜。
太祝取玉於篚，立於樽所。谒者引献官诣岳坛，升自南陛，北向。太祝以玉币东向授，献官受。登歌作肃和之乐，以函锺之均。谒者引献官进，北面跪奠於岳神之座，俯伏，兴。谒者引退，北面再拜讫，登歌止。谒者引献官降自南陛，还本位。
初献官升奠玉币，太官令出，帅进馔者奉馔陈於东门外；於登歌止，太官令引馔入。俎初入门，雍和之乐作，馔至陛，乐止。馔升南陛，太祝迎引於坛上，设於岳神座前。（笾豆盖幂彻之如式。）设讫，太官令以下降自东陛以出，太祝还樽所。其镇海以下之馔，皆祝史迎於坛上，设於神座前，相次而毕。
讫，谒者引献官诣罍洗，盥手洗爵讫，谒者引升自南陛，诣酒樽所，执樽者举幂，献官酌醍齐讫，乐作，谒者引诣岳神座前，北向跪奠爵，兴，谒者引献官少退，北向立，乐止。初献官进奠爵，祝史各以爵酌酒助奠镇海以下，还樽所。太祝持版於神座之右，东面跪读祝文。（祝文临时撰。）讫，兴。献官再拜。初读祝文讫，乐作，太祝进奠版於神座，还樽所，献官拜讫，乐止。
太祝酌罍福酒进献官之右，西向立。献官再拜受爵，跪祭酒，啐酒，奠爵，兴。太祝帅斋郎进俎，太祝减神前三牲胙肉（皆取前脚第二骨。）加於俎，西向授，献官受以授斋郎。献官跪取爵，遂饮卒爵，太祝受爵复於坫。献官兴，再拜。谒者引献官降，复位。诸祝各彻豆如常，讫，还樽所。奉礼曰： 赐胙。 赞者唱： 再拜。 在位者皆再拜。（献官不拜。）顺和之乐作，奉礼又曰： 再拜。 献官以下皆再拜。乐一成止。
谒者进献官之左，白： 请就望瘗位。 赞者引献官就望瘗位，西向立。於众官将拜，诸太祝各执篚进神座前，跪取玉币，斋郎以俎载毛血等，各由其陛降坛诣瘗埳，以物置於埳。讫，奉礼曰： 可瘗。 埳东西各四人窴土。半埳，谒者进献官之左，白： 礼毕。 遂引出。赞引引执事者以次出。又赞引引御史、太祝以下俱复执事位。奉礼曰： 再拜。 御史以下皆再拜讫，出。赞引引工人以次出。其祝版燔於斋所。
肆觐东后
望秩之明日，肆觐东后。於告至之前，刺史县令皆先奉见如常。将作先於行宫之南为壝宫，方三百步，面一门，为坛於壝内，三分壝，二在南，坛方九丈六尺，高四尺，四出陛。（南面两陛，馀三面各一陛。）
前二日，太乐令设宫悬之乐於坛南，如殿庭之仪。
前一日，尚舍铺御座於坛上近北，南向。又设解剑席於南陛之西南。守宫於门外量设百官次，文东武西，以北为上。东方刺史县令次於文官之南，蕃客次於武官之南。所司陈辇辂於坛南如常。典仪设群官版位：文官一品以下九品以上位於坛东南，每等异位，重行西面，以北为上；武官一品以下九品以上位於坛西南，当文官，每等异位，重行东面，以北为上；东方刺史县令於坛南三分庭一在南，每等异位，重行北面，以西为上；若有蕃客则位於刺史之西，每国异位，重行北面，以东为上。设典仪位於南陛之东，赞者二人在南差退，俱西向北上。奉礼设门外位：文官一品以下九品以上位於门东，每等异位，重行西面；武官一品以下九品以上位於门西，每等异位，重行东面：俱以北为上。设东方刺史县令位於文官之南，每等异位，重行西面，以北为上。蕃客位於武官之南，每国异位，重行东面，以北为上。
其日未明三刻，诸卫各以其方器服量设牙旗於壝外四面。
未明一刻，诸卫各勒所部，列黄麾大仗屯门及鈒戟陈於壝内，如殿庭之仪。群官及刺史以下各集就次，服其朝服。蕃客集次，各服其国服。
侍中版奏： 请中严。 近仗陈於行宫门外，诸侍卫之官各服其器服，符宝郎奉宝，俱诣行宫门外奉迎。典仪帅赞者先入就位。吏部、兵部、主客、户部赞群官客使俱出次，通事舍人各引就门外位。刺史县令俱执贽，通事舍人引就门外位。（贽各以其土所有。锦绮、缯布、葛越之属，俱五两为一束而执之，仍饰以黄帊。）其馀当土常贡之物并盛以篚，其属执之，列於县令位后。通事舍人引文武官一品以下九品以上先入就位。
侍中版奏： 外办。 皇帝将出，仗动，太乐令令撞黄钟之钟，右五钟皆应，协律郎举麾，工鼓柷，奏太和之乐。皇帝服衮冕，乘舆以出，曲直华盖警跸侍卫如常仪。皇帝入自北壝门，由北陛升坛即御座，乐止。腰舆退，其羽仪华盖仍侍於御侧。
通事舍人引东方刺史以下入就位，鸿胪引蕃客次入就位。初刺史入壝门，悬下举麾，舒和之乐作，至位立定，乐止。典仪曰： 再拜。 赞者承传，执贽者俱跪奠贽，兴，在位者皆再拜讫，跪取贽，兴。（凡拜奠贽皆如之。）侍中前承制，降诣刺史东北，西面立，称有制。（蕃客则舍人承旨宣饬。）刺史以下皆再拜。宣制讫，又再拜。户部引诸州贡物两行各入於刺史位前，东西陈之。龟为前列，金次之，丹漆丝纊，四海九州美物，重行量陈於后讫，执物者各退立於东西厢文武前侧立。
通事舍人引刺史为首者一人执贽诣解剑席，跪，解剑脱舄，执贽兴。舍人接引升坛诣御座前，北面跪奏称： 具官臣姓名等，敢献壤奠。 遂奠贽，俯伏，兴。又舍人跪举以东授所司。舍人引刺史降诣解剑席，跪，佩剑纳舄，兴。通事舍人引复北面位。初为首者奠贽，通事舍人引在庭者以次奠贽於位前讫，各俯伏，兴。引退复位讫，刺史以下俱再拜。
户部尚书进诣阶间，北面跪奏称： 户部尚书臣某言，诸州贡物，请付所司。 俯伏，兴。侍中前承诏，退称： 制曰可。 尚书退复位。所司受贽，其执贡物人各进执物，所司引退，俱出东门。
初刺史将朝，中书侍郎以诸州镇表方别为一案，俟於西门外，给事中以祥瑞案俟於东门外，俱令史绛公服对举案，侍郎、给事中俱就侍臣班。初刺史将入门，中书侍郎降，引表案入，诣西阶下，东面立；给事中降，引祥瑞案诣东阶下，西面立。刺史将升奠，中书令、黄门侍郎俱降立於阶下。刺史执贽升阶，中书令、黄门侍郎各执所奏之文以次升。初户部尚书奏退复位讫，中书令前跪奏诸方表讫，黄门侍郎又进跪奏祥瑞，各还侍位，侍郎与给事中引案退。司仪曰： 再拜。 赞者承传，文武群官、刺史以下及诸国蕃客俱再拜。讫，通事舍人以次引北面位者出就门外位。
侍中前奏称： 侍中臣某言，礼毕。 俯伏，兴，还侍位。皇帝兴，太乐令令撞蕤宾之钟，左五钟皆应，太和之乐作，皇帝乘舆降自北陛，警跸侍卫如来仪，入行宫，乐止。通事舍人引东西面位者以次出。设会如正会之仪。
考制度
朝觐之明日，左右丞相以考制度事奏闻。命太常卿采诗陈之，以观百姓之风俗。命市纳贾，以观百姓之所好恶。命典礼者考时月、定日、同律，观礼乐、制度、衣服，正之。山川神祇有不举者为不敬，宗庙有不顺者为不孝，不孝不敬者则长官黜以爵。革制度、衣服者为叛，叛者长官有讨。有功德於百姓者加爵赏。
五月南巡狩至於南岳，如东巡狩之礼。八月西巡狩至於西岳，如南巡狩之礼。十有一月北巡狩至於北岳，如西巡狩之礼。归格於宗祢，用特，如别礼。若告封禅，如别仪。


礼七十五开元礼纂类十吉礼七
皇帝孟春吉亥享先农（摄事附）
斋戒
前祀五日，皇帝散斋三日於别殿；致斋二日，一日於太极殿，一日於行宫。馀同上辛仪。
陈设
前享三日，陈设如圆丘仪。
前享二日，太乐令设宫悬乐如圆丘仪，唯乐悬树路鼓、为瘗埳於坛壬地内壝之外为异。
前享一日，奉礼设御位如圆丘仪，唯设望瘗位於坛西南当瘗埳北向、又设奉礼赞者位於瘗埳西南东面南上为异。（摄事，右校扫除坛之内外。前享二日，卫尉设享官公卿以下次於外壝东门外道南，北向西上。设陈馔幔於内壝东门外道南，北向。太乐令设宫悬。前享一日，奉礼郎设享官公卿位於内壝东门内道北，执事位於道南，西向北上，设御史位於坛下如式。又设奉礼位於乐悬东北，赞者二人在南差退，俱西向北上。又设奉礼、赞者位於瘗埳西南，东面南上。设协律郎位於坛上南陛之西，东向。太乐令位於北悬间。享官门外位皆於东壝外道南如式。）又设御耕籍位於外壝南门之外十步所，南向。设从耕位：三公、诸王、诸尚书、诸卿位於御座东南，重行西向，各依推数为列，其公王尚书卿等非耕者位於耕者之东，重行西向，俱北上。介公、酅公位於御位西南，东向，以北为上。尚舍设御耒席於三公之北，少西，南向。奉礼又设司农卿位於御耒席东，少南，西向。廪牺令於司农卿之南，少退。诸执耒耜者位於公卿耕者之后，非耕者之前，西面。（御耒耜二具，三公耒耜三具，诸王、尚书、卿各三人，合耒耜九具。以下耒耜，太常各令籍田农人执之。摄事无设耕籍位以下至此仪。）设酒樽之位於坛上。神农氏牺樽二、象樽二、山罍二在东南隅，北向。后稷氏牺樽二、象樽二、山罍二在神农酒樽之东，俱北向西上。（樽皆加勺幂，有坫以置爵。）设御洗於坛南陛东南，亚献之洗於东陛之南，俱北向。执樽罍篚幂者，各位於樽罍篚幂之后。设币篚於坛上，各於樽坫之所。晡后，郊社令帅斋郎以樽坫罍洗篚幂入设於位。（升坛者自东陛。）谒者引光禄卿诣厨视濯溉，（凡导引者每曲一逡巡。）赞引引御史诣厨省馔具。（光禄卿以下，每事讫各还樽所。）
享日未明十五刻，太官令帅宰人以鸾刀割牲，祝史以豆取毛血，各置於馔所，遂烹牲。
未明五刻，太史令、郊社令各服其服，升设神农氏神座於坛上北方，南向，设后稷氏神座於东方，西向，席皆以莞，设神位於座首。
銮驾出宫
乘耕根车於太极殿前，馀同圆丘仪。
馈享
享日未明三刻，诸享官及从享之官各服其服。郊社令、良酝令帅其属入实樽罍及币。（牺樽实以醴齐，象樽实以盎齐，山罍实以清酒。齐皆加明水，酒皆加玄酒，各实於上樽。币皆以青。）太官令帅进馔者实诸笾豆簋簠等，入设於馔幔内。
未明二刻，奉礼帅赞者先入就位。其御史及礼官等入再拜、扫除及就位，如圆丘仪。
未明一刻，谒者、赞引各引享官以下就门外位，司空行扫除及从享群官客使等次入就位，并如圆丘仪。（摄事自未明三刻至此与正仪同。）
初未明三刻，诸卫列大驾仗卫，陈设如式。侍中版奏： 外办，请中严。 乘黄令进耕根车於行宫南门外，回车南向。（若行宫去坛稍远，严警如式。）
未明一刻，侍中版奏： 外办。 质明，皇帝服衮冕，乘舆以出，繖扇华盖侍卫如常仪。（侍中负玺陪从如式。）皇帝升车讫，乘黄令进耒，太仆受载如初。黄门侍郎奏请銮驾发引，还侍位，銮驾动，之大次，并如圆丘仪。郊社令以祝版进御署讫，近臣奉出，郊社令受，各奠於坫，如圆丘仪。初皇帝降车讫，乘黄令受耒耜，授廪牺令而横执之，左其耜。之耕所，置於席，遂守之。（凡执耒耜皆横之，授则先其耒，后其耜。）
皇帝停大次半刻顷，其奏办、出次、太常卿请行事，并如圆丘仪。（摄事，众官拜讫，谒者白太尉 有司谨具，请行事 ，无初未明三刻下至此仪。）协律郎举麾，工鼓柷，以角音奏永和之乐，以姑洗之均，（自后接神皆奏姑洗。）作文舞之舞乐，舞三成，偃麾，戛敔，乐止。太常卿前奏称 请再拜 ，退复位。皇帝再拜及奠玉币、奏乐之节，并如圆丘仪。（摄事，谒者引太尉升奠币。）太常卿引皇帝进，北面跪奠於神农氏神座，俯伏，兴。太常卿引皇帝少退，北向再拜。讫，太常卿引皇帝又立於西方，东向。又太祝以币授侍中，侍中奉币北向进，皇帝受币，太常卿引皇帝进，东面跪奠於后稷氏神座，俯伏，兴。太常卿引皇帝少退，东面再拜讫，登歌止。太常卿引皇帝，乐作，皇帝降自南陛，还版位西向立，乐止。
初群官拜讫，祝史奉毛血之豆立於门外，於登歌止，祝史奉毛血入，升自南陛，配座升自东陛，太祝迎取於坛上，进奠於神座前，太祝退立於樽所。皇帝既升奠币，太官令出，帅进馔者奉馔陈於内壝东门之外，谒者引司徒出诣馔所，司徒奉神农之俎。皇帝既至版位，乐止，（摄事无。）太官令引馔入。俎初入门，雍和之乐作，馔至陛，乐止。祝史进彻毛血之豆，降自东陛以出。神农氏之馔升自南陛，配座之馔升自东陛，太祝迎引於坛上，各设於神座前。（笾豆盖幂先彻乃升；簋簠既奠，卻其盖於下。）设讫，谒者引司徒以下降自东陛，复位，太祝各还樽所。
太常卿引皇帝（摄事，谒者引太尉。）诣罍洗，乐作，其盥洗、奏乐及斋郎奉俎，并如圆丘之仪。太常卿引皇帝诣神农氏酒樽所，执樽者举幂，侍中赞酌醴齐讫，寿和之乐作，（皇帝每酌献及饮福，皆作寿和之乐。）太常卿引皇帝进神农氏神座前，北向跪奠爵，俯伏，兴，太常卿引皇帝少退北向立，乐止。太祝持版进於神座之右，东面跪读祝文曰： 维某年岁次月朔日，子开元神武皇帝某，（摄事云 谨遣太尉封臣名 。）敢昭告於帝神农氏：献春伊始，东作方兴，率由典则，恭事千亩。谨以制币牺齐，粢盛庶品，肃备常祀，陈其明荐，以后稷氏配神作主，尚飨。 讫，兴。皇帝再拜。（摄事，太尉再拜。下仿此。）初读祝文讫，乐作，太祝进，跪奠版於神座，兴，还樽所，皇帝拜讫，乐止。
太常卿引皇帝诣后稷氏酒樽所。（酌献乐作并如神农氏，唯皇帝东向立为异。）太祝持版进於神座之左，北向跪读祝文曰： 维某年岁次月朔日，子开元神武皇帝某，敢昭告於后稷氏：土膏脉起，爰修耕籍，用荐常事於帝神农氏。惟神功协稼穑，实允昭配，谨以制币牺齐，粢盛庶品，式陈明荐，作主侑神，尚飨。 讫，兴。皇帝再拜。初读祝文讫，乐作，太祝进，跪奠版於神座，俯伏，兴，还樽所，皇帝拜讫，乐止。
太常卿引皇帝进神农氏神座前，北向立，乐作，太祝各以爵酌上樽福酒，（摄事，太祝酌罍福酒。）其饮福、受胙、乐舞等并如圆丘仪。（摄事亦同圆丘摄事。）
初皇帝将复位，谒者引太尉诣罍洗，（摄事，谒者引太常卿为亚献。）盥手洗爵讫，谒者引太尉自东陛升坛，诣神农氏象樽所，执樽者举幂，太尉酌盎齐。武舞作。谒者引太尉进神农氏神座前，北向跪奠爵，兴，谒者引太尉少退，北向再拜。谒者引太尉诣后稷氏象樽所，取爵於坫，执樽者举幂，太尉酌盎齐，谒者引太尉进后稷氏神座前，东向跪奠爵，兴，谒者引太尉少退，东向再拜。谒者引太尉进神农氏神座前，北向立，太祝各以爵酌罍福酒，合置一爵，一太祝持爵进太尉之右，西向立，太尉再拜受爵，跪祭酒，遂饮卒爵，太祝进受爵，复於坫，太尉兴，再拜，谒者引太尉降复位。
初太尉献将毕，谒者引光禄卿诣罍洗，盥手洗爵，升酌盎齐终献，如亚献之仪。讫，谒者引光禄卿（摄事同。）降复位。武舞止。
诸祝各进，跪彻豆，兴，还樽所。（彻者，笾豆各一少移於故处。）奉礼曰： 赐胙。 赞者唱： 众官再拜。 在位者皆再拜。（已饮福者不拜。）永和之乐作，太常卿前奏称： 再拜。 退复位。皇帝再拜。奉礼曰： 众官再拜。 在位者皆再拜。乐一成止。
太常卿前奏： 请就望瘗位。 奉礼帅赞者就瘗埳西南位。太常卿引皇帝，太和之乐作，皇帝就望瘗位，北向立，乐止。於群官将拜，太祝各执篚进神座前取币，各由其陛降坛诣埳，以币置於埳讫，奉礼曰： 可瘗。 东西各四人窴土。半埳，太常卿前奏： 礼毕，请就耕籍位。 （摄事，谒者进太尉之左白礼毕，享官执事再拜出，如圆丘摄事。）太常卿引皇帝，乐作，皇帝诣耕籍位，南向立，乐止。初白礼毕，奉礼帅赞者还本位。（摄事无诣耕籍位。）
耕籍
皇帝将诣望瘗位，谒者引三公及应从耕侍耕者各就耕位，司农先就位，诸执耒者皆就位。
皇帝初诣耕位，廪牺令进诣御耒席南，北面跪，俯伏，搢笏，解耒韬出耒，执耒起，少退，北面立。司农卿受耒以授侍中，侍中奉耒进，皇帝受以三推。侍中前受耒耜反於司农，司农反於廪牺令讫，还本位。廪牺令复耒於韬，执耒起，复位立。
皇帝初耕，执耒者以耒耜各授侍耕者。皇帝耕讫，三公、诸王五推，尚书、卿九推。讫，执耒者前受耒耜，退复位。
侍中前奏： 礼毕。 退复位。太常卿引皇帝入自南门还大次，乐作，皇帝出自内壝东门，殿中监前受镇珪以授尚衣奉御，殿中监又前受大珪，华盖侍卫如常仪，皇帝入次，乐止。
谒者、赞引各引享官及从享群官、诸方客使以次出。赞引引御史、太祝以下俱复执事位，立定，奉礼曰： 再拜。 御史以下皆再拜，赞引引出。工人、二舞以次出。太常卿率其属以次耕於千亩。其祝版燔於斋所。
銮驾还宫（如圆丘仪。）
劳酒
车驾还宫之明日，设会於太极殿，如元会之仪。（唯不贺不上寿为异。）
皇后季春吉巳享先蚕（摄事附。）
斋戒
先祀五日，散斋三日於后殿，致斋二日於正殿。
前致斋一日，尚寝设御幄於正殿西序及室中，俱东向。
致斋之日，昼漏上水一刻，尚仪版奏： 请中严。 尚服帅司仗布侍卫，司宾引内命妇陪位并如式。六尚以下各服其服诣后殿奉迎。尚仪版奏： 外办。 上水三刻，皇后服钿钗礼衣，结珮，乘舆出自西房，华盖警跸侍卫如常仪。皇后即御座东向坐，六尚以下侍卫如常。一刻顷，尚仪前跪奏称： 尚仪妾姓言，请降就斋室。 兴，退复位。皇后降座，乘舆入室。六尚以下各还寝，直卫者如常，司宾引陪位者退。
散斋之日，内侍帅内命妇之吉者，使蚕於蚕室。（摄事无以上仪。）凡应享之官，散斋三日於其寝，致斋二日，一日於其寝，一日於享所。（亚献终献则致斋二日皆於其所。）六尚以下应从升者及从享内外命妇，各於其寝清斋一宿。诸应享之官，致斋之日给酒食及明衣，各习礼於斋所。光禄卿监取明水火。（太官令取水於阴鉴，取火於阳燧，火以供爨，水以实樽。）前享一日，诸卫令其属，未后一刻各以其方器服守卫壝门。（每门二人，每隅一人。享日未明，给使代执与女工人等，俱清斋一宿。摄事同。）
陈设
前享三日，尚舍直长施大次於外壝东门之内道北，南向，尚舍奉御铺御座。尚舍直长设内命妇及六尚以下次於大次之后，俱南向。守宫设外命妇次，大长公主、长公主、公主以下於南壝之外道西，三公夫人以下在其南，俱重行，每等异位，东向北上。设陈馔幔於内壝东门之外道南，北向。（摄事，守宫设享官次於东壝外道南，北向西上。设陈馔幔於内壝东门外道南，北向。）
前享二日，太乐令设宫悬之乐於坛南内壝之内，如圆丘仪。诸女工人各为位於悬后，东方西方以北为上，南方北方以西为上。右校扫除坛之内外。又为瘗埳於坛之壬地内壝之外，方深取足容物，南出陛。又为采桑坛於坛南二十步所，方三丈，高五尺，四出陛。尚舍量施帷帐於外壝之外，四面开门，其东门使容厌翟车。
前享一日，内谒者设御位於坛之东南，西向。设望瘗位於坛之西南，当瘗埳西向。设亚献终献位於内壝东门之内道南，执事者位於其后，每等异位，俱重行，西向北上。设典正位於坛下，一位於东南，西向，一位於西南，东向，女史各陪其后。设司赞位於乐悬东北，掌赞二人在南，差退，俱西面。又设司赞、掌赞位於瘗埳西南，东面南上。设典乐举麾位於坛上南陛之西，东向。设司乐位於北悬之间，当〈土亶〉北向。设内命妇位於终献之南，每等异位，重行，西面北上。设外命妇位於中壝南门之外，大长公主以下於道东，西向，当内命妇位差退；太夫人以下於道西，去道远近准公主；俱每等异位，重行相向，北上。又设御采桑位於采桑坛上，东向。设内命妇采桑位於坛下，当御位东北，每等异位，南向西上；设外命妇采桑位於坛下，当御位东南，每等异位，北向西上。设执御钩筐者位於内命妇之西，少南，西上。（尚功执钩，司制执筐。）设内命妇执钩筐者位各於其采桑位之后。（尚功下四典执钩，司制下女史执筐。）设门外位。享官於东壝之外道南，从享内命妇於享官之东，俱每等异位，重行，北面西上，从享外命妇於南壝之外道西，如设次之式。（摄事，内谒者设三献位於内壝东门之内道北，执事位於道南，每等异位，重行西面，以北为上。又设望瘗位於坛之东北，当瘗埳西向。又设典正位於坛下，一位於东南，西向，一位於西南，东向，女史各陪其后，纠察违失。设掌赞位於乐悬东北，女史二人在南，差退，俱西向。又设掌赞女史位於瘗埳西南，东向南上。设典乐举麾位於坛上南陛之西，东向。设司乐位於北悬之间，当坛北向。设三献以下门外位於东壝之外道南，每等异位，北面西上。无设御位下至此仪。）设酒樽之位於坛上东南隅，北向西上，牺樽二，象樽二，山罍二。（樽皆加勺幂，有坫以置爵。）设御洗於坛南陛东南，（摄事无御洗。）亚献之洗又於东南，俱北向。罍水在洗东，篚在洗西，南肆。（篚实以巾爵。）执樽罍篚幂者位於樽罍篚幂之后。设币篚於坛上樽坫之所。晡后，内谒者帅其属以樽坫罍洗篚幂入设於位。（升坛者自东陛。）
享日未明十五刻，太官令帅宰人以鸾刀割牲，祝史以豆取毛血置於馔所，遂烹牲。（其神厨及诸司供事便次，守宫与金吾相之量於坛东张设。）
享日未明五刻，司设服其服，升设先蚕氏神座於坛上北方，南向，席以莞，设神位於座首。
车驾出宫
前享一日，金吾奏请： 外命妇等应集坛所者，并听夜行。其应采桑者四人各具，女侍者进筐钩，载之而行。 监门先奏请。
享日未明四刻，开所由苑门，诸亲及命妇以下以次入诣坛南次所，各服其服。其应采桑者筐钩各具，女侍者执授内谒者监，内谒者监受之以授执筐钩者。享日未明三刻，搥一鼓为一严。（三严时节前日内侍奏裁。）未明二刻，搥二鼓为再严。尚仪版奏： 请中严。 内命妇各服其服，所司陈车驾卤簿。未明一刻，搥三鼓为三严。司宾引内命妇入立於庭，重行西面，以北为上。六尚以下各服其服，俱诣室奉迎。（尚服负宝如式。）内仆进厌翟车於閤外。尚仪版奏： 外办。 驭者执辔。皇后服鞠衣乘舆以出，华盖侍卫警跸如常，内命妇从出门。皇后升车，尚功、司制进筐钩，载之，仗卫如常。内命妇及六尚等乘车陪从如式。其内命妇应采桑者四人各服其服，典制等进筐钩，载之。诸翊驾之官皆乘马，驾动警跸如常。不鸣鼓吹，诸卫前后督摄如常。内命妇、宫人以次从。
馈享
享日未明三刻，诸享官各服其服，尚仪及司酝各帅其属（摄事则女史及司酝各帅其属。）入实樽罍及币，（牺樽实以醴齐，象樽实以盎齐，山罍实以清酒。齐加明水，酒加玄酒，各实於上樽。其币以黑。）太官令实诸笾豆簋簠俎等，内谒者帅其属诣厨奉馔入设於馔幔内。（内侍之属与司膳等掌之。其三牲之肉不上神俎者，亦太官付内谒者同时进入，以供颁胙。自馀供享之物，并请祠前一日先入。）驾将至，女相者引先置享官，典内引引命妇，俱就门外位。（女相者以尚仪下女史充。摄事，质明，女相者引享官以下就壝外位，掌赞帅女史先入就位。女相者引典正、女祝及女史、女祝史与女执樽罍篚幂者入自东门，当坛南，北面西上，立定，掌赞曰： 再拜。 女史承传，典正以下皆再拜讫，典正以下各就位。司乐帅女工人入就位。其女祝以典赞充，女祝史以典赞下女史充之。）
驾至大次门外，回车南向。尚仪进车前跪奏称： 尚仪妾姓言，请降车。 兴，还侍位。皇后降车，乘舆之大次，华盖繖扇侍卫如常仪。尚仪以祝版进御署讫，奉出，奠於坫。初皇后降车讫，尚功、司制进受钩筐以退。（其内命妇钩筐，则内命妇降车讫，典制等进受之。）典赞引亚献及从享内命妇俱就门外位。司赞帅掌赞先入就位。女相者引尚仪、典正及女史、女祝史（女祝史以尚仪下女史充。）与女执樽罍篚幂者入自东门，当坛南，北面西上，立定，司赞曰： 再拜。 掌赞承传，（凡司赞有词，掌赞皆承传。）尚仪以下皆再拜讫，尚仪以下各就位。司乐帅女工人入就位。典赞引亚献、终献，女相者引执事者，司宾引内命妇，内典引引外命妇俱入就位。
皇后停大次半刻顷，司言引尚宫立於大次门外，当门北向。尚仪版奏： 外办。 皇后出次，华盖侍卫如常，（尚服负宝陪从如式。）司言引尚宫，尚宫引皇后，（凡尚宫前导，皆司言先引。）入自东门，华盖仗卫停於门外，近侍者从入如常。皇后至版位，西向立。（每立定，尚宫与司言退立於左。）立定，尚宫前奏称： 请再拜。 退复位。皇后再拜。司赞曰： 众官再拜。 享官及内外命妇在位者皆再拜。（其先拜者不拜。）
尚宫前奏： 有司谨具，请行事。 退复位。（摄事，女相者各引享官入就位，立定，掌赞曰： 再拜。 在位者皆再拜。女相者进尚宫之左白： 有司谨具，请行事。 无驾至以下至此仪。）典乐跪举麾，（凡取物者皆跪而取以兴，奠物亦跪奠讫而后兴。）鼓柷，奏永和之乐，以姑洗之均，（自后坛下接神之乐，皆奏姑洗。）三成，偃麾，戛敔，乐止。（凡乐皆典乐举麾，工鼓柷而后作，偃麾、戛敔而后止。）尚宫前奏称： 请再拜。 退复位。皇后再拜。司赞曰： 众官再拜。 享官及内外命妇在位者皆再拜。
坛上尚仪跪取币於篚，兴，立於樽所。（摄事，掌赞曰： 再拜。 在位者皆再拜。女祝史跪取币於篚，兴，立於樽所。）尚宫引皇后，正和之乐作，（皇后每行，皆作正和之乐。）皇后诣坛，升自南陛，（摄事，女相者引尚宫升坛，以下皆尚宫行事。）六尚以下量人从升，（以下升皆如之。）皇后升坛北面立，乐止。尚仪奉币东向进，皇后受币，登歌，作肃和之乐，以南吕之均，尚宫引皇后进，北向跪奠於神座，兴，尚宫引皇后少退，北向再拜讫，登歌止。尚宫引皇后，乐作，降自南陛，还版位西向立，乐止。
初内外命妇拜讫，女祝史奉毛血之豆，立於内壝东门之外；於登歌止，女祝史奉毛血入，升自南陛，尚仪迎引於坛上，进，跪奠於神座前，兴，女祝史退立於樽所。皇后既升奠币，（摄事，尚宫既升奠币。下仿此。）司膳出，帅女进馔者奉馔陈於内壝东门之外。皇后既降复位，司膳引馔入。俎初入门，雍和之乐作，（摄事，自后酌献皆奏雍和之乐。）馔至陛，乐止。女祝史跪彻毛血之豆，降自东陛以出。馔升南陛，尚仪迎引於坛上，（摄事，女祝史迎引於上。）设於神座前。（笾豆盖幂先彻乃升；簋簠既奠，卻其盖於下。）设讫，司膳帅女进馔者降自东陛，复位，尚仪（摄事，女祝。）还樽所。
尚宫引皇后诣罍洗，乐作，（摄事，女相者引尚宫，无乐。）皇后至罍洗，乐止。尚仪跪取匜，兴，沃水；司言跪取盘，兴，承水；皇后盥手。又司言跪取巾於篚，兴，进，皇后帨手讫，司言受巾，跪奠於篚。司言跪取爵於篚，兴，进，皇后受爵。尚仪酌罍水，司言奉盘，皇后洗爵，司言授巾，皆如初。皇后拭爵讫，尚仪奠匜、司言奠盘巾皆如常。尚宫引皇后，乐作，诣坛，升自南陛，乐止。尚宫引皇后（摄事无皇后至罍洗以下至此仪，但女相者引尚宫诣酒樽所。）诣酒樽所，执樽者举幂，尚仪赞酌醴齐讫，寿和之乐作，（皇后每酌献及饮福，皆作寿和之乐。摄事奏雍和。）尚宫引皇后进神座前，北面跪奠爵，兴，尚宫引皇后少退，北向立，乐止。尚仪持版进於神座之右，东向跪读祝文曰： 维某年岁次月朔日，子皇后某氏，敢昭告於（摄事，女祝持版祝云 子皇后某氏谨遣某官妾姓敢昭告於 。）先蚕氏：惟神肇兴蚕织，功济黔黎，爰择嘉时，式遵令典，谨以制币牺齐，粢盛庶品，明荐於神，尚飨。 讫，兴。皇后再拜。初读祝文讫，乐作，尚仪进，跪奠版於神座，兴，还樽所，皇后拜讫，乐止。
尚仪以爵酌上樽福酒，西向进，（摄事，女祝以爵酌罍福酒，进於尚宫之右，西向立。）皇后再拜受爵，跪祭酒，啐酒，奠爵，兴。尚仪帅女进馔者持笾俎进。尚仪减神前三牲胙肉，（以取前脚第二骨。）各置一俎上；又以笾取稷黍饭，共置一笾。尚仪先以饭笾西向进，皇后受以授左右；尚仪又以胙俎以次进，皇后每受以授左右。皇后跪取爵，遂饮卒爵，尚仪进受，复於坫，皇后兴，再拜讫，乐止。尚宫引皇后，乐作，降自南陛，还版位西向立，乐止。（自此以上，若摄事仪，皆尚宫行事，女相、女祝赞之。以下仿此。）
皇后献将毕，典赞引贵妃诣罍洗，盥手洗爵讫，（摄事则女相者引尚仪为亚献。）典赞引贵妃自东陛升坛，诣象樽所，执樽者举幂，贵妃酌盎齐，典赞引进神座前，北向跪奠爵，兴，典赞引贵妃少退，北向再拜。尚仪以爵酌罍福酒，持爵进贵妃之右，西向立，贵妃再拜受爵，跪祭酒，遂饮卒爵，尚仪进受爵，复於坫，贵妃再拜。典赞引贵妃降自东陛，复位。
初贵妃献将毕，又典赞引昭仪（摄事，女相者引尚食为终献。）诣罍洗，盥手洗爵，升酌盎齐终献，如亚献之仪。讫，典赞引昭仪降复位。
尚仪进神座前跪彻豆，兴，还樽所。（彻者，笾豆各一少移於故处。）司赞曰： 赐胙。 掌赞唱： 众官再拜。 在位者皆再拜。（已饮福酒者不拜。摄事，赐胙则掌赞唱赐胙，女史唱再拜也。）永和之乐作，尚宫前奏称： 请再拜。 退复位。皇后再拜。司赞曰： 众官再拜。 在位者皆再拜，乐一成止。
尚宫前奏：（摄事，女相者白。） 请就望瘗位。 司赞帅掌赞就瘗埳西南位。尚宫引皇后，乐作，至望瘗位西向立，乐止。於众官将拜，尚仪执篚进神座前取币，自北陛降坛西行，诣瘗埳，以币置於埳讫，司赞曰： 可瘗。 埳东西各四人窴土。半埳，尚宫前赞： 礼毕，请就采桑位。 尚宫引皇后，乐作，诣采桑坛，升自西陛，东向立，乐止。初白礼毕，司赞帅掌赞还本位。
亲桑
皇后将诣望瘗位，司宾引内外命妇采桑者俱就采桑位，（内外命妇一品各二人，二品三品各一人。）诸执钩筐者各就位。
皇后既至采桑位，尚功奉金钩，自北陛升坛，进，典制奉筐从升。皇后受钩采桑，典制奉筐受桑，皇后采桑三条，止，尚功前受钩，典制以筐，俱退复位。皇后初采桑，典制等各以钩授内外命妇。皇后采桑讫，内外命妇以次采桑，女史执筐者受之。内外命妇一品各采五条，二品三品各采九条，止，典制等受钩，与执筐者退复位。司宾各引内外命妇采桑者退复位。
司宾引婕妤一人诣蚕室，尚功帅执钩筐者以次从至蚕室。尚功以桑授蚕母，蚕母受桑，切之以授婕妤，婕妤食蚕，洒一簿讫，司宾引婕妤还本位。
尚仪前奏： 礼毕。 退复位。尚宫引皇后还大次，乐作，入大次讫，乐止。司宾引内命妇，内典引引外命妇，各还其次。尚仪、典正以下俱复执事位，立定，司赞曰： 再拜。 尚仪以下皆再拜讫，出。女工人以次出。其祝版燔於斋所。
车驾还宫
皇后既还大次，内侍版奏： 请解严。 （将士不得辄离部伍。）皇后停大次一刻顷，搥一鼓为一严，转仗卫於还涂如来仪。三刻顷，搥二鼓为再严，尚仪版奏： 请中严。 皇后服钿钗礼衣。五刻顷，搥三鼓为三严，内典引引外命妇出次就门外位，司宾引内命妇出次序立於大次之前，六尚以下依式奉迎。内仆进厌翟车於大次门外，南向。尚仪版奏： 外办。 驭者执辔，皇后乘舆出次，华盖侍卫警跸如常。皇后升车，鼓吹振作而行，内命妇以下乘车陪从如来仪。车驾过，内典引引外命妇退还第。驾至正殿门外，回车南向。尚仪进，当车前跪奏称： 尚仪妾姓言，请降车。 兴，还侍位。皇后降车乘舆入，侍卫如常。内侍版奏： 请解严。 将士各还其所。
劳酒
车驾还宫之明日，内外命妇设会於正殿，如元会仪。（唯不贺、不上寿为异。）


礼三十二沿革三十二嘉礼十七
天子追尊祖考妣
（上尊号同周汉魏晋宋齐梁陈后魏北齐后周隋大唐）
周武王追尊王太王亶父、王季历、文王昌，（卢植曰： 太王，王季之父也。美大故称之。王季，文王之父也。太王实始翦商，王季绥畏，文王怀保，王业所兴，故追王也。三妣亦同尊其号。 ）所以追之，不以卑临尊也。（不用诸侯之号临天子也。追王太王、王季以下者，以王迹之所由也。文王称王早矣，於殷犹为诸侯，於是著焉。）
汉高帝五日一朝太公，太公家令说太公曰： 天无二日，士无二王。太公虽父，乃人臣也，奈何使人主朝人臣？如此，则威重不行矣。 后上朝太公，太公拥篲，迎门卻行。上大惊，下扶太公。太公曰： 帝，人主，奈何以我乱天下法！ 上善家令言，赐黄金五百斤。诏曰： 人之至亲，莫大於父子。故父有天下传之於子，子有天下归尊於父，此人道极也。朕平暴乱，以安天下，此皆太公之教训也。 乃尊太公为 太上皇 。（后汉荀悦曰： 孝经云： 故虽天子，必有尊也，言有父也。 王者父事三老以示天下，所以明孝也。无父犹设三老之礼，况其存者乎！孝莫大於严父，故子尊不加於父母。家令之言，於是过矣。 晋愍怀太子令问中庶子刘宝云： 太公家令说太公，为是？为非？ 对曰： 荀悦论赐家令为非，臣以悦不识高帝意。高帝虽贵为天子，事父不失子之礼。时即位已六年，而不加父号，是以家令言 虽父乃人臣也 ，言无可尊敬名号，当与人臣同礼，欲以此感动之。帝闻家令言乃悟，即立号太上皇，得人子尊父之道。若不闻家令言，父终无号矣。家令说是也。 ）又追尊妣曰 昭灵后 。
魏文帝即王位，尚书令桓阶等奏： 臣闻尊祖敬宗，古之大义。故六代之君，未尝不追崇始祖，显彰所出。先王应期拨乱，启魏大业，然祢庙未有异号，非崇孝敬示无穷之义也。太尉公侯，宜有尊号，所以表功崇德发事显名者也。故易言乾坤，皆曰大德，言大人与天地合。臣等以为，太尉公侯，诞育圣哲，以济群品，可谓资始，其功德之号，莫过於太王。
诏曰： 前奏以朝车迎中常侍大长秋特进君侯神主，然君侯不宜但依故爵乘朝车也。礼有尊亲之义，为可依诸王比，更议。
博士祭酒孙钦等议： 按春秋之义，五等诸侯卒葬皆称公，乃与王者之后宋公同号，然臣子褒崇其君父。以此言之，中常侍大长秋特进君侯，诞育太皇，笃生武王，奄有四方，其功德之号，莫过太王。今迎神主，宜乘王车，又宜先遣使者上谥号为 太王 。 於是汉帝追谥为 太王 。及受禅，追尊太王为 太皇帝 ，考武王为 武皇帝 ，尊王太后为 皇太后 。
明帝太和三年六月，司空陈群等议以为： 周武追尊太王、王季、文王皆为王，是时周天子以王为号，追尊即同，故谓不以卑临尊也。魏以皇帝为号，今追号皇高祖中常侍大长秋特进君为王，乃以卑临尊也。故汉祖尊其父为上皇，自是后以诸侯为帝者，皆尊其父为皇也。大长秋特进君宜号商皇，载主宜以金根车，可遣大鸿胪持节，乘大使车，从驺骑，奉印绶，即邺庙以太牢告祠。 从之。
又诏曰： 盖闻尊严祖考，所以成汤文武，实造商周，克昌王业，而诗书之义，追尊稷契。自我魏室之承天序，既发迹於高皇，高皇之父处士君，精神幽远，号称罔记，非所以崇孝重本也。其令公卿以下会议号谥。
侍中刘晔议： 周王所以后稷为祖者，以其唐之诸侯，佐尧有大功，名在祀典故也。至於汉氏之初，追谥之义，不过其父。上比周室，则大魏发迹自高皇而始；下论汉氏，则追谥之礼不及其祖。晔思以为追尊之义，宜齐高皇而已。
侍中缪袭议以为： 元者一也，首也，气之初也。是以周文演易，以冠四德，仲尼作春秋，以统三正。又谥法曰： 行义悦人曰元，尊仁贵德曰元。 处士君宜追加谥号曰 元皇 。
太傅锺繇议： 按礼小记曰： 亲亲以三为五，以五为九，上杀下杀旁杀而亲毕矣。 乃唐尧之所以敦叙於九族也。其礼上杀於五，非不孝敬於祖也；下杀於五，非不慈爱於其孙也；旁杀於五，非不笃友於昆弟也。故为族属，以礼杀之。处士君其数在六，於属已尽，其庙当毁，其主当迁。今若追崇帝王之号，天下素不闻其受命之符，则是武皇帝栉风沐雨、勤劳天下为非功也。推以人情，普天率土不袭此议，处士君明神不安此礼。今诸博士以礼断之，其议可从。 诏从之。
晋武帝受禅后，泰始元年，追尊皇祖宣王曰 宣皇帝 ，伯考景王曰 景皇帝 ，皇考文王曰 文皇帝 ，宣王妃张氏为 宣穆皇后 ，尊太妃王氏为 皇太后 。
宋武帝受禅，追尊皇考为 孝穆皇帝 ，皇妣为 孝穆皇后 。策曰： 维永初元年七月，皇帝谨遣某官某，奉策上皇考尊号曰 孝穆皇帝 。仰惟圣灵，邈焉阻远。昔有周丕崇，祚兴昌季，其在魏晋，亦申情礼，所以聿追来孝，所因者本。谨稽式上代，考诸令准，称谓既极，情典攸遂。所以仰顺天人，俯穆率土，在心远慕，庶云有慰。 追尊先后策曰： 维年月朔，皇帝谨遣某官某，奉策上皇妣尊号曰 孝穆皇后 。伏惟皇妣，资坤厚之性，体母仪之德，等美姜嫄，齐列任姒，训穆中闺，化流自远，膺历运期，飨兹天位。谨依前典，敬奉大礼，仰慕圣善之爱，俯增蓼莪之思。
齐高帝受禅，追尊皇考曰 宣皇帝 ，皇妣曰 孝皇后 。
梁武帝受禅，追尊考曰 文皇帝 ，妣曰 献皇后 。
陈武帝受禅，追尊考曰 景皇帝 ，妣董氏曰 安皇后 。
后魏道武帝称尊号后，追尊远祖二十馀代，皆称皇帝，则历代未闻也。不复更载谥号焉。
北齐文宣帝受东魏禅，追尊祖为 文穆皇帝 ，妣为 文穆皇后 ，考为 献武皇帝 ，兄为 文襄皇帝 ，母为 皇太后 。
后周闵帝受西魏禅，称天王，追尊考曰 文王 。后其弟明帝立，称帝号，追尊文王曰 文皇帝 。后其弟武帝立，追尊曰 德皇帝 。
隋文帝受禅，追尊考曰 武元皇帝 ，妣曰 元明皇后 。
大唐武德元年五月，追谥高祖为 宣简公 ，曾祖为 懿王 ，祖为 景皇帝 ，父为 元皇帝。 天宝二年三月，追尊咎繇为 德明皇帝 ，凉武昭王为 兴圣皇帝 。仍各立庙，每岁四孟月享祭。至宝应中，礼仪使杜鸿渐请停四时献享。
天子崇所生母（追崇同东晋宋）
东晋孝武帝太元中，崇进所生母李氏为皇太妃。（徐邈与范甯书，访其事。甯答谓： 子不得爵命母。妃是太子妇号，必也正名，宁可以称母也？ 邈重与甯书曰： 礼，天子之妃曰后，关雎称后妃之德，妃后之名，可谓大同，所以宪章皇极礼崇物备者，在於此也。故太后之号定於前朝，而当今所率由也。若必欲服章同於后，而名号异於妃，则可因夫人之称，而加皇太以明尊。虽一理，然於文物之章，犹未尽崇高之极，此又今之所疑，不得可行也。足下嫌太子妻称妃，然古无此称，出於后代。今有皇太之别，是可论处邪？ 甯又答曰： 按公羊传 母以子贵 ，当以此义为允。礼有君之母非夫人者，以此推之，王者之母亦何必皆后乎？所为尊母，非便极尊号也。并后匹嫡，讥存春秋。谓议称皇太夫人，下皇后一等，位比三公，此君母之极号也。称夫人，则先后之臣也。加皇太，则至尊之母也。皇，君之谓也。君太夫人，岂不允乎！ 殷仲堪与徐邈书云： 后者，妇人之贵号，在妻则言后，在母则加太。礼，天子之妃称后，关雎曰后妃之德，后妃二名，其义一也。设使正后处内，贵妾必不可称妃。 邈又答徐乾书云： 母以子贵，穀梁亦有其义，故曰 赗人之母则可 。又会成风葬，著言礼也。但名虽夫人，而实殊同体，故敢配厌，群臣无服，所服以为异也。郑云 近臣从服，唯君所服 ，若嫡夫人殁，则有制重者，故曰唯君所服之耳。与君同重，自施近臣骖仆，而非三卿五大夫，内有宗庙之祭，外有王伯之命，何得以私服废正。故庶母为夫人，上之不得以干宗庙，外之不得以接侯伯，唯国内申其私而崇其仪，亦如侯伯子男之臣，於内称君曰公耳。虽人君肆情行服，而卿大夫不从，所以知上有天王也。邈往来答释范武子，以其序云云私情典，是以太妃车旗服章，备如太后，唯不敢从於宗庙。礼又曰 百官不称臣 ，所以令无服之制也。范於时都谓不应同皇后服章，以尊令议难之，自塞矣。书传了无天子庶母之文，且妾除女君、夫人，可为通称，如五等爵皆称公耳。天王之与皇后，未闻二其号者，所以关之情礼，而定太妃之称，良有由矣。宜同至极，故上比称皇。屈於郊庙，故远避伉俪，不曰后而曰妃。因名求实，可谓志乎礼者。太后与妃，义无异者。假令国君在事，自当称夫人。但王典无二名，不得以国公夫人为喻耳。 ）太元十九年，又诏追崇郑太后。尚书令王珣奏： 下礼官详正。按太常臣胤等议，以春秋之义，母以子贵，故仲子、成风咸称夫人。经云 考仲子之宫 ，明不配食也。且汉文、昭二太后，并系子号。宜远准春秋考宫之义，近摹二汉不配之典，尊号既正，宜改筑新庙。显崇尊称，则罔极之情申；别建寝庙，则严祢之道著；系子为称，兼明贵之所由：一举而三义以允，固哲王之高致。可如胤等议，追尊会稽太妃为 简文皇太后 也。
宋文帝元嘉元年，司空、录尚书事臣羡之等言： 伏惟先婕妤，柔明塞渊，光备六列，德昭坤范，训洽母仪，用能启祚圣明，奄宅四海。而天祚永违，严亲莫逮。臣等参详，远准春秋，近稽汉晋，谨追上尊号为皇太后，礼官撰谥，用崇寝庙。
诸侯崇所生母议
后汉许慎五经异义云： 妾母之子为君，子得尊其母为夫人。按春秋公羊说，妾子立为君，母得称夫人。故上堂称妾，屈於嫡；下堂称夫人，尊行国家。则士庶起为人君，母亦不得称夫人。父母者，子之天也，子不得爵命父母。至於妾子为君爵其母者，以妾本接事尊者，有所因也。穀梁说，鲁僖公立妾母成风为夫人，入宗庙，是子而爵母也，以妾为妻，非礼也。故春秋左氏说，成风得立为夫人，母以子贵。谨按尚书，舜为天子，瞽叟为士，明起於匹庶者，子不得爵父母也。至於鲁僖公本妾子，尊母成风为小君，经无讥文，公羊、左氏义是也。
郑玄駮曰： 礼丧服父为长子三年，以将传重故也；众子则为之周，明无二嫡也。女君卒，贵妾继室，摄其事耳，不得复立夫人。鲁僖公妾母为夫人者，乃缘庄夫人哀姜有杀子般、闵公之罪，应贬故也。（哀姜薨於齐，贬之，经在僖元年冬十二月丁巳，夫人氏之丧至自齐，去姜是也。桓夫人文姜杀夫，贬之，经在庄元年春三月，夫人逊於齐。其与姜氏轻重差也。）近汉吕后杀戚夫人及庶子赵王，不仁，废不得配食，文帝更尊其母薄后，非其比耶？妾子立者得尊其母，礼未之有也。
袁准正论云： 时俗之论曰： 庶子为公，可以尊其母为夫人，春秋之义，母以子贵。 按隐公二年，夫人子氏薨。五年，考仲子之宫。上称夫人，下不应复言仲子，明其与妾为妻也。秦人来归成风之襚，不称夫人，明其私尊，不通於邻国也。左氏传曰： 并后匹嫡，乱之本也。 （袁准曰： 并后，如夫人者六是也。匹嫡，元妃卒，立妾为夫人是也。 ）公羊亦云 母以子贵 。说曰：穀梁云秦人来归成风之襚，秦不云夫人也。就外不云夫人而见正焉。夫身为国君而母为妾庶，子孙所不忍，臣下所不安，故私称於国中，不加境外，此人子之情，国人之私，而亡於礼法之正也。假有庶子数人，并为三公，欲各尊其母，将何以止之？非圣人者无法，此大乱之道也。
支庶立为天子追尊本亲议（汉后汉魏齐）
汉宣帝追尊祖卫太子、史皇孙，诏曰： 故皇太子在湖，未有号谥。 有司请曰： 礼 为人后者，为之子也 。故降其父母不得祭，尊祖之义也。陛下为孝昭帝后，承祖宗之祀，制礼不逾闲，谨行视孝昭帝所为。史皇孙谥宜曰 悼 ，母曰 悼后 ，比诸侯王园，置奉邑三百家，曰 悼园 。故皇太子谥曰 戾 ，置奉邑二百家，曰 戾园 ；史良娣曰 戾夫人 ，置守冢三十家，园曰 戾后园 。置长丞，周卫奉守如法。 有司复言： 礼 父为士，子为天子，祭以天子 。悼园宜称尊号曰 皇考 ，立庙，因园为寝，以时荐享。益奉园人满千六百家。尊戾夫人曰 戾后 ，置园奉邑，及益戾园各满三百家。
哀帝初入为太子，祖母傅太后、母丁后皆在国，自以定陶恭王为称。（按元帝傅昭仪有宠，产一男，为定陶恭王。帝崩，昭仪随王归国，称定陶太后。恭王薨，子代为王。王母曰丁姬。成帝无继嗣，立定陶王为太子。诏移楚孝王为定陶王，奉恭王后。诏傅太后与丁后自居定陶国。成帝崩，太子立，是为哀帝。）及即位，高昌侯董宏上言，宜立定陶恭王后为皇太后。事下有司。（宏曰： 秦庄襄王，母本夏氏，而为华阳夫人所子。及即位，俱称太后。今宜立定陶恭王后为皇太后。 ）左将军师丹劾奏宏： 知皇太后至尊之号，天下一统，而称引亡秦以为比喻，诖误圣朝，不道。 帝新立，谦让，纳丹言，免宏为庶人。（时傅太后大怒，要欲必称尊号。诖音挂。）
后帝白，令王太皇太后下诏尊定陶恭王为 恭皇 。（哀帝初，成帝母称太皇太后，成帝赵皇后称皇太后。）又曰春秋 母以子贵 ，遂尊傅太后为 恭皇太后 ，丁姬为 恭皇后 。郎中令泠褒复奏言： 定陶恭皇太后、恭皇后，皆不宜复引定陶藩国之名，以冠大号。车马衣服，宜皆称皇，置吏二千石以下，各供厥职。又宜为恭皇立庙京师。 帝复下议有司，皆以为宜如褒言。
大司空师丹又曰： 圣王制礼，取法於天地，故尊卑之礼，所以正天地之位，不可乱也。今定陶恭皇太后、恭皇后以 定陶恭 为号者，母从子、妻从夫之义也。欲立官置吏，车服与太皇太后并，非所以明尊卑无二上之义也。定陶恭皇号谥前已定，义不得复改。礼： 父为士，子为天子，祭以天子，其尸服以士服。 子无爵父之义，尊父母也。为人后者为之子，故为所后服斩衰三年，降其父母周，明尊本祖而重正统也。孝成皇帝圣恩深远，故为恭王立后，承祭祀，今恭皇长为一国太祖，万代不毁，恩义已备。陛下既继体先帝，持重大宗，承宗庙天地社稷之祀，义不得复承定陶恭皇祭入其庙。今欲立庙於京师，而使臣下祭之，是无主也。又亲尽当毁，空去一国太祖不隳之祀，而就无主当毁不正之礼，非所以尊厚恭皇也。 由是上怒，策免丹。
后岁馀，下诏曰： 汉家之制，推亲亲以著尊尊。定陶恭皇之号，不宜复称 定陶 。其尊恭皇太后为 帝太太后 ，丁后为 帝太后 。 后更号帝太太后为 皇太太后 。皇太太后崩，合葬，称孝元傅皇后陵，其后为王莽毁发贬号。
后汉安帝建光元年，有司上言： 皇考清河孝王，至德纯懿，含弘光大，既受帝祉，载生明圣。旧章法制，宜有尊号，不宜称王，宜曰 孝德皇 ，妣曰 孝德后 ，祖妣宋贵人曰 敬隐后 。 诏曰： 其告祠高庙，使司徒震持节，大鸿胪、特进、乐平侯常副，奉策玺绶，到清河上尊号。 桓帝即尊位，追尊祖河间孝王曰 孝穆皇 ，妣赵氏曰 孝穆后 ，考蠡吾侯曰 孝崇皇 ，尊母曰 孝崇博园贵人 。灵帝即尊位，追尊祖为 孝元皇 ，妣夏氏为 孝元后 ，考为 孝仁皇 ，母董氏为 慎园贵人 。
魏文帝制，以后如以旁枝入嗣大位，不得加父母尊号。诏曰： 依汉祖之尊太上皇是也。且礼 不以父命辞王父命 。汉氏诸侯之入，皆受天子之命胤於宗也；而犹顾其私亲，僣拟天号，岂所谓为人后之义哉！后代若有诸侯入嗣者，皆不得追加其私考为皇、妣为后也。致有佞媚妖惑之人欲悦时主，谬建非义之事以乱正统者，此股肱大臣所当禽诛也。其著乎甲令，书之金策，藏诸宗庙，副乎三府，尚书中书亦当各藏一通。
齐明帝即尊位，追尊考始安贞王为 景皇 ，妣妃为 懿后。
追锡命议
后汉许慎五经异议云： 春秋公羊、穀梁说，王使荣叔锡鲁桓公命，追锡死者，非礼也。死者功可追而锡，如有罪，又可追而刑耶？春秋左氏讥其锡篡弑之君，无讥锡死者之文也。
王侯在丧袭爵议（夺情附魏大唐）
魏尚书奏，以故汉献帝嫡孙杜氏乡侯刘康袭爵，假授使者拜授，康素服。秦静议： 按周礼，天子公卿诸侯，吉服皆玄冕朱里，玄衣纁裳；有丧凶则变之麻冕黼裳，邦君麻冕蚁裳。云麻冕者，则素冕麻不加采色，又变其裳。亦非纯吉，亦不纯凶。汉氏承秦，改六冕之制，以玄冠绛衣一服而已。有丧凶之事，则变吉服以从简易。故诸王薨，遣使者拜嗣子为王，则玄冠縗绖，服素以承诏命，事讫，然后反丧服。考之前典，则差周书；论之汉室，则合常制。
王肃议： 尊者临卑，不制縗麻，故为之素服。今康处三年丧，在縗绖之中，若因丧以命之，则无复素服。若以尊崇王命，则吉服以拜受。按尚书，康王受策命，吉服而受之。事毕，又以吉服出应门内，以命诸侯。皆出，然后王释冕服。故臣以为诸侯受天子之命，宜以吉服。又礼，处三年之丧，而当除父兄之丧服，除服卒事，然后反丧服。则受天子命者，亦宜服其命服，使者出，反丧服，即位而哭，既合於礼，又合人情。 诏从之。
按成王崩，康王即位，上宗奉同瑁，王再拜三祭。（按郑玄曰： 即位必醴之者，以神之哜成之也。以醴哜成之者，醴浊，饮至齿不入口曰哜，既居重丧，但行其礼，而不取其味。 ）又礼始冠加爵，亦皆醴之，所以加崇以成其尊也。又汉旧仪 诸王嫡子嗣位，受拜毕，立於门外，使者既出，拜送还，升，哜醴讫，又再拜 。正与康王即位事同。古今相参，事无违者。
王肃又议： 凡奉神祭祀则有受祚之爵，嘉庆事则有醮醴之仪。若君薨而太子即位，孤之位，无醮醴之仪。成王病困，乃召群臣，训以敬保元子。明日，成王崩。既大敛，群臣以策书宣成王命，以命康王。是为受顾命之戒，非即位之事。王从三宿三祭，上宗曰飨，而不哜醴也。此王者随时之礼，非常行之典，不可以为拜诸侯嫡子之仪。袭爵之日，乃孝子孝孙所以增哀戚之怀，非礼之所施，直谓之王命所加，而使者又既出，谓之受神之醴，复非馈奠之时。按拜陈思王子志为济北王，又与今异，犹须王哜醴毕，然后使者出。今据郑玄说，即位醴之以成其礼，犹愈於使者既出不设馈奠而独哜醴，臣犹以为非礼之衷。今京师廷拜诸侯嗣子，无事有哜醴。 天子赐诸侯大夫冕弁服於太庙。归设奠，服赐服，於斯乎有冠醮，而无冠醴 。此谓诸侯大夫以平吉受赐服於天子太庙，归设祭於其庙，服赐服，而受冠醴之礼也。可依此，使者既出，公犹服命服，设奠而告。又礼小祥之祭，然后哜之。此自告其庙，非王命之所加。如礼不哜，既告反服，既位而哭，既合於礼，又合人情。 诏从之。
高堂隆议拜受仪： 按旧典，天子遣使者赍车服策命命诸侯嗣位之礼：上卿为使者，嗣君遣上卿吉服迎於境，自吉服劳於郊，馆宗庙，致飧饩，告期日，受命於祖庙。设丧主，布几筵於户牖之前。命车设於庭，西上，安车驷马皆在其车之东。使者奉策服印绶，加设版策于其上，升自西阶，东面。内史在右。嗣君端委以入，升自阼阶，西面立。使者以皇帝命命冕，内史赞之。嗣君降於两阶间，北面再拜稽首。使者宣命曰： 无下拜。 嗣君升，成拜。内史加诏版策命於服上以东。嗣君进而西，迓受於两楹间。皆旋复位。嗣君释端委服，降，升，成拜如初。使者降出，升车。嗣君拜送於门外。修享赠饯之礼。使归，嗣君送至於境。嗣君释冕，服素弁葛环縗绖袳（昌氏反）袂，修奠祭之礼，告於殡宫讫，乃释弁绖，反丧服。此其大略也，其他则同之。
大唐武德二年正月，尚书左丞崔善为奏曰： 欲求忠臣，必於孝子。比为时多金革，颇遵墨绖之义，丁忧之士，例从起复，无识之辈，不复戚容。如不纠劾，恐伤风俗。 制曰： 文官遭父母丧，听去职。
调露二年，中书舍人欧阳通起复本官。每入朝，必徒跣，至城门外，然后著鞾袜而朝。直宿在省，则席地藉藁。非公事不言，亦未启齿。归必縗绖，号恸无恒。（国朝夺情者多矣，唯通能合典礼。）
武太后长安三年正月，敕： 三年之丧，自非从军更籍者，不得辄奏起复。
至广德二年三月，敕： 三年之丧，谓之达礼。自非金革，不可从权。其文官自今以后，并许终制，一切不得辄有奏请。


礼五十三沿革五十三凶礼十五
王侯兄弟继统服议（晋东晋宋)
晋武帝咸宁二年，安平穆王薨，无嗣，以母弟敦上继献王后，移太常问应何服。博士张靖答，宜依鲁僖服闵三年例。尚书符诘靖曰： 穆王不臣敦，敦不继穆，与闵僖不同。 孙毓、宋昌议，以穆王不之国，敦不仕诸侯，不应三年。以义处之，敦宜服本服，一周而除，主穆王丧祭三年毕，乃吉祭献王。毓云： 礼，君之子孙所以臣诸兄者，以临国故也。礼又与诸侯为兄弟服斩者，谓邻国之臣於邻国之君，有犹君之义故也。今穆王既不之国，不臣兄弟，敦不仕诸侯，无邻臣之义，异於闵僖，如符旨也。但丧无主，敦既奉诏绍国，受重主丧，典其祭祀。记云： 大功者主人之丧，有三年者，则必为之再祭。 郑氏注云： 谓死者从父昆弟来为丧主也。有三年者，谓妻若子幼少也。再祭，谓大小祥也。 穆妃及国臣，於礼皆当三年，此为有三年者，敦当为之主大小两祥祭也。且哀乐不相杂，吉凶不相干，凶服在宫，哭泣未绝，敦遽主穆王之丧，而国制未除，则不得以本亲服除而吉祭献王也。
四年，陈留国上，燕公是王之父，王出奉明帝祀，今於王为从祖父。有司奏： 应服周，不以亲疏尊卑为降。 诏曰： 王奉魏氏，所承者重，不得服其私亲。
东晋穆帝时，东海国言哀王薨逾年，嗣王乃来，不复追服，群臣已反吉，国妃亦宜同除。诏曰： 朝廷所以从权制者，以王事夺之，非为臣变礼也。妇人传重义大，若从权制，义将安讬。 於是国妃终三年之礼。孙盛以为： 废三年之礼，开偷薄之源，失之大者也。今若以丈夫宜夺王事，妇人可终本服，是为吉凶之仪杂陈於宫寝，采素之制乖异於内外，无乃情礼俱违，哀乐失所乎！
宋孝武大明二年，有司奏： 凡侯伯子男代子卒，无嗣，求进次息为代子，检无其例。 下礼官议正。博士孙武议： 按晋济北侯荀勖长子运卒，以次子辑拜代子。先代成准，宜为今例。 博士傅郁议： 礼记微子立衍，商礼斯行；仲子舍孙，姬典攸贬。历代遵循，靡替於旧。今君存而代子卒，厥嗣未育，非舍孙之谓。愚以为次子有子，自宜绍为嗣孙；若其未有，无容远搜轻属。承统继体，传之有由，父在立子，允称情典。 曹郎诸葛雅之议： 按春秋传云： 代子死，有母弟则立之，无则立长，年均择贤，义均则卜，古之制也。 今长子早卒，无嗣，进立次息以为代子，取诸左氏，理义无违。又孙武所据荀勖长子卒，立次子，亦近代成例。依文采比，窃所允安。谓宜开许，以为永制。 参议为允。诏可。
大明四年，有司奏陈留王曹虔嗣薨，以弟虔秀袭后，秀又薨。今依例应拜代子，未详应以秀长子铣为代子？为应立次子锴？ 太学博士王温之、江长议，并谓应以铣为正嗣。太常丞陆澄议谓立锴。右丞徐爰谓： 礼后大宗，以其不可乏祀，诸侯代及，春秋成义。虔嗣承家传爵，身为国王，虽薨殁无子，犹列昭穆。立后之日，便应即纂国统。於时既无承继，虔秀以次袭绍。虔嗣既列庙飨，故自与代数而迁，岂容烝尝无阙，横取他子为嗣。为人胤嗣，又应恭祀先父。按礼，公子不得祢诸侯。虔嗣无缘降庙就寝，铣亦不得援祭先王。徵礼考事，虔嗣不应立后。铣本长息，宜还为虔秀代子。 诏如爰议。
未逾年大丧不立庙议（后汉)
后汉许慎五经异义曰： 未逾年之君立庙否？春秋公羊说云： 未逾年，君有子则书葬立庙，无子则不书葬，恩无所录也。 左氏说云： 臣之奉君，悉心尽恩，不得缘君父有子则为立庙，无子则废也。 或议曰，许君按： 礼云 臣不殇君，子不殇父 。君无子而不为立庙，是背义弃礼，罪之大者也。  郑玄驳云： 未逾年君者，鲁子般、子恶是也。皆不称公，书卒弗谥，不成於君也。庙者，当序於昭穆，不成於君，则何庙之立？凡无庙者，为坛祭之。近汉诸幼少之帝，尚皆不庙祭而祭於陵。云罪之重者，此何故不罪？殇者十九向下，未逾年之君，未必未冠，引殇欲以何明也？ 蔡邕云： 见孝殇、孝冲、孝质皇帝，以幼弱在位未逾年，不列於庙，太尉、司徒分祀三陵，皆宗庙典制也。
未逾年君称议（汉后汉)
汉白虎通云： 父在称代子，系於君也。父殁称子某者，屈於尸柩也。既葬称子者，即尊之渐也。逾年称公者，缘人臣之心，不可一日无君也。缘终始之义，一年不可有二君，故逾年即位，所以继人臣之心也。三年然后受爵者，缘孝子之恩未忍安吉也。故鲁僖公十二月乙巳薨於小寝，文公元年春正月公即位，四月丁巳葬。韩诗内传曰： 诸侯代子三年丧毕，上受爵命於天子。所以名之为代子何？言代代不绝也。 何以知天子之子亦称代子也？春秋传曰 会王代子於首止 。或曰天子之子亦称太子，尚书传曰 太子发升於舟 。代子三年丧毕，上受爵命於天子何？明爵者天子之所有，无自爵之义。童子当受爵命者，使大夫就其国而命之，明王者不与童子为礼也。以春秋鲁成公幼少，与童子为礼者，诸侯会公不见经，以为鲁耻，明不与童子为礼。代子上受爵命，依士服何？谦不敢自专也。故诗云 韎韐（古洽反)有赩（许力反) ，谓代子始行也。天子大敛之后称王者，明人臣不可一日无君也。故尚书曰 王麻冕黼裳 ，此大敛之后也。何以知不是后加王也？以上言迎子钊，不言迎王也。既殡而即继体之位者，缘人臣之心不可一日无君也。故先君不可得见，则后君继体矣。故尚书曰 王再拜兴对，乃受同 ，明为继体君也。缘於终始之义，一年不可有二君，故尚书曰 王释冕反丧服 ，吉冕服受同称王以接诸侯，明继体为王也。释冕反丧服，明未称王以统事也。不可旷年无君，故逾年乃即位改元，元以名年，年以记事矣，而未发号令也。何以知逾年即位改元也？春秋传曰 以诸侯逾年即位，亦知天子逾年即位也 。又曰 天子三年然后称王统事，发号施令也 。尚书曰 高宗谅闇三年 是也。论语曰： 君薨，百官总己以听於冢宰三年。 故三年除丧，乃即位统事，践阼为主，南面朝臣下称王以发号令也。故天子诸侯凡三年即位，终始之义乃备。
后汉许慎五经异义： 诸侯未逾年出朝会与不？出会何称？春秋公羊说云： 诸侯未逾年不出境，在国中称子，以王事出亦称子，非王事而出会同，安父位，不称子。郑伯伐许，未逾年，以本爵，讥不子也。 左氏说： 诸侯未逾年，在国内称子，以王事出则称爵，诎於王事，不敢伸其私恩，郑伯伐许是也。春秋不得以家事辞王事，诸侯藩卫之臣，虽未逾年，以王事称爵是也。
郑玄驳云： 昔武王卒父，业既除丧，出至孟津之上，犹称太子者，是为孝也。今未除丧而出称爵，是与武王义反矣。春秋僖九年春三月丁丑，宋公御说卒。夏，公会宰周公、齐侯、宋子、卫侯、郑伯、许男、曹伯於葵丘。宋子即逾年君也，出与天子大夫会，是非王事而称子邪！
 未逾年之君系父不？公羊说云： 未逾年之君皆系於父，晋里克杀其君之子奚齐是也。 左氏说： 未逾年之君，未葬系於父，杀奚齐於次时，父未葬。虽未逾年，称子，成为君，不系於父，齐公子商人杀其君舍，父已葬。 按礼制，君丧未葬已葬，仪各有差，嗣君号称亦宜有差，左氏说是也。
三公诸侯大夫降服议（周汉魏晋)
周制，诸侯绝旁周，卿大夫绝緦。
汉魏故事无五等诸侯之制，公卿朝士服丧，亲疏各如其亲。
魏制，县侯比大夫。按大夫之庶妹，在室大功，適人降一等，当小功。
晋制，王公五等诸侯成国置卿者，及朝廷公孤之爵，皆旁亲绝周，而旁亲为之服斩；卿校位从大夫者，皆绝緦。挚虞以为： 古者诸侯君临其国，臣诸父兄。今之诸侯不同於古，其尊未全，不宜便从绝周之制，而令旁亲服斩縗服之重也。诸侯既然，则公孤之爵亦宜如旧。昔魏武帝建安中，已曾表上，汉朝依古为制，事与古异，不皆施行。施行者著在魏科，大晋采以著令。宜定新礼皆如旧。 诏从之。
又卫尉昌邑侯满玮问淳于睿曰： 庶妹亡有服否？ 睿云： 丧服，诸侯以尊降不服。 孔瑄议： 天子诸侯，诚不应服。又大夫降緦，尊与己敌，则不降。 （旁亲降一等，緦麻绝也。凡以尊所降而不服者，吊服加緦之绖带而往哭之。)姜辑议云： 三公爵命虽尊，班重诸侯，据在王朝，上厌天子，有由而屈，义不得伸耳。以例言之，宜依卿大夫降之服。 司空荀顗议以为： 诸侯绝周，大夫绝緦，然则尊同，周以及緦，皆如本亲。丧服经： 君为姑姊妹女子子嫁於国君者。 传曰： 何以大功？尊同也。 又曰： 大夫为伯叔父母、子、昆弟、昆弟之子为士者。 传曰： 何以大功？尊不同也。 然则尊不同则降，不待所臣乃绝之。诸侯尊重，大夫尊轻，以大夫尊降其亲，则知诸侯虽所不臣，绝不服也。 有司奏如顗议。
又姜辑议安平王嗣孙薨诸王应降服云： 礼，父在斯为子，君在斯为臣。安平嗣孙，虽已誓於天子，据在臣子之位，五服之差，君臣殊制，其间岂复容他礼哉！君薨未逾年而代子卒者，犹称子而名不成君，春秋之正义也。苟不成君，则群臣亲戚必不得服其重服明矣。况安平王见在，而使诸王服嗣孙以诸侯之礼，未之敢安也。然诸侯以尊绝周，今嗣孙见在臣子之例，诸王公宜从尊降之礼，不应为制服也。昔秦灭五等，更封列侯，以存旧制。称列侯者，若云列国之侯也，故策命称国，终没称薨。汉魏相承，未之或改。大晋又建五等，宪章旧物，虽国有大小，轻重不侔，通同大体，其义一也。故诏书亭侯以上与王公同。又以为列侯以上策命建国者，皆宜依古诸侯，使绝周服。
琅琊中尉王奥问国王为太宰武陵服事云： 太宰降为庶人，诸侯贵，与庶人不敌，为不降邪？昆弟俱仕，一人为大夫，一人为士，便降，况诸侯而全持庶人服乎？ 徐邈答云： 按礼以贵降贱，王侯绝周。以尊降卑，馀尊所厌，则公子服其母、妻、昆弟，不过大功。以嫡别庶，则父之所降，子亦不敢不降也。此三者，旧典也。丧服传又曰： 始封之君，不臣诸父昆弟。 先儒以为不臣则服之。汉魏以来，王侯皆不臣其父兄，则事异於周，故厌降之节，与周不同。緦犹不降，况其亲乎！既不以贵降，则馀尊之厌，故五服内外，通如周之士礼，而三降之典不行同矣。昔魏武在汉朝，为诸侯制，而竟不立。荀公定新礼，亦欲令王公五等皆旁亲绝周。而挚仲理駮以为今诸侯与古异，遂不施行。此则是近代成轨也。记又云 古者不降 ，故孟武、孟皮得全齐縗。然则殷周立制，已自不同，所谓质文异宜，不相袭礼。大晋世所行，远同斯义。孔彭祖昔咨简文帝诸王所服，圣旨以为近代以来，无复相降。
虞喜释滞曰： 汉魏以来，先儒论礼及丧服变除者，皆言大夫降其旁亲为士者一等。时人或班駮行之，自谓合礼。按丧服经传，始封之君不臣诸父兄弟，封君之子不臣诸父，封君之孙尽臣之矣。夫始封之君尚服诸父昆弟，而始为大夫便降旁亲，尊者就重，而卑者即轻，轻重颠倒，岂礼意哉！然当有意，此为据诸侯成例，包於大夫以相兼通也。如此，则一代为大夫不降诸父，二代为大夫不降兄弟，三代为大夫皆降之。古者贵大夫有采邑，继位不止一身。鲁之三桓，郑之七穆，皆其比也。或问曰： 今大夫虽不继位，亦有三代皆为大夫者，名例相准，必当随古乎？ 答曰： 古重今轻，位无常居，使吾处之，志不存降。
诸侯大夫子降服议（魏)
魏田琼曰： 公子以厌降，公子厌於君，为其母、妻、昆弟练冠麻縗，谓君所不服，子亦不敢服也。父卒，犹有先君馀尊所厌，不得过大功也。 琼又曰： 丧服经不见大夫嫡子为庶昆弟服者，与大夫为庶子为士者同，父之所降，子亦不敢不降也。 （蜀谯周云： 大夫之子，父在降旁亲，亦如大夫，从父厌也。大夫庶子为妻父母无服，为其母、妻大功，父殁皆如国人。 吴徐整议： 问者云： 若父已卒，己未为大夫，故犹士耳，未审庶子及昆弟当复降否？ 答云： 大夫之子从乎大夫而降，至於父卒，则如国人也。  )
诸侯夫人及大夫妻降服议（魏晋)
魏田琼曰： 大夫女嫁於诸侯，降其家旁亲一等，与出嫁降，并二等。为外亲，尊不同则降。诸侯夫人为众子无服。何以明之？据大夫於庶子大功，其妻亦服大功。今天子诸侯於众子无服，夫人何缘独得服之。又大夫妻为大夫之亲，亦随大夫而降一等。大夫之女嫁於大夫，还为其族亲，尊不同者亦降之，唯父母、昆弟为父后者、宗子，亦不降也。士之女嫁於大夫者，亦降其族亲不同尊者，如大夫也。又大夫之妻，为庶子女子在室大功，女適於士小功。此为大夫之妻尊与大夫同。大夫为伯叔父母子昆弟昆弟为士者，以尊降一等，为之大功，其妻亦服大功。 （吴射慈曰： 诸侯之女为诸侯夫人，服诸侯之亲，随诸侯降一等，还为族亲，则皆降之。 蜀谯周曰： 诸侯夫人亦随其君降旁亲无服，为其族亦降旁亲，非诸侯，自周以下无服，为其父母及祖如国人。又大夫命妇为其旁亲以大夫爵降又降一等；其服为父后者，不以嫁降，但以尊降一等。 )
晋贺循曰： 大夫妻，其娣姒其夫为士者，服亦降一等。
贵不降服议（魏晋)
魏田琼云： 大夫之妻为长子三年，女子子嫁大夫大功。 （吴射慈云： 传曰 尊同则得服其亲服 。言尊同者，谓俱为卿大夫，各随本亲，则不降也。诸侯女为诸侯夫人，不降父母、昆弟之为父后者。大夫妻唯父母、昆弟为父后者、宗子不降也。 蜀谯周云： 诸侯降旁亲。旁亲若为诸侯及女子嫁於诸侯者，服如国人。诸侯嗣子为母、妻及外祖父母、妻父母皆如国人。嗣子虽无正爵，与君为体，其誓於天子，则下其成人一等。未誓，次小国君，其妻，君为之主，故嗣子之所为服，服如国人。旧说外祖父母，母族正统也。妻之父母，妻族正统也。母妻与己尊同，其所不降亦不降也。故嗣子亦不降妻之父母。诸侯夫人为其父母祖如国人。大夫命妇为其昆弟为父后者、大宗，则服如国人也。 )
晋虞喜释滞云： 古者不降，上下各以其亲，此殷以前也。降杀之礼，始之於周。然先所未臣，不忍即臣之，故为之服也。此当出逸礼，采之以为义。滕伯文为叔父齐縗，此周代诸侯而从殷礼也。若殷时诸侯通尔，非独一人，指论滕伯，欲以何明？明其在周，远追於殷，引古徵今耳。
贺循云： 诸侯於其旁亲，一无所服，唯父母、妻、长子、长子之妻及为父之后者、姑姊妹嫁於诸侯及始封之君所未臣诸父昆弟，皆以其服服之。大夫为其外亲为士者，尊虽不同，亦不降。大夫女为国夫人，唯父母及昆弟为父后者不降。士女为大夫妻者，不降高祖、曾祖、祖、父母、兄弟为父后者及大宗子而已。
诸侯为所生母服议（后汉东晋)
后汉许慎五经异义云： 诸侯有妾母丧，得出朝会否？春秋公羊说： 妾子为诸侯，不敢以妾母之丧，废事天子大国，出朝会，礼也。鲁宣公如齐，有妾母之丧，经书善之。 左氏说云： 妾子为君，当尊其母，有三年之丧而出朝会，非礼也。故讥鲁宣公。 按礼，妾母无服，贵妾子不立，而他妾子立者也。不敢以卑废事尊者，礼也。即妾子为君，义如左氏。 郑玄駮云： 丧服緦麻，庶子为后，为其母。此义自天子下至庶人同，不得三年。鲁襄公所以得尊其妾母敬嬴为夫人者，以夫人姜氏大归齐不反故也。因是言妾子立，母卒得为之三年，於礼为通乎！其服之间，出朝会无王事，与郑伯伐许何异！
郑志赵商问云： 按许氏异义駮以为妾子为其母，依丧服庶子为后，为其母緦麻三月。按禘祫注称春秋鲁昭公十一年夏，夫人归氏薨。十三年五月大祥，七月而禫。是得为妾母三年，经无讥文，得合下禘祫之数。若不三年，则禘祫事错。 郑玄答云： 春秋经所讥所善，皆於礼难明者也。其事著明，但如事书之，当按礼以正之。今以不讥为是，亦宁有善之文欤？
薛公谋议曰： 按春秋，庶子为君，则母称夫人。故昭公之母齐归卒，经书曰 夫人归氏薨 ，言母以子贵也。及至国犹大丧，昭公不戚，叔向曰： 公室其卑乎！君有三年之丧，而无一日之戚。 明孔子以义书，叔向以礼讥也。
东晋穆帝永和中，尚书令顾和表： 按江夏公卫崇，本由疏属，继开国之绪，近丧所生，复行重制，违冒礼度，肆其私情，宜以礼夺服。 奏可。
公子为其母服议（为妻附○周)
周制，练冠麻，麻衣，縓缘，公子为其母。（郑玄曰： 公子者，君之庶子也。为其母谓妾子也。麻，緦麻绖带也。此麻衣者，如小功布深衣，为不制縗裳变也。诗云 麻衣如雪 。縓，浅绛也。一染谓之縓。练冠而麻衣縓缘，三年练之受饰也。檀弓曰 练衣之黄里縓缘 。诸侯之子厌於父，不得为其母伸，权为制此服，不夺其恩也。 雷次宗曰： 令不以十一升布为冠，恐入正服也。而得用练，虽重，以在周外，非复正服，故可著，亦名为本重也。 )为妻亦同。（马融曰： 天子诸侯之庶子为其妻。轻，故縓冠葛带。 )皆既葬而除之。（马融曰： 不见日月者，既葬而除之，无日月数也。 郑玄曰： 诸侯之妾，贵者视卿，贱者视大夫，皆三月葬也。 )何以不在五服之中也？君之所不为服，子亦不敢服也。


礼二十沿革二十嘉礼五
周丧不可嫁女娶妇议（斩縗公除附晋大唐）
晋惠帝元康二年，司徒王浑奏云： 前以冒丧婚娶，伤化悖礼，下十六州推举，今本州中正各有言上。太子家令虞濬有弟丧，嫁女拜时；镇东司马陈湛有弟丧，嫁女拜时；上庸太守王崇有兄丧，嫁女拜时；夏侯俊有弟子丧，为息恒纳妇，恒无服；国子祭酒邹湛有弟妇丧，为息蒙娶妇拜时，蒙有周服；给事中王琛有兄丧，为息棱娶妇拜时，并州刺史羊暨有兄丧，为息明娶妇拜时；征西长史牵昌有弟丧，为息彦娶妇拜时。湛职儒官，身虽无服，据为婚主。按礼 大功之末可以嫁子，小功之末可以娶妇 。无齐縗嫁娶之文，亏违典宪，宜加贬黜，以肃王法。请台免官，以正清议。 尚书符下国子学处议。国子助教吴商议： 今之拜时，事毕便归，婚礼未成，不得与娶妇者同也。俊、琛、棱并以齐縗娶妇、娶妻，所犯者重。恒虽无服，当不义而不诤，亦礼所讥，然其所犯者犹轻於棱也。湛身既平吉，子虽齐縗，义服之末，又不亲迎，吉凶别处，则所犯者轻。濬、暨为子拜时，拜时礼轻当降也。 国子祭酒裴頠议以为： 吉凶之别，礼之大端，子服在凶，而行嘉礼，非所以为训。虽父兄为主，事由己兴，此悉人伦大纲，典章所慎也。 诏曰： 下殇小功，不可嫁娶，俊等简忽丧纪，轻违礼经，皆宜如所正。
司直刘隗上言： 文学王籍有叔母服，未一月，纳吉娶妻，亏俗伤化，宜加贬黜，辄下禁止。妻父周嵩知籍有丧而成婚，无王孙耻奔之义，失为父之道。王廙、王彬，於籍亲则叔父，皆无君子幹父之风，应清议者，任之乡论。 主簿江启曰： 夫风节不振，无以荡弊俗；礼义不备，无以正人流。籍以名门，擢登宾友，不能率身正道，公违典宪，诚是恺悌垂恕，体例宜全。又东阁祭酒颜含，居叔父丧而遣女。推寻旧事，元康二年，虞濬、陈湛各有弟丧，嫁子拜时，司徒王浑奏免。窃谓弟丧不重於叔父，成婚之礼不轻。含犯违礼典。夫崇礼谓之有方之士，不崇礼谓之无方之人。况亏淳创薄，崇俗弃礼，请免官禁止。 从事中郎谢潜议： 郑玄以为女子成人，逆降旁亲及将出者。昔陈湛以女年过二十，依郑义不责，迁任徐州，不为坐免，久为成比。若含女未过二十，宜如隗奏；若谓郑玄说与礼违，当先除而后禁，不宜制未下而责人也。 主簿孔夷议： 郑玄以未嫁成人，降其旁亲，以明当及时与不及时者同降，若嫁有时而遭丧，因丧而降之，非言齐縗之中可嫁女。学者多昧此旨，非独在今。含应见原。
王濛息叔仁兄十月亡，至十二月，诏其子与琅琊王婚拜时，叔仁以丧辞。范尚书与会稽王笺，为伸其意。会稽王答曰： 既有所准，情理可通，故人主权而行之，自君作故，古之制也。古人墨绖从时，岂情所安，逼於君命之所制，夺人臣之所屈，乃至於此。以今方之，事情轻重，岂得同日而欲执违耶？又今自拜时，未为备礼，暂一致身，交拜而已，即之於情，有何不可？且今王氏情事，与国家正同，王命既定，事在必行。 太常王彪之与会稽王笺曰： 王濛女有同生之哀，计其日月，尚未绝哭，岂可成婚？凡在君子，犹爱人以礼，况崇化之主耶！以此为圣人故事，宁可执训，当令宣流后裔。忝备礼官，情有不安，谨具白所怀。
大唐永徽元年正月，衡山公主欲出降长孙氏，议者以时既公除，合行吉礼。侍中于志宁上疏曰： 伏见衡山公主出降，欲就今秋成礼。窃按礼记云： 女十五而笄，二十而嫁，有故，二十三年而嫁。 郑玄云： 有故谓遭丧也。 固知须终三年。其有议者云 准制，公除之后，须并从吉 。此汉文创制其仪，为天下百姓。至於公主，服是斩縗，纵使服随例除，无宜情随例改。心丧之内，方复成婚，非唯违於礼经，亦是人情不可。陛下方奖仁孝之日，敦崇名教之秋，此事行之若难，犹宜抑而守礼；况行之甚易，何容废而受讥。伏愿遵高宗之令轨，略孝文之权制，国家於法无亏，公主情礼得毕，则天下幸甚。
周服降在小功可嫁女娶妻议（晋东晋宋）
晋范朗问蔡谟曰： 甲有庶兄乙为人后，甲妹景已许嫁而未出。今乙亡，如郑玄意已许嫁便降旁亲者，景今应为乙服小功，本是周亲，甲今於礼可得嫁景不？ 蔡答曰： 按礼 大功之末，可以嫁子 ，不言降服复有异也。兄在大功，嫁降服小功之妹，犹父在大功，嫁小功之女也。谓甲今嫁景，於礼无违。 范难曰： 礼 小功不税，降而小功则税之 。又 小功不易丧之练冠，而长殇中殇之小功则变三年之葛 。又 小功之末可以娶妻，而下殇之小功则不可 。据此数事，则明降服正服，所施各异，今子同之，其理何居？ 蔡答曰： 夫服有降有正，此礼之常也。若其所施，必皆不同，则当举其一例，无为复说税与娶也。今而然者，明其所施有同有异，不可以一例举，故随事而言之也。郑君以为下殇小功不可娶者，本齐縗之亲也。按长殇大功亦齐縗亲，而礼但言下殇不可以娶，而不言长殇不可以嫁，明殇降之服，虽不可娶而可嫁也。所以然者，阳唱阴和，男行女从，和从者轻，唱行者重，二者不同，故其制亦异也。 范又难曰： 礼举轻以明重，下殇犹不可娶，况长殇大功何可以嫁。知礼所谓大功末者，唯正服大功末耳。 蔡答曰： 下殇不可娶妻者，谓己身也。吾言长殇可以嫁子者，谓女父也。身自行之，於事为重；但施於子，其理差轻。然则下殇之不娶，未足以明长殇之不嫁也。
东晋台符： 庐陵公主薨，琅琊、东海二王，於礼为应得婚与不？ （太学博士袁矫之等按： 公主於二王属为姑，二王出为人后，主又出適，今应降服小功。然本是周亲，虽降而为疏，本亲情重，始薨方当制服，而疑可婚与不。 ）太常王彪之曰： 二王出后二国，礼，为人后，降本亲一等，又云 为姑姊妹適人者小功 。二王应制小功之服。礼，小功绝哭，可以娶妻；下殇之小功则不可。先儒之说，本齐縗之亲，故除丧而后可婚。今二王虽以出后降服，本亦齐縗之亲，情例如礼，不应成婚。 （彪之与会稽王笺曰： 王者君临万国，以礼义声教也。今若皇子独违规矩，恐遐迩之谈，不必许也。且自元康以来，朝臣之家犯礼婚者，不见重责。故尚书仆射裴頠，当代名士，於时以兄弟子丧末，为息拜时，其息服除也。议者谓父子并应贬责。兄弟子下流之丧，不同於姑。古者诸侯绝周，而卿大夫之丧，在殡犹不举乐，不以本周丧未葬行嘉礼也。况庐陵长公主，於礼不应绝服，丧今未葬乎！ ）
宋庾蔚之谓： 礼云 下殇之小功则不可 ，而不云再降之小功，则知再降之小功可以娶。
大功末可为子娶妇议（晋）
晋御史中丞高崧有从弟丧，在服末欲为儿婚，书访尚书范汪曰： 礼有 大功之末可以嫁子，小功之末可以娶妇 。下章云 己虽小功，既卒哭，可以娶妻 。己有小功丧，则父便应有大功丧。以义例推之，小功卒哭可以娶妻，则大功卒哭可以娶妇邪？ （有舅姑曰妇。无舅姑曰妻。）范答曰： 按礼 大功之末，可以冠子嫁子 。此於子已为无服也。以己尚在大功丧中，犹未忍为子娶妇，近於欢事也。故於冠子嫁子则可，娶妇则不可矣。己有緦麻之丧，於祭亦废，婚亦不通矣，况小功乎！ 崧又曰： 礼 己虽小功，既卒哭，可以娶妻 。己有小功，则父有大功。己既小功卒哭可娶妻，则父大功卒哭可娶妇，将不嫌邪？ 汪曰： 五服之制，各有月数，月数之内，自无吉事，故曰 縗麻非所以接弁冕也 。春秋左氏传：齐侯使晏子请继室於晋，叔向对曰： 寡君之愿也。縗绖之中，是以未敢请。 （时晋侯有少姜之丧耳。）礼贵妾緦，而叔向称在縗绖之中。推此而言，虽轻丧之麻，犹无婚姻之道也，而敦本敬始之义，每於婚冠见之矣。杂记曰 大功之末可以嫁子，小功之末可以娶妇 。（按大功之末，犹未忍为子娶妇，小功之末，乃为子娶耳。）而下章云 己虽小功，卒哭，可冠、娶妻也 。二文诚为相代，寻此旨，为男女失时或继嗣未立者耳，非通例也。礼，男三十而娶，女二十而嫁。至於仲春会男女，便云： 於此时也，奔者不禁 。此亦是权礼，非经常之典也。 崧又访於江彪，彪答曰： 按 大功之末可以嫁子，小功之末可以娶妇 。又 己小功卒哭，可以娶妻 。此悉是明文正例，当不如范语。为此议者，皆於为婚之主也。娶妇则父为主，娶妻则己为主，故父大功之末不得行此嘉礼，至於己小功之末则可行之。又礼称娶妻，则是无父之正文。谓大功之末娶妇，於礼例犹尚不安。今所为者重，所亏者轻。又准时人由来之比，自不致嫌。 於是崧依议为儿婚。
祖无服父有服可娶妇嫁女议（晋宋）
晋刘嗣问徐野人曰： 嗣去年十二月，有周惨，欲用六月婚，儿服早已除。大人本无服，便是一家主，想无复异？ 徐答曰： 此议本据祖为孙儿婚，自平吉可得娶妻，不计儿之有惨也。 嗣弟损又重问野人曰： 诸贤唯云祖尊一家，得为婚主。若便婚，损疑速也。 徐答曰： 今归重於王父，理无取於迟速。 损重问曰： 礼云 嫁女之家，三夜不息独；娶妇之家，三日不举乐 。得不有轻不？又 大功之末，可以嫁女 ，则男不得婚。向家是嫁女，今是兄子婚，男女讵无异邪？ （向家亦是祖无服，而父有周惨，得嫁女。）徐答曰： 秉烛寝乐，居然轻重，故嫁娶殊品。至於今事，理本分涂，唯取归重极尊，而不别异男女也。
宋向歆问何承天曰： 父有伯母惨，女服小功。祖尊统一家，年末可得嫁孙女不？ 何答曰： 吾谓祖为婚主，女身又小功服，不嫌於婚。 郑尚书曰： 祖为婚主，女父不与婚事，意谓可婚。 周续之曰： 礼， 己虽小功，可以冠、娶妻 ，则女身虽有服，谓出门无嫌也。伯母义服，而祖为家主，於理可通。 徐野人曰： 礼许变通。记所称父大功者，当非有祖之家。又公羊传云： 不以父命辞王父命。 推附名例，义在尊无二上，容或可通理邪！
降服大功末可嫁姊妹及女议（晋宋）
晋南阳中正张辅言司徒府云： 故凉州刺史扬欣女，以九月二十日出赴姊丧殡，而欣息俊因丧后二十六日，强嫁妹与南阳韩氏，而韩就扬家共成婚姻。韩氏居妻丧，不顾礼义，三旬内成婚，伤化败俗，非冠带所行。下品二等，本品第二人，今为第四。请正黄纸。 梁州中正梁某言： 俊居姊丧嫁妹，犯礼伤义，贬为第五品。
宋江氏问裴松之曰： 从兄女先克此六月与庾长史弟婚，其姊蔡氏去三月亡，葬送已毕。从兄无嗣，兄子简为后。今与从妹同服大功。大功末可以嫁子，不知无父而兄有大功服，可复嫁妹不？ 答曰： 意谓父有大功，尚可嫁子；兄在大功，理无不可。今所未了者，未知女身大功，亦可得嫁不？又降而在大功，得与本服九月者同不？见宗涛答范超伯问， 娶妇之与嫁子，轻重有一等之差，己身小功可以娶妻，女身大功何为不可以嫁 。谓此言为是，但其论降在大功者，如为不尽。吾以为聘纳礼重，故探其本情；適人差轻，故以见服为断。礼无降在大功不可嫁子之文，不应於外生疑。且有下殇小功之丧，过五月便可以娶，降在九月者，过三月而后嫁，计其日月，亦一等之谓也。 荀伯子难裴曰： 本不谓父可而兄反不可，今所疑谓父兄及女身并不可耳。按礼，小功之初，不妨嫁子，其末则可以娶妻。下殇之小功则不可，以所本是周服故也。今降在大功，亦本是周服，何容复於降杀之内以行婚姻之礼邪？礼云大功之末可以嫁子者，自是论本服耳；所以不明降在大功不可者，正以下殇之小功，足以包之也。若谓降与不降必其不殊者，其兄弟出后、姊妹出適，便再降为小功矣，请问居此小功服，在始亦可即以嫁子乎？三月卒哭，又可以娶妻乎？奚独慈於下殇而薄於出降之甚邪？ 何承天通裴难荀曰： 婚礼吉而非乐，贵不失时。元康中有犯丧者，为宪司所纠，都无降服大功嫁女之弹，彼岂轻犯周制，重犯功服邪？固於礼自通，不应致议耳！足下谓下殇小功不可娶，足以包降在大功不可嫁。夫彻乐兴嗣亲之感，继烛发离别之悲。唱行重於和从，受礼轻於纳聘，既有一等之差，本服周者虽不得娶，何疑得嫁邪？若本降为大功不可嫁者，大功降为小功亦不可娶，岂独下殇小功而已乎？斯不然矣。 （宗炳称何议降大功可嫁子，为人所疑，云： 要正以下殇小功不可娶，举轻以包重，谓长殇大功亦不可嫁者，意谓非也。且子嫁降亲，生离恒山之苦，禽鸟犹哀，况在人理。其哀既深，则吉实轻，故情安於大功之末。娶纳吉庆为重，吉重故可於小功卒哭。夫举重之不可，何妨轻者初自可乎！而反云举轻明重，其义不例。夫衔孔怀之哀，从釐降之命，而与新婚者同，其不可哉。若使亲表脱有其例，当断其可乎？ ）
李嵩为息邃婚张康女，未成礼而康有姊丧，已葬，二家婚皆务速，书问太常冯怀。怀曰： 降服不与正服同者，谓居处之节耳。大功之末可以冠子嫁子，明冠宜时成，嫁宜及时。先儒云 末者，服半之后也 。张氏所服既半，将非所疑。 （嵩又以父在大功则子应小功，父服在末则子服除者可也。今降服虽末，而子未除，以疑问丁纂。纂曰： 服末情杀，可行吉事。 ）
又魏放之问孔琳之曰： 降在大功，当得嫁女不？ 答曰： 吾意，降者似不得婚。记称 大功之末可以嫁子，小功之末可以娶妻，下殇之小功则不可 ，按如此文，唯云降者不可娶妻，不云不可嫁子，此便是得嫁也。 傅都官駮孔议曰： 娶妻嫁子虽为不同，然可以例求也。何者？小功绝哭之后可以娶妻，至於下殇之小功则不可也。本服重而降在小功，既不得同小功而娶妻，本服周而降在大功，岂可同大功而嫁子乎？ 孔答曰： 娶妻事重，嫁子事轻。今若云不可纳妇，容可以嫁子为难耳。既不明不可以嫁子，而独明不可以以娶妻，事重非其类矣。 傅难曰： 今举重以明轻，何以谓之不类？ 孔答曰： 傅意谓本周而在大功小功者，则不得冠子、嫁子、纳妇、娶妻四事。夫冠嫁纳妇三事，皆子身之吉事，事不在己；娶妻一事，非在他人，亲己身之吉事。在子则轻，在身则重。轻故可行之於服末，重必卒哭而后可。以降杀之明义，亦既差降，则事何必齐。今若欲徵其文，观雩知旱者，则应明轻者犹不可，则重者不言自彰。而今独言小功之殇不可以娶妻，指是言重者不可也，重者自不可，轻者自可有差，何得轻必从重邪？ （傅曰： 按礼葬后卒哭，之与服末，故是一语，直辞异耳。 孔答曰： 以葬后便为末，虞毕乃卒哭。且未与卒哭若果实同而名异者，则当叠言小功之末可以纳妇娶妻，如大功之末叠言可以冠子嫁子，何以别更起条云 己虽小功卒哭可以娶妻 邪？推文明矣。 ）
宋庾蔚之曰： 昔为礼记略解，已通此议。大功重而嫁轻，小功轻而娶重，故大功之末可以嫁，小功之末可以娶也。所以然者，下殇小功，本周亲者，以其殇折之痛，既人情所哀，不可以娶。长殇大功，邻於成人大功，接於齐縗，犹亲服之内，於情差申，冠嫁之事可同於成人之大功，故不言长殇大功之不嫁也。
降服丧已除犹在本服月内可嫁议（晋）
晋谢琰问车胤曰： 人有妹丧，降服已除，本服未周，可得嫁不？ 答曰： 礼，小功不税，（音他外反。）降在小功者则税。是推本情，不计见服也。时人有以此婚嫁者，仆常疑之。 孙腾答： 人有卜日除服便以婚，况降服已除，礼有大断，此都无疑。
同姓婚议（殷周汉晋）
昔人皇之代，始有夫妇之道。
殷以上而婚不隔同姓。
周制，则不娶宗族。礼记曰： 娶妻不娶同姓，以厚其别也。（厚犹远也。按礼记大传云： 四世而緦，服之穷也。五世袒免，杀同姓也。六世亲属竭矣。其庶姓别於上，而戚单於下，婚姻可以通乎。 又云： 系之以姓而弗别，缀之以食而弗殊，虽百世而婚姻不通者，周道然也。 ）故买妾不知其姓，则卜之。 （妾或时非媵，取於贱者，世无本系。）许慎五经异义： 诸侯娶同姓。今春秋公羊说： 鲁昭公娶於吴，为同姓也，谓之吴孟子。 春秋左氏说： 孟子，非小君也，不成其丧，不当讥。 又按易曰： 同人于宗，吝。 言同姓相娶，吝道也。即犯诛绝之罪，言五属之内禽兽行，乃当绝。
汉吕后妹嫁吕平。王莽娶宜春侯王咸女，后称曰宜春氏。
晋刘颂，汉广陵王后，临淮陈矫本刘氏子，与颂近亲，出养始改姓陈。颂女適陈氏，时人讥之。若同姓得婚，论如虞陈之类，礼所不禁，同姓不殖，非此类也。难者不能屈。
濮阳太守刘嘏与同姓刘畴婚。司徒下太常诸博士议，非之。嘏以为： 同姓有庶姓，有正姓，有複姓，有单姓。锺云出於锺离之后，胡母与胡公同本。複锺单锺，複胡单胡，今年共婚，不以损一字为疏，增一字为亲；不以共其本为悔，取其同者为吝。宜理在可通，而得明始限之别，故婚姻不疑耳。今并时比族，年齐代等，至於庶姓，礼记书其别於上，始祖正姓明其断於下，以之通议，则人伦无阙。按太常总言博士议述叙姓变为始祖者，始此姓为祖也。此既非礼所谓始祖为正姓之义，即便弃经从意，谓义可通，如今众庶之家，或避国讳遁仇逃罪变音易姓者，便皆可言是始祖正姓，为婚之断，如此礼称 附远厚别  百代不通 之义，复何所施乎？此惑之甚者也。论者又以为开通同姓婚，则令小人致滥。按礼自有限禁，之外，本自礼所不责。不可以不禁、礼所不应责者，而云通礼所应责也。王皆、王沈、魏晋名儒，同周室之后共婚者，二门谱第皆存。昌黎张仲娶范阳张琏妹，谘张公而后婚。今日若考经据事，足以取正。唯大府裁之。
嘏又与卞壸疏云： 尧妻舜女，其代不远。又春秋云 毕原酆郇，文之昭；邘晋应韩，武之穆 。代俗之所惑，上惑尧舜之代，下惑应韩之昭穆，欲追过尧舜邪，则经历圣人。论者或谓巍巍荡荡之德，可以掩尧舜之疵；或谓代近姓异，可以通应韩之婚：岂其然哉！若代近姓异，可以通应韩之婚，则周公立百代之限，礼记云 娶於异姓，附远而厚别 ，此二义复何所施？如其不然，则明始限之外，尧舜可以婚；理终之后，应韩可以通。尧舜之婚，以正姓分绝於上；应韩之通，庶姓异终於下也。绝则无系，终则更始，断可识矣。
壸以嘏书示朝贤光禄大夫荀崧。答卞云： 如嘏所执，苟在限内，虽远不可；苟在限外，不远可通也。吾无以异之。王伯舆，郑玄高隽弟子也，为子稚宾娶王处道女，当得礼意，於时清谈，尽无讥议。今难者虽苦，竟不能折其理。春秋不伐有辞，谓嘏不应见责。
庾蔚之谓： 嘏据王者必有始祖，始祖为正姓，共始祖之后，则百代不得通婚。故鲁娶於吴，为失礼。嘏云 尧舜之婚，以正姓分绝於上 者，当谓各立始祖则可通婚也。又云 应韩之通，以庶姓理终於下 者，当谓帝王递代，始祖既谢，属籍亦废，则为理终於下，亦可通婚也。嘏虽明始限之外与理终之后，皆可得通婚，而未有亲疏之断。昭穆祚胤，无代不有，若周代既迁，属籍已息，应韩之婚，以其昭穆久远。今所疑虽在始限之外理终之后而亲未远者，当以何断？按礼云 六代亲属竭矣 。故当宜以此为断邪？若周室已迁，无复后稷之始祖，则当以别子及始封为判。今宗谱之始，亦可以为始祖也。古人数易姓，姓异不足明非亲，故婚姻必原其姓之所出。末代不复易姓，异姓则胡越，不假复寻其由出，同姓必宜本其由。是以各从首易，不为同姓之婚。且同姓之婚，易致小人情巧，又益法令滋章。嘏在边地，无他婚处，居今行古，致斯云耳。
内表不可婚议（魏）
魏袁准正论曰： 或曰： 同姓不相娶，何也？ 曰： 远别也。 曰： 今之人外内相婚，礼欤？ 曰： 中外之亲近於同姓，同姓且犹不可，而况中外之亲乎！古人以为无疑，故不制也。今以古之不言，因谓之可婚，此不知礼者也。 或云： 国语云： 同德则同姓，同姓虽远，男女不相及；异德则异姓，异姓虽近，男女相及也。 斯言何故也？ 曰： 此司空季子明有为而言也。文公将求秦以反国，不敢逆秦故也。季子曰： 子於子圉，道路之人也。 咎犯曰： 将夺之国，而况妻乎！ 赵衰曰： 有求於人，必先从之。 此不既了乎！
外属无服尊卑不通婚议（大唐）
大唐永徽元年，御史大夫李乾祐奏言： 郑州人郑宣道先聘少府监主簿李玄乂妹为妇，即宣道堂姨。玄乂先虽执迷，许其姻媾，后以情礼不合，请与罢婚。宣道经省陈诉，省以法无此禁，判许成亲。何则？同堂姨甥，虽则无服，既称从母，何得为婚？又母与堂姨，本是大功之服，大功以上，礼实同财，况九月为服，亲亦至矣。子而不子，辱以为妻，名教所悲，人伦是弃。且堂姑堂姨，内外之族，虽别而父党母党，骨肉之恩是同，爱敬本自天性。禽兽亦犹知母，岂可令母之堂妹降以为妻？从母之名，将何所寄。古人正名远别，后代违道任情，恐浸以成俗。然外属无服而尊卑不可为婚者，非止一条，请付群官详议，永为后法。 左卫大将军纪王慎等议： 父之姨及堂姨母，父母之姑舅姊妹，堂外甥，并外姻无服，请不为婚。 诏可。


礼六十四沿革六十四凶礼二十六
帝王谥号议（有熊氏颛顼尧舜周大唐）
黄帝之号。按白虎通云： 先黄后帝者，古者质，生死之称各特行，合而言之，美者在上。黄帝始制法度，得道之中，万代不易，后代虽盛，莫能与同。后代德与天同，亦得称帝；不能制作，故不得复称黄也。 （黄者中和美色，黄承天德，最盛淳美，故以尊色为谥也。）
颛顼。按五经通义曰： 颛顼者，颛犹专，顼犹愉。幼少而王，以致太平，（时年十三。）常自愉俭，嗛（苦蕈反）约自小之意，故两字为谥。
帝尧、帝舜，先号后谥也。帝者德盛，与天同，号谥虽美，终不过天也，故如其次道之。
周制，春官太师掌大丧，帅瞽而廞作柩谥。（廞，兴也，兴言王之行，谓瞽讽诵其治功之诗也。廞音许金反。）文王、武王，先谥后号。（王者德薄，传位与子，贤不肖同称王，号者所共，谥者所专，故上谥下号，上其美者。）
说曰：按大戴礼云： 谥者行之迹也，号者功之表也。 乐记曰： 闻其谥，知其行。 白虎通曰： 号，法天也，法日也，日未出而明。谥，法地也，法月也，月已入有馀光。是以大行受大名，细行受小名。行生於己，名生於人。 五经通义曰： 号者亦所以表功德号令天下也。谥之言列，陈列所行。善行有善谥，恶行有恶谥，以为劝戒也。问曰：天子有天下大号，诸侯宁有国大号乎？答曰：天子居无上之位，下无所屈，故立大号以劝勉子孙。诸侯有爵禄之赏，削绌之义，鈇钺之诛，故无所有国之号也。 赵商问郑志曰： 曲礼云： 已孤暴贵，不为父作谥 ，而武王即位，追王太王、王季、文王，改谥爵，何也？ 答曰： 周道之业，兴於二王，功德由之，王迹初焉。凡为人父，岂能尽贤乎？若夏禹、殷汤则不追谥矣。 郊特牲云： 死而谥之今也，古者生无爵，死无谥。 （古谓殷以前也。大夫以上乃谓之爵，死有谥。周制爵及命士，虽及之犹不谥也。当记时死则谥之，非礼也。）质家两言为谥，成汤是也。文者一言为谥，文、武是也。号无质文，谥有质文。（号者，始也。为本，故不可变。周以后尤文，以为本生习事善故有善谥，故合言文王、武王。）或以名配者，德薄因名配谥，祖甲是也。质家不连号谥，（生则为号，死则言谥，故不连号谥，成汤是。）文家连号。（欲但言谥，不忍死之；欲但言号，又是实死，故以号谥，文王、武王是。）桀、纣先号后谥者，别诛绝不嫌也。礼记曰： 唯天子称天以诔之。 （以其无尊者也。曾子问曰： 贱不诔贵，幼不诔长。 天子至尊，故称天以诔之。）又白虎通云： 天子崩，大臣至南郊谥之。（五经通义曰： 大臣吉服之南郊告天，还素服，称天而谥之。 ）以为臣子莫不欲褒称其君，掩恶扬美者，故於郊，明不得欺天也。
大唐元陵谥册文： 维某年月日，哀子嗣皇帝臣讳，伏以圣德之大，上与天合，人道近暱，鲜克究知，敢尽其所见，注以叙财成之业。伏惟大行皇帝，绍休七圣，临照八极，以至道御群有，以至化怀远方，登假於上，敷闻在下。肇加元服，顷昇储闱，生知之敏，动与神契。承顺玄宗也，齐栗之容著；奉养肃宗也，爱敬之礼深。履蒸蒸，躬翼翼，不绝驰道，日朝寝门，此则首冠百王，大舜、周文之孝也。其於崇儒尚齿，尊道贵德，穷理尽性之学，经天纬地之文，包荒含垢之量，迪哲允龚之善，斯又睿圣不测，同符乎三五，无得而称也。当禄山叛乱，陷覆二京，以天人之重，授元戎之律，师之所及，狂寇歼夷，复宗社之阽危，拯生灵於焚燎，则乾维重构，宸极以安。及史盗閒衅，三河屡梗，在抚军之际，思明陨命，乘践祚之初，朝义授首，则梁陈底定，朔易从风。其或屈强於大梁，背诞於南越，莫不朝为枭镜，夕为鲸鲵，此高光之功，神武之略也。自是肃勿群后，宾延万灵，洿潴郁没之刑寝，焚瘗悬沉之礼备。衣冠有沦於肋从者，释而靡问；灵祇有阙於禋祀者，秩而致享。堲谗说，求谠言，扇以祥风，浸以膏泽，九译奉贡，四夷将宾，丕冒出日，罔不率俾。犹复严恭寅畏，顾省阙遗，兢兢业业，日昃不暇，故得玄功广运，协气旁流，灵契毕发，元符洊至，则瑞璧出於泗，清澜变於河。其馀见祉鳞羽、呈祥草木者，不可殚记。方议櫜弓偃伯，臻於太和，告禅於石闾，镂功於金版，遽承凭几之命，奄遘缀衣之酷，号天叩地，罔所依归。今龙攒就启，蜃辂将驾，采鸿儒硕生之议，考公卿百辟之请，佥以盛德大业，匪号谥莫宣，是用虔奉古训，发扬茂实，谨遣摄太尉某奉册上尊谥曰：睿文孝武皇帝，庙曰代宗。伏惟明灵降格，膺兹典礼，诞锡纯嘏，贻宴后昆。呜呼哀哉！
皇后谥及夫人谥议（国妃命妇附东晋）
白虎通云： 后夫人谥，臣子共於庙定之。 （或曰：出之於君，然后加之，妇人天夫，故由君而已。妇人本无外事，是故不於郊。）五经通义云： 妇人以随从为义，夫贵於朝，妇贵於室，故得蒙夫之谥。 （或曰：文王之妃曰文母，宋恭公妻恭姬是也。）又云： 夫人无爵故无谥。或曰夫人有谥。夫人一国之母，修闺门之内，则下以化之，故设谥章其善恶。公羊曰：葬宋恭姬，称其谥，贤之也。卿大夫妻，命妇也，无谥者，以贱也。妾无谥，亦以卑贱，无所能与，犹士卑小不得谥也。
东晋穆帝时，彭城国上言，为太妃李求谥。太常王彪之以为：
由於妇人无爵，既从夫爵，则己无实爵，以从为称也。以从为称，则无谥可知。春秋妇人有谥者，周末礼坏耳。故服虔注声子之谥 非礼也 。杜氏注惠公仲子，亦云 非礼，妇人无谥 。泰始以来，藩国王妃无有谥者，中兴，敬后登祚乃追谥耳。琅琊武王诸葛妃、恭王夏侯妃，元帝犹抑蒸蒸之至，不追谥，今彭城太妃不应谥。
太子无谥议（国君嗣子附周东晋）
周制，士冠礼云： 天子之元子，士也。士无谥。 是知太子无谥。（以未得有所施行，故不得设谥。）
东晋琅琊世子未周而卒，大司农表琅琊世子降君一等，宜谥哀愍。太常贺循云： 谥者，所以表功行之目也。故古者未居成人之年及名位未备者，皆不作谥也。是以周灵王太子聪哲明智，年过成童，亡犹无谥。春秋诸侯即位之年称子，逾年称君。称子而卒，皆无谥，名未成也。未成为君，既无君谥，时见称子，复无子谥，明俱未得也。唯晋之申生以仁孝遭命，年过成人，晋人悼之，故特为谥，诸国无例也。及至汉代，虽遵之义，过於古礼，然亦未有未逾年之君而立谥也。殇冲二帝，皆已逾年方立谥。按哀冲太孙，各以幼龄立谥，不必依古，然皆即位临官，正名承重，与诸下定君臣之义，尊成体具，事无所屈。且天下之名至重，体其尊者亦宜殊礼，故随时定制，有立谥之事也。琅琊世子虽正体乎上，生而全贵，適可明嫡统之义，未足定为谥之证也。
诸侯卿大夫谥议（周魏东晋）
周制，诸侯薨，臣子迹累其行以赴告王，王遣大夫会其葬，因谥之。（春秋鲁文公元年，天王使叔服来会葬是。）春秋鲁桓公七年，葬蔡桓侯。然得桓谥者，明谥天子所加，非独臣子也。又太史掌小丧赐谥，（小丧，卿大夫也。）小史掌卿大夫之丧赐谥读诔。（其读诔，亦以太史赐谥为节，事相成。）曲礼曰： 既葬言谥曰类。 （王肃曰： 谓类象其行，言於天子，以求谥也。 ）又曰： 公叔文子卒，（卫献公之孙也，名拔。或作 发 。）其子戍请谥於君（卢植曰： 君，卫灵公也。 ）曰： 日月有时，将葬矣，（葬者其时。）请所以易其名者。 （卢植曰： 无谥则当书名，故易其名也。 ）君曰： 昔者卫国凶饥，夫子为粥与国之饿者，是不亦惠乎！（谥法曰： 爱人好与曰惠。 ）昔者卫国有难，夫子以其死卫寡人，不亦贞乎！（鲁昭二十年，齐豹、北宫喜、褚师圃、公子朝作乱，灵公奔死鸟。是时文子为政，灵公克复其国，故曰以其死卫寡人。谥法曰： 外内用情曰贞。 ）夫子听卫国之政，修其班制，以与四邻交，卫国之社稷不辱，不亦文乎！ （班，次也，谓位禄之次，法令之制也。谥法曰： 道德称闻曰文。 ）故谥贞惠文子。 （后不言贞惠者，文足以兼之。）白虎通曰： 卿大夫老归有谥者，别尊卑、章有德也。大夫归，无过，犹有禄位，故有谥也。士冠礼 生无爵，死无谥 。卿大夫有爵故有谥，士无爵故无谥。
魏刘辅等启论赐谥云： 古者存有号则没有谥，必考行迹、论功业而为之制。汉不修古礼，大臣有宠乃赐之谥。今国家因用未革。臣以为今诸侯薨於位者可有谥，主者宜作得谥者秩品之限。 尚书卫觊奏： 旧制，诸王及列侯薨，无少长皆赐谥。古之有谥，随行美恶，非所以优之。又次以明识昭穆，使不错乱也。臣以为诸侯王及王子诸公侯薨，可随行迹赐谥；其列侯始有功劳，可一切赐谥；至於袭封者则不赐谥。 尚书赵咨又奏云： 其诸袭爵守嗣无殊才异勋於国及未冠成人，皆不应赐谥。 黄门侍郎荀俣议以为： 古之谥，纪功惩恶也，故有桓文灵厉之谥。今侯始封，其以功美受爵土者，虽无官位，宜皆赐谥以纪其功，且旌奉法能全爵禄者也。其斩将搴旗，以功受爵，而身在本位，类皆比列侯。自关内侯以下及名号赐爵附庸，非谥所及，皆可阙之。若列侯袭有官位，比大夫以上；其不涖官理事，则当宿卫忠勤，或身死王事，皆宜加谥。其袭馀爵，既无功劳，官小善微，皆不足录。 八座议以为： 太尉荀顗所撰定体统，通叙五等列侯以上，尝为郡国太守、内史、郡尉、牙门将、骑督以上薨者，皆赐谥。
东晋元帝大兴三年诏： 古者皆谥，名实相称。顷来有爵乃谥，非圣贤本意。通议之。 有司表云： 刘毅宜谥，以申毅忠允匪躬。赠右光禄大夫、仪同三司，斯诚圣朝考绩以著勋之美事也。按谥者行之迹，而号者功之表。今毅功德并立，而有号无谥，於义不体。窃以春秋之事求之，谥主於行而不系爵。然汉魏相承，爵非列侯，则皆没其高行而不加之谥，至使三事之贤臣，不如野战之将士。臣愿圣代举春秋之远制，改近代之旧服。
君臣同谥议（周晋东晋）
周桓王时，蔡侯卒，谥桓侯。五经通义曰： 有德则善谥，无德则恶谥，故同也。
晋武帝太康八年十月，太常上谥故太常平陵男郭奕为景侯。有司议奏，以为： 大晋受命祖宗谥号，群下末有同者。盖因近代浅情，习於所见也。奕谥与景皇帝同，可改谥曰穆。 侍中王济等议曰： 按主者议谥，避帝而不避后，既不脩古典，不嫌同称，复乖近代不袭帝后之例。至於无穷之祚，若皆有避，於制难全。 侍中成粲等议，以为： 号谥国之大典，使上下迈德，罔有荒怠。宜远稽圣代，同符尧舜，不宜遵袭魏氏近制。 诏赐谥曰简。
东晋孝武太元四年，光禄勋王欣之表： 伏寻太康中，郭奕谥曰景，有司执孝宗同号。臣闻姬朝盛明，父子齐称，诸侯与周同谥，经诸哲王，不易之道也。宜遵古典，训范来裔。 徐邈议： 按郭奕谥景，诏实不以犯帝谥而改也。又武帝永平元年诏书，贵贱不嫌同号。周公谥文，君父同称，名行不殊，谥何得异。自今以后，其各如礼。 尚书奏： 文武举其一致，圣贤有时而同，故文王经纬天地，孔文之不耻下问，所以为文也。远稽周典，嘉号通乎上下；近惟太康，改谥匪嫌同称。自顷议者或乖体尚之实，非所以经纶无穷，永代垂式。王欣之所表，抑实旧典，宜如所陈。 诏可。
单複谥议（东晋大唐）
东晋时，太常蔡司空谥议云： 博士曹耽等议曰：谟可谓善始令终者矣。按谥法布德执义曰穆。 司空左长史孔严与王彪之书云： 博士引礼之义，以通高尚之事。穆，诚是美谥。然蔡公德业既重，又是先帝师傅，居总录之任，则是参贰宰相。考行定名，义存实录，不可不详。 彪之答： 按谥法布德执义曰穆，谓此名目殊为不轻。泰始初张皇后、太宁庾太后，并谥曰穆。魏司空陈泰、王昶、贺循，皆名士也，并谥曰穆。此与蔡公名体相应。中朝複谥亦不胜单，安平献王孚、齐献王攸并单谥。自顷複谥者，非大晋旧典必重複谥也，盖是近来儒官相承近意耳，皆顾命重勋，或居分陕，或处阿衡。蔡公存谦素之怀，不当此任，於今咏之。所以不複谥，欲令异於数公，所以标冲虚述德美也。又中朝及中兴曾居师傅及录台事者，亦皆不複谥。山、李二司徒，吾族父安丰侯，近贺司空、荀太尉顗、周光禄顗，或曾师傅，或曾总录，并不複谥。吾谓此谥弘美，不应翻改。按谥法条有限，而应谥者无限，亦何得令名德必皆齐同。远准周之文武，则后代不应复得通用此名；近校晋朝旧比，山涛、荀顗、周顗谥康，羊祜、荀勖同谥成。此例甚众，不可悉载。近朱伯高谥简，时尚书符卻已不应与和峤同谥。蔡为太常，据上论可同，理甚有义，遂便施行。蔡家固当有此故事。准例如此，复无所为疑。
大唐之制，太常博士掌凡王公以下拟谥，皆迹其功德而为之褒贬。（诸谥职事官、三品以上散官，佐吏录行状，申考功勘校，下太常拟谥记，申省，议定奏闻。）无爵称子。（沈约谥法云： 晋大兴三年，始诏无爵者谥皆称子。 ）养德丘园，声实明著，则谥曰先生。大行则大名，小行则小名。（旧有周书谥法、大戴礼谥法，又汉刘熙谥法一卷。晋张靖撰谥法两卷，又有广谥一卷。梁沈约总集谥法，凡一百六十五称。）告赠谥於柩，如开元礼。武德以来，通太常所谥有异议者，略件如后。
咸通三年，太常博士袁思古谥赠扬州大都督、高阳郡公许敬宗曰缪，议曰： 敬宗位以才昇，历居清级，弃长子於荒徼，嫁少女於夷落。闻诗闻礼，事绝於趋庭；纳采问名，唯闻於黩货。白珪斯玷，有累清尘，易名之典，须凭实行。 敬宗孙、太子舍人彦伯诉屈。户部尚书戴至德问博士王福畤其故，答曰： 昔晋司空何曾，既忠且孝，徒以日食万钱，所以贬为缪丑。况敬宗忠孝不逮於曾，饮食男女之累过之，而定谥为缪，无负於许氏矣。 诏令尚书省集五品以上重议。礼部尚书杨思敬议称：按谥法既过能改曰恭，请谥为恭。
景云元年，太常谥赠荆州大都督舒国公韦巨原曰昭，户部员外郎李邕駮曰： 三思引之为相，阿韦讬之为亲，无功而封，无德而禄，同族则丑正安石，佗人则附邪楚客。谥之曰昭，良恐未当。 博士李处直请依前定。
开元七年，太常博士张星谥赠工部尚书宋庆礼曰专，议曰： 庆礼太刚则折，至察无徒。有事东北，所亡万计，所谓害於家，凶於国。按谥法，好功自是曰专。 礼部员外郎张九龄駮之曰： 营州镇彼戎夷，扼喉断臂，逆则制其死命，顺则为其主人。是称乐都，其来尚矣。寻罢海运，克广岁储，边庭晏然，河朔无扰。与夫兴师之费，转输之劳，较其优劣，孰为利害？而云所亡万计，一何谬哉！安有践其迹以制实，贬其谥以徇虚，采虑始之谤声，忘经远之权利，义非得所，孰谓其可。请以所议，更下太常。 乃谥曰敬。
十八年，太常寺谥赠太师燕国公张说为文贞，左司郎中杨伯成駮曰： 谥者德之表，行之迹，将以激励风俗，检束名教，固无虚称，是存实录。准张说罢相制云， 不肃细微之人，颇乖周顺之旨 。又致仕制云， 行亏半古，防阙周身，未免瓜李之嫌，而喧众多之口 。且玉之有瑕，尚可磨也；人之斯玷，焉得逭诸。谥曰文贞，何成劝沮。请下太常，更据行事定谥。 工部侍郎张九龄又立议请依太常为定，未决。玄宗为制碑文，赐谥曰文贞。
永泰中，太常博士独孤及谥赠凉州都督、太原郡公郭知运曰威，右司员外郎崔厦駮之曰： 郭知运承恩诏葬，向五十馀年，今请易名，窃谓非礼。谨按：礼经云 礼，时为大 。又曰 过时不及为，礼也 。昔卫公叔文子卒，将葬，其子戍请谥於君曰： 日月有时，将葬矣，请所以易其名者。 盖时不可逾也。节度既没，名不浮行，数纪之前，门生故吏，已合谋谥。今乃申请，窃将有为而作。嗣子英乂，顷属多故，屡制方隅。朝廷册勋位，表端揆。附从者窃不中之礼，会无妄之求。况今裂土者接轸，专征者百辈，若率而行之，谁曰无请。不唯有司疲於简牍，抑恐名器等於草芥。虽欲曲全，窃将不可。又礼经云 已孤暴贵，不为父作谥 。若知运合谥而不以其时，则嗣子废先君之德。若不合谥而苟遂其志，则先君因嗣子而见尊。以仆射而言，恐贻越礼之让；以国家而言，又殊旌善之体。请下太常寺重议。 及答曰： 礼，时为大，顺次之。将葬易名，时也。有故阙礼，追远请谥，顺也。公叔戍请谥，適当葬前。谨按三百礼经，三千威仪，曾不言已葬则不追谥，况三王殊途，不相沿礼。新礼则死必有谥，不云日月有时。今请易名者五家，无非葬后。苗太师一年矣，吕諲四年矣，卢奕五年矣，颜杲卿八年矣，并荷褒宠，无异同之论。独知运不幸，遂以过时见抑。苟必以已葬为节制，则八年与五十年，其缓一也。而与夺殊制，无乃不可乎！议云 已孤暴贵，不为父作谥 ，此谓其父无位而子居贵位，不当以子之贵，加荣於父。若知运者，处方面重寄，列位九卿，茂勋崇名与卫霍侔，饰终之礼，宜加於他将一等，岂待因嗣子之德然后作谥？今之征镇者，率多起屠贩皂隶之中，虽逢风云化为侯王，而其閒有祖父爵位与知运等当请谥者有几何？乃惧名器等於草芥，以是废礼。窃谓近诬。窃考载籍，徵诸旧章，易名之礼，请如前议。
独孤及又谥赠吏部尚书吕諲曰肃。度支员外郎严郢驳曰： 今所议荆南之政详矣。而曰在台司龌龊，无匪躬之能者，乃抉瑕掩德，非中道之言也。国家故事，宰臣之谥皆有二字，以彰善旌德焉。夫以吕公，文能无害，武能禁暴，贞则幹事，忠则利人，盛烈宏规，不可备举。传叙八元之德，曰忠肃恭懿。若以美谥拟於形容，请谥吕公曰忠肃。 及重议曰： 谨按旧仪，凡没者之故吏，得以行状请谥於尚书省，而考行定谥，则有司存；朝廷辨可否，宜存众议。今驳议撰谥，异同之说，并故吏专之，伏恐乱庖人尸祝之分，违公器不私之诫，且非唐虞师锡佥曰之道。谥法在惩恶劝善，不在字多。必称其大而略其细，故言文不言武，言武不言文。三代以下，朴散礼坏，乃有二字之谥，非古也。其源生於衰周。汉兴，萧何、张良、霍去病、霍光俱以文武大略，佐汉致太平，其事业不一，谓一文不足以纪其善，於是有文终、文成、景桓、宣成之谥。虽黩礼甚矣，然犹褒不失人。唐兴，参用周秦之制，以魏徵为文贞，萧瑀为贞褊。其杜如晦、封德彝、陈叔达、温彦博、岑文本、唐休璟、魏知古、崔日用并当时赫赫以功名居宰相者，谥不过一字，不闻子孙佐吏有以字少称屈者，由此言之，二字不必为褒，一字不必为贬。若褒贬果在字数，则是尧舜禹汤文武成康不如周威烈、慎靓也，齐桓、晋文不如赵武灵、魏安釐也，杜如晦、王珪以下或成，或明，或懿，或宪，不如萧瑀之贞褊也。然肃者，以諲之从政，威能闲邪，德可济众，故以肃易名而忠在其中矣。亦犹随会、甯俞之不称文，岂必因而重之然后为美。魏晋以贾诩之筹算，贾逵之忠壮，张既之政能，程昱之智勇，顾雍之密重，王浑之器量，刘惔之鉴裁，庾翼之智略，彼八君子者，方之东平，宜无惭德，死之日并谥曰肃，当代不以为贬，何尝徵一字二字之降乎！上稽前典，下据甲令，参之礼经，而究其往事，请依前定。
大历十三年，太常谥赠司徒杨绾曰文贞。比部郎中苏端驳曰： 夫道德博闻曰文，清白守节曰贞。且元载与司徒友敬殊深，推为长者，首举清要，人莫与京。及司徒宠望渐高，载畏其偪。旋又知载隳坏纲纪，心贰於君，既惧其疑，因为疏简。有口皆知载恶，而独曾无一言。或有发载之恶，证告未明，抱诚坐法者，司徒时居上列，奏达非难，不能因此披衷正词，全志士之命，露凶狡之私，而乃宴安自泰，优游过日，使元载祸大灭身，竟劳圣上防伺之虑，岂守节不隐邪？岂怀道无毒邪？非谓文贞明矣。洎元载啬恩於下，招怨於上，使北塞人劳，有过时之戍；西郊虏入，无吊灾之惠；磁邢坚义之士，将死复生；梁宋伤夷之人，或寒或馁。搜访旌恤，中外所急，载皆绝之，使王泽不及於下，为行路所嗟。而杨公当圣上惟新之时，居天下得贤之望，诚宜不俟终日，造次速言，乃寂寥启悟，噤闭谋猷，贪食万钱之赐，虚承一心之顾，岂慈惠爱人乎？既曰不慈不惠，何以谓之文！有隐有毒，何以谓之贞乎！古者诸侯有国，卿大夫有家，上以报祖宗，下以处子孙之义也。杨公历处厚俸，人谓儒宗，曾不立家，又无私庙，宁使人老阙敬祖之礼，位极亡祭祢之宫，凡在衣冠，谁不叹恨，又乖大义克就愍仁接礼之义矣。曰文与贞，曷可以议！圣人立谥，尽公而无私之谓也。所以周宣不敢私於父，谥曰厉；汉宣不敢私於祖，谥曰戾。百王明制，历圣通则。昔公叔文子有死卫之节，脩班制之勤，社稷不辱，方居此谥。爰及太宗初，魏公徵有匡救公直之忠，中宗末，苏公瑰有保安不夺之节，所以诸贤甚众，谥文贞者不过数公。至於燕国公张说，先朝输能，名节昭著，省司尚谓不可，至今人故称之。由是言之，焉可比德。请牒太常，更详他谥，以守彝章。庶乎青史之笔，不乖於周汉；黄泉之魂，免惭於苏魏。 别敕谥为文简。
赠司空陈国公窦抗谥曰博。赠左卫大将军宇文士及初谥为恭，黄门侍郎刘洎驳之曰： 士及居家侈纵，不宜为恭。 竟谥为纵。工部尚书杨昉谥曰恪。定州刺史定襄郡公于匡济谥曰果。广州都督谢方叔谥曰勤。（以上五人，按谥法并无，乃有司一时之议，所以不具其年。）
卒哭后讳及七庙讳字议（周晋大唐）
周制，左传云： 周人以讳事神，名终将讳之。 曲礼曰： 卒哭乃讳。（郑玄曰： 敬鬼神之名也。讳，避也。生者不相避名，卫侯名恶，大夫有石恶，君臣同名，春秋不非。 王肃曰： 周人以讳事神，名终将讳之。始死哀遽，故卒哭乃令讳。 ）礼不讳嫌名。（郑玄曰： 为其难避也。嫌谓音声相近，若禹与雨，丘与区也。 王肃曰： 音相似者也。 ）二名不偏讳。（偏讳，二名不一一讳也。孔子母名徵在，言徵不言在。）逮事父母则讳王父母，不逮事父母则不讳王父母。（逮，及也。谓幼孤不及识父母，恩不至於祖名。孝子闻名心瞿，讳之由心。此谓庶人也。嫡士以上庙事祖，虽不逮父母，犹讳祖耳。）君所无私讳，（卢植曰： 但为公家讳，不得为私家讳也。 郑玄曰： 谓臣於君前，不避家讳，尊无二也。 ）大夫之所有公讳。诗书不讳，教学临文不讳。（卢植曰： 教，诗书典籍教训也。临文谓礼文也。诗书执礼皆雅言，故不讳。礼执文行事，故言文也。 郑玄曰： 为其失事正也。 ）庙中不讳。（卢植曰： 不讳新君，厌於祖祢也。 郑玄曰： 谓有事於高祖，则不讳曾祖以下，尊无二也。於下则讳上也。 王肃曰： 祝则名君，不讳君也。 ）大功小功不讳。入门而问讳。 （卢植曰： 邻国之君犹吾君也。 郑玄曰： 皆为敬主人也。 ）檀弓曰： 卒哭而讳，生事毕而鬼事始已。（卢植曰： 丧朝夕奠，尚生事之。虞而立尸，卒哭讳新，是为以生道事之毕矣，复以鬼道始事之也。已者，辞也。一说生事毕，从生至死也。鬼事始已者，从死至卒哭也。 郑玄曰： 谓不复馈食於下室，而鬼神祭之也。已，辞也。 ）既卒哭，宰夫执木铎，（王肃曰： 木铎，铃也。以木为舌也。 ）以命於宫（卢植曰： 宰夫於周礼为下大夫，小宰之副也。大丧小丧掌小官之戒令，帅执事而理之。大丧，君也。小丧，属官也。戒令即所谓舍故而讳新之属。 ）曰： 舍故而讳新。 （郑玄曰： 故为高祖之父当迁者也。易说帝乙曰： 易之帝乙为成汤，书之帝乙六代王。 天之锡命，疏可同名。 王肃曰： 故谓五庙毁者。 ）自寝门至於库门。 （卢植曰： 振木铎从寝门至库门也。寝门之内，新君所处；库门之内，庙所在也。 郑玄曰： 百官所在也。库门，宫外门也。明堂位曰：库门，天子皋门也。 王肃曰： 百官所在也。库门，宫外门。 ）杂记曰： 王父母兄弟伯父叔父姑姊妹，子与父同讳。 （郑玄曰： 父为其亲讳，则子不敢不从讳也。为王父母以下之亲讳，是谓士也。天子诸侯为群祖讳也。 王肃曰： 王父母之兄弟、伯父、叔父、姑姊妹，皆父之所讳也。 ）
晋孙毓七庙讳字议： 乙丑诏书班下尊讳，唯从宣皇帝以来；京兆府君以上，皆不别著。按礼，士立二庙，则讳王父以下，天子诸侯皆讳群祖，亲尽庙迁，乃舍故而讳新。尊者统远，卑者统近，贵者得申，贱者转降，盖所以殊名位之数，礼上下之序也。先代创业之主，唯周追王，夏殷以前，未有闻焉。显考以下谓之亲庙，亲庙月祭，属近礼崇。周武王时，诸盩（张流反）为显考庙。周人以讳事神，固不以追王所不及而阙正庙之讳也。礼，大夫所有公讳。又曰 子与父同讳 。明君父之讳，臣子不可以不讳也。范献子聘於鲁，问具敖之山，鲁人以其乡对，曰 先君献武之讳也 。此时献武已为远祖，邻国大夫犹以犯讳为失，归而作戒，著於春秋。大晋龙兴，弘崇远制，损益因改，思臻其极。以为京兆府君以上，虽不追王列在正庙，臣下应讳，礼有明义。宜班下讳字，使咸知所避，上崇寅严之典，下防僣同之谬。
束皙不得避讳议云： 元康七年诏书称，咸宁元年诏下尊讳，风伯雨师，皆为诂训。又公官文书吏人上事，称引经书者，复多回避，使大义不明。诸经传咸言天神星宿，帝王称号，皆不得变易本文，但省事言语，临时训避而已。
太常博士华简言： 按周礼大宗伯职云： 燎祀司中、司命、风师、雨师。 此礼文正称，应如丙辰诏书，不改其名。 事下五府博议。贼曹属束皙议： 按风伯之名，所由来远，其在汉魏，固已有之，非晋氏避讳始造此号也。若以异於周礼，宜当变改，则今国家行事，神物称号，多因近代，不皆率古，盖亦简易以从仍旧，随时之制，不足悉变。唯雨师之名，实由避讳，宜如旧称。
大唐武德九年六月，太宗居春宫总万机，下令曰： 依礼，二名义不偏讳。尼父达圣，非无前旨。近代以来，曲为节制，两字兼避，废阙以多，率意而行，有违经诰。今其官号人名及公私文籍，有 世 及 民 两字不连读者，并不须讳避。
显庆五年正月诏： 孔宣设教，正名为首；戴圣贻范，嫌名不讳。比见钞写古典，至於朕名，或阙其点画，或随便改换，恐六籍雅言，会意多爽，九流通义，指事全违。诚非立书之本。自今以后，缮写旧典文书，并宜使成，不须随义改易。
上书犯帝讳及帝所生讳议（晋）
晋博士孔晁上书犯帝讳，后自上又触讳，而引诗书不讳，临文不讳。有司奏以慢论。诏曰： 晁自理，顷所称引，虽不与今相值，然情有所由，其特原之。然则自今以后，三帝讳情亦瞿然，长吏以上，足闲礼法，可如旧科。其馀散官以下，但用谬语者，不可具责。又古者内讳不出宫，但勿听以为名字。至於吾名，但在见避过礼，其或过谬，皆勿卻问以烦简书也。
又都官曹奏，以吴兴郡上事有 春 字，犯会稽郑太妃讳，下制书推之。王彪之谓： 今皇太后临朝，奏事诣太后，为故应复犯会稽太妃讳不？ 都官郎傅让、尚书王劭议，并谓不应复讳。尚书陆纳等并谓故应讳。王尚书谓： 朝臣所讳，君之母妻，讳者以是小君故耳。君之所生，非小君也，亦不上讳榜，非群下所应讳。且琅琊夏侯太妃、章郡恭惠君章皇太妃讳并不颁下令天下同讳。宜更详之。 右丞戴谧议云： 朝臣所讳，君之母妻，施於小君，非君之所生。所生之讳，不上讳榜，非群下所宜讳也。窃谓如此则不唯奏事太后不应讳而已，恐门号县名作，不宜改颁於天下。而阖朝之臣，陈事不避，悠悠人吏，犯者不问，官号独易，馀莫之讳，将於大体有不通邪？父之所讳，子无不讳，君之所讳，臣其不乎？讳施小君，诚有其文，母以子贵，亦有明义。若以事经至尊应讳，但奏御太后不讳，一朝之事，讳不并行，复是所疑。 众官皆从尚书令王彪之议： 凡训体宪章经典无文者，则当准已行之旧令。议者所从。是右丞议也。按右丞议云： 门县改名，既颁天下，则朝臣不得不讳 。意以为门县名以犯先帝所生之讳，故先帝时改之，与明穆皇后临朝除光禄勋字义体同尔，并皆颁下者，令知官名之改，非颁下令人皆讳之也。谓上书奏事诣先帝令上书为讳耳。太后及朝臣并应讳之义。今者奏事诣太后，何讳之有，而乃称太后制书远推之乎！议又喻以父之所讳。窃以父子天性，君臣异族，君之所讳，何必尽同。元、明、哀三帝之朝，无以所生之讳颁于天下，令人皆同讳，则臣不同子之一隅也。明臣之所讳君之母妻讳者，讳小君之讳耳。且四海之人，皆小君之臣妾，非所生之臣妾也。以小君之讳列於讳榜，故天下同讳；所生之讳不列讳榜，故天下不同讳。於时主相贤明，朝多隽彦，今所应准，而议云 非今所议 ，窃所未达。又云 母以子贵 ，三帝之母，不以子贵邪！议又云 章皇太妃之喻，殆非今嫌 。既不解哀帝所生，何以独非今嫌！又今上即位，所生李淑妃讳，何以不颁下天下，与简文皇帝顺皇后讳率土同讳之乎？中兴有八帝，迄今上五帝有所生，岂可四帝所生普天下不讳，而简文帝所生独率土同讳乎？谓王尚书、傅郎议为允。
山川与庙讳同应改变议（东晋）
东晋康帝讳岳。太学言： 被尚书符，解列尊讳无旧诂，是五山之大名。按释山篇曰： 山大而高曰嵩。 今取讳宜曰嵩。如辞体训宜详，其嵩议未允，当更精详礼文正上。 徐禅议： 谨按辄关博士王质、胡讷、许翰议。按尔雅无旧训，非可造立。五山之名，取其大而高也。其诗曰： 於皇时周，陟其高山。 高山则岱、衡、华、恒也。周礼谓之五岳，诗人谓之高山，字无诂训，而有二名。今若举名之别，宜曰高；取义为训，宜如前曰嵩。
已迁主讳议（魏大唐）
魏王肃议： 高皇讳，明皇帝既祔，儒者迁高皇主，尚书来访，宜复讳不？及引殷家或乃同名。答曰： 殷家以甲乙为字，既二名不偏讳，且殷质故也。礼所谓舍故而讳新，诸侯则五代不讳，天子之制，死不得与诸侯同五代则不讳也。春秋鲁讳具敖二山，五代之后，可不复为讳，然已易其名，则故名不复讳也。犹汉元后父名禁，改禁中为省中，至今遂以省中为称，非能为元后讳，徒以名遂行故也。春秋时，晋范献子適鲁，名其二山，自以为不学。当献子时，鲁不复为二名讳，而献子自以为犯其讳，直所谓不学者也。礼曰诗书、临文、庙中皆不讳，此乃谓不讳见在之庙，不谓已毁者也。文王名昌，武王名发，成王时颂曰 克昌厥后 、 骏发尔私 。箕子为武王陈洪范曰， 使羞其行而国其昌 。厉王名胡，其子宣王时诗曰： 胡不相畏，先祖于摧。 其孙幽王时诗曰： 哀今之人，胡为虺蜴。 此则诗书不讳明验也。按汉氏不名讳，常曰 臣妾不得以为名字 ，其言事不讳，盖取诸此也。然则周礼其不讳时，则非唯诗书、临文、庙中，其馀皆不讳矣。今可太祖以上去墠乃不讳，讳三祖以下尽亲如礼，唯诗书、临文、庙中不讳。自此以后，虽百代如汉氏故事，臣妾唯不得以为名字，其言事不讳。所谓魏国於汉，礼有损益，质文随时，亦合尊之大义也。
大唐永徽二年十月，尚书左仆射于志宁奏言： 依礼舍故而讳新，故谓亲尽之祖。今皇祖弘农府君神主上遣，请依礼不讳。 从之。
上表称太子名议（东晋大唐）
东晋孝武太元十九年七月，义兴太守褚爽上表称太子名，下太学议。助教臧焘议： 按礼记云： 父前子名，君前臣名。 又云： 君之於嗣子，亲则父也，尊则君也。 如此则太子虽国之储贰，犹同於臣例。以君前臣名之义言，则爽表未为失礼。然史籍所载人臣与人主言及上表，未有称太子名者，今省无先比，即其验也。昔武皇帝代，尚书仆射山涛启事，称皇太子而不言名。涛中朝名士，必详典式，其不称名，当有理趣。特以皇太子储君，名讳尊重，不敢指斥故耳。古今异仪，礼有损益。今依仗前贤，固循先比，则爽表所称，为违旧准。 徐乾议： 礼记曰： 夫人之讳，虽质君之前，臣不讳也。 按夫人，国之小君，君之一体，太子之母也，而尚不讳，则太子何嫌乎！又礼： 君前臣名，父前子名。 又周公告父皆称武王名，益可明矣。 徐邈议云： 左传： 周人以讳事神，名终将讳之。 记云： 卒哭而讳。 皆周礼也。名之与谥，并是人伦所以相称。殷尚质，无讳义，其遇名字如姓位耳。箕子答武王，而 国其昌 ，知於时未有讳也。周公於成王六年，始制周礼，曲备节文，而讳名称谥。然犹临文不讳，庙中不讳，故周颂有 克昌厥后 。先儒以为宗庙咏歌，上不讳下，即是父前子名也。
大唐武太后长安二年正月，麟台监兼左庶子王方庆上言： 谨按典籍所载，人臣与人主言及上表，未有称皇太子名者，当为太子皇储，不敢指斥。晋尚书仆射山涛启事，称皇太子，不言名。涛中朝名士，必详典故，其不称名，应有凭准。朝官尚犹如此，宫臣讳则不疑。今东宫殿及门名皆有触犯，临事论启，回避甚难。孝敬皇帝为皇太子时，改弘教门为崇教门，沛王为皇太子，改崇贤馆为崇文馆，皆避名讳，以遵典礼。此则成例，并为轨模。伏请改换。 从之。
父讳与府主名同议（晋）
晋右将军王遐司马刘昙，父名遐，昙求解职事。博士谢诠曰： 按礼，诸侯讳祖与父，大夫士并讳伯父母及姑。又父，子之所天，尊无以比，宜听解职。 博士许幹议曰： 按礼，君子不夺人亲，故孝经云 资父以事君而敬同 ，是以为尊长讳，为亲者讳。昙自列父与将军同名，圣朝垂恩，不许昙解，可使换官。
授官与本名同宜改及官位犯祖讳议（晋东晋大唐）
晋江统上言： 台选臣叔父春为安成郡宜春县令，与县同名，故事皆得改选。臣以为父祖改选者，盖以臣子开地，不为父祖之身也。今身名所加，亦施於臣子，吏人系属，朝夕从事，官位之号，发言所称。若指实而语，则违经典讳尊之义；若托辞回避，则有废官，擅犯宪制。名号繁多，士人殷富，至使有受宠皇朝，出身宰牧，而令吏人不得表其官称，子孙不得言其位号。上名严父，下为臣子，体例不通。若改易私名以避官称，则违春秋不夺人亲之义。臣以为身名与官职同者，宜与触父祖名为比。体例既合，於义为弘。 元康七年，尚书敕： 自今以后，诸身名与官职同者，与触父祖讳同例。
东晋康帝咸康八年，诏以王允之为卫将军、会稽内史，允之表郡与祖会名同，乞改授。诏曰： 祖讳孰若君命之重邪！下八座详之。 给事黄门侍郎谯王无忌议以为： 春秋之义，不以家事辞王事，是上之行乎下也。夫君命之重，固不得崇其私。又国之典宪，亦无以祖名辞命之制也。
大唐延和元年，贾曾除中书舍人，固辞，以父名忠，同音。议者以为中书是曹司名，又与曾父音同字别，於礼无嫌。曾乃就职。
内讳及不讳皇后名议（周晋）
周制，曲礼曰： 夫人之讳，虽质君之前，臣不讳也。（臣於夫人之家恩远也。质，对也。）妇讳不出门。 （妇亲远，於宫中言避之耳。）檀弓曰： 二名不偏讳。孔子之母名徵在，言在不称徵，言徵不称在。 杂记曰： 母之讳，宫中讳。妻之讳，不举诸其侧。与从祖昆弟同名则讳。 （郑玄曰： 母之所为其亲讳，子於宫中不言。妻之所为其亲讳，夫於其侧亦不言也。孝子闻名心瞿，凡不言人讳者，亦为其相感动也。子与父同讳，则子可尽曾祖之亲也。从祖昆弟在其中，於父轻，不为讳；与母妻之亲同名，重，则讳之。 王肃曰： 同名，同从祖昆弟所讳之名也。从祖昆弟之父，小功之亲也，於礼不讳，妻名重则讳之。 ）
晋武帝泰始二年正月，有司奏，故事皇后讳与帝讳俱下。诏曰： 礼，内讳不出宫，而近代讳之，非也。勿下。


兵五
孙子曰： 视卒如婴儿，可与之赴深谿；视卒如爱子，可与之俱死。
抚士
春秋时，楚师伐宋，围萧。萧溃。楚大夫申公巫臣曰： 师人多寒。 楚子於是巡三军，拊而勉之，三军之士皆如挟纊。（纊，绵也。言悦以亡寒。）
又，晋声子诣楚，谓令尹屈建曰： 雍子奔晋，以为谋主。彭城之役，晋、楚遇於靡角之谷。雍子曰： 归老幼，返孤疾，二人役，归一人。简兵蒐乘，（简，择。蒐，阅。）秣马蓐食，师陈焚次，（次，舍也。焚舍，示必死。）明日将战。 行归者，逸楚囚。（欲使楚知之。）楚师宵溃，晋降彭城而归诸宋。楚失东夷，子辛死之，则雍子之为也。
战国魏以吴起为将，与士卒最下者同衣食。卧不设席，行不骑乘，亲裹赢（音盈）粮，与士分劳。卒有病疽者，吴起为吮之。卒母闻而哭之。或谓之曰： 母子卒也，而将自吮其疽，何哭为？ 母曰： 非然也。往年吴公吮其父，父战不旋踵，遂死於敌。今又吮此子，妾不知其所死处矣。是以哭之。 於是击秦，拔其五城。
刘、项相持之际，田横据有齐地。汉将韩信、灌婴平齐，横走归彭越。汉灭项籍后，横与其徒属五百人入海，居坞（音岛）中。帝使使赦横罪而召之，曰： 横来，大者王，小者侯；（大者，横身。小者，徒属。）不来，且发兵加诛。 横乃与其客二人乘传诣洛阳。至尸乡厩置，谓其客曰： 陛下所以欲见我，不过欲一见我面貌耳。陛下在洛阳，今斩吾头，驰三十里閒，形容尚未能改，犹可知也。 遂自刭，令客奉其头，从使者驰奏之高帝。以王者礼葬。横既葬，二客穿其冢旁，皆自刭。馀尚五百人在海岛中，闻横死，亦皆自杀。於是乃知田横兄弟能得士也。
汉李广历七郡太守，前后四十馀年，得赏赐辄分其麾下，饮食与士卒共之。家无馀财，终不言生产事。将兵乏绝处，见水，士卒不尽饮，不近水；不尽餐，不尝食。宽缓不苛，士以此爱乐为用。
后汉桓帝以段颎为破羌将军，征羌。行军仁爱，士卒疾者，亲自瞻省，手为裹疮。在边十馀年，未尝一日蓐寝。与将士同勤苦，故皆乐为死战。
皇甫规，延熹中为中郎将，持节监讨零吾等羌。会军中大疫，死者十三四。规亲入菴庐，巡视将士，三军感悦。东羌遂遣使乞降。
魏将诸葛诞守寿春，以司马氏累代擅权，遂举兵，称匡辅魏室为辞。司马文王率师讨之，寿春城陷，诞死。文王招其徒，不降。且招且战。数百人拱手为列，每斩一人，辄遣降之，皆曰： 为诸葛公死，无恨。 以至於尽，无一人降。时人比之田横矣。吴将于诠曰： 大丈夫受命其主，以兵救人，既不能克，又束手於敌，吾不取也。 乃免胄冒阵而死。其得士心如此。
西魏将梁椿，性果毅，善於抚纳，所获宝物分赐麾下，故每践敌场，咸得其力。
又王思政守颍川郡城，东魏帅十万攻之，备尽攻击之术，以颍川灌城，陷之。思政知事不济，率左右据土山，谓之曰： 吾受国任城，遽辱王命，力屈道穷，计无所出。惟当效死，以谢朝恩耳。 因仰天大哭。左右皆号恸。思政西向再拜，便欲自刎。先是，齐文襄告城中人曰： 有生致王大将军者，封侯，重赏。若大将军身有损，亲近左右，皆从大戮。 都督骆训谓思政曰： 公常语训等，但将我头降，非但得富贵，亦是活一城人。今高相既有此言，公岂不哀城中士卒！ 固共止之，不得引决。齐文襄遣其散骑常侍赵彦深就土山执手申意。引见文襄，辞气慷慨，悌泗交流，无屈挠之容。文襄以其忠於所事，礼遇甚厚。思政初入颍川，士卒八千人，及城陷之日，存者才三千人，遂无叛者。
后周武帝大举伐齐，次於晋州。初，齐攻晋州，恐周师卒至，於城南穿堑，自乔山属於汾水。帝率诸军八万人，置阵东西二十馀里。帝乘常御马，从数人巡阵处分，所至辄呼主帅姓名慰勉之。将士感见知之恩，各思自励。将战，有司请换马。帝曰： 朕独乘良马，欲何所之？ 齐主亦於北堑列阵。帝欲薄之，以碍堑遂止。自旦至日中，相持不决。申后，齐人乃填堑南引。帝大喜，勒诸军击之，兵才合，齐人便退，逐北斩首万馀级，齐主与其麾下数十骑走还并州，於是齐众大溃。
大唐贞观中，太宗亲征高丽，驾次定州，兵士到者，幸定州城北门亲慰抚之。有从卒一人，病不能起，太宗招至床前，问其所苦，仍敕州县厚加供给。凡在征人欣然，纵有病者，悦以忘疲。师次白岩城，将军李思摩中弩矢，太宗亲为之吮血，由是从行文武竞思奋励。及军回，行次柳城，招集战亡人骸骨，设太牢以祭之，太宗恸哭尽哀，军人无不洒泣。兵士观者，归家以言，其父母曰： 吾儿之死，天子哭之，死无所恨。
司空李勣每将兵在军，识其臧否，闻人片善，扼腕而从。事捷之日，多推功於下。前后在军所得金帛，皆散之将士。以是人皆为用，所向多克捷。及薨，哭之或有呕血者。
明赏罚
后汉大将曹公每攻城破邑，得靡丽之物，则悉以赐有功者。若勋劳宜赏，则不吝万金；无功冀施，分毫不与。
赏宴不均致败
春秋时，郑师伐宋。将战，华元杀羊食士，（食音嗣。）其御羊斟不与。及战，斟曰： 畴昔之羊，子为政；今日之事，我为政。 与入郑师，故败。
行赏安众
汉高帝已封大功臣三十馀人，其馀争功，未得行封。帝居南宫，从複道上见诸将往往耦语，以问张良。良曰： 陛下起布衣，以此属共取天下，今已为天子，而所封皆萧、曹故人及所亲爱，所诛皆平生雠怨。今军吏计功，以天下为不足用遍封，（言有功者多，而土地少。）而恐以过失及诛，故相聚谋反耳。 帝曰： 为之奈何？ 良曰： 取上素所不快，（言有旧嫌者。）计群臣所共知最甚者一人，先封，以示群臣。群臣见雍齿封，则人人自坚矣。 於是，三月，上置酒，封齿为什邡侯，因趣丞相急定功行封。群臣皆喜曰： 雍齿且侯，我属无患矣。 （趣，读曰促。）
分赏取敌
汉王与韩信、彭越期会击楚，至固陵，不会，楚击汉军，大破之。汉王谓张良曰： 诸侯不从，奈何？ 对曰： 楚兵且破，未有分地，其不至固宜。君王能与共天下，可立致也。今能取睢阳以北至穀城与彭越，自陈以东傅海与齐王信，信家在楚，其意欲复得故邑。能出捐此地，以许两人，使各自为战，则楚易败也。 於是发使，韩信、彭越皆引兵来，围羽垓下。
行赏招降
汉高帝时，陈豨反於代，帝自往击之。至邯郸，喜曰： 豨不南据邯郸，北阻漳水，吾知其无能为也。 上令周昌选赵壮士可令将者，白见四人。帝嫚骂曰： 竖子，能为将乎！ 四人惭，皆伏地上。封各千户，以为将。左右谏曰： 从入蜀汉伐楚，赏未遍行。今封此，何功？ 帝曰： 非汝所知。陈豨反，赵代地皆豨有。吾以羽檄徵天下兵，未有至者，今计唯独邯郸中兵耳。吾何爱四千户，不以慰赵子弟。 皆曰： 善。 及闻豨将皆故贾人，乃多以金购之，豨将多降。（贾音估。）
示惠招降
春秋鲁叔弓帅师围费，弗克，败焉。平子怒，令见费人执之，以为囚俘。冶区夫曰： 非也。（区夫，鲁大夫。）若见费人，寒者衣之，饥者食之，为之令主，而供其乏困，费来如归，南氏亡矣。人将叛之，谁与居邑？若惮之以威，惧之以怒，人疾而叛，为之聚也。若诸侯皆然，费人无归，不亲南氏，将焉入矣。 平子从之，费人叛南氏。
蜀大将关羽围魏氏之樊，留兵将备公安及南郡。吴将吕蒙袭之，兵到南郡，羽下守将麋芳降。蒙入据城，尽得羽及将士家属，蒙皆抚慰，约令军中不得干历人家有求取。蒙麾下士，是汝南人，取民家一笠以覆官铠，官铠虽是公事，蒙犹以为犯军令，不可以乡里故而废法，遂垂涕斩之。於是军中震栗，道不拾遗。蒙朝暮使亲近存恤耆老，问所不足，疾病者给医药，饥寒者赐衣粮。羽府藏财宝，皆封闭以待吴主孙权至。羽还，路数使人与蒙相闻，蒙辄厚遇其使，周游城中，家家致问，或手书示信。羽人还，私相参讯，咸知家门无恙，见待过於平时，故羽吏士无斗心。会权至，羽自知孤穷，乃走麦城，西至漳乡，众皆委羽而降。
军师志坚必胜
春秋时，晋师伐齐，陈於鞍。晋解张御郤克，郑丘缓为右。及战，郤克伤於矢，流血及屦，未绝鼓音，（中军将自执旗鼓，故虽伤而击鼓不息。）曰： 余病矣！ 张曰： 自始合，而矢贯余手及肘，余折以御，左轮朱殷，（乌闲反。）岂敢言病？吾子忍之。 丘缓曰： 自始合，苟有险，余必下推车，子岂识之？然子病矣！ （以其不识推车。）张曰： 师之耳目，在吾旗鼓，进退从之。此车一人殿之，可以集事。（殿，镇也。集，成也。）若之何其以病败君之大事？擐甲执兵，固即死也，（即，就也。擐音患。）病未及死，吾子勉之！ 左并（毕正反）辔，右援枹（音桴）而鼓。马逸不能止，师从之。（晋师从郤克车。）齐师败绩。
东晋将周访讨江、沔閒贼杜曾，访有众八千，进至沌阳。曾锐气甚盛，访曰： 先人有夺人之心，善谋也。 使将军李恒督左甄，许朝督右甄，自领中军，高张旗帜。曾果先攻左右甄。曾勇冠三军，访甚恶之，自於阵后射雉以安众心。令小将赵胤领其父馀兵属左甄，力战，败而复合。胤驰马告急，访怒，叱令更进。胤号哭还战，自辰至申，两甄皆败。访选精锐八百人，自行酒饮之，敕不得辄动，闻鼓音乃进。贼未至三十步，访亲鸣鼓，将士皆腾跃奔赴，曾遂大溃，杀千馀人，遂定汉、沔。
东晋将朱伺善战，人或问之，伺答曰： 诸人以舌击贼，伺唯以刃耳。 又问曰： 将军前后击贼，何以每得胜耶？ 伺曰： 两敌共对，唯当忍之。彼不能忍，我能忍，是以胜耳。
军将骄败
春秋末，吴子问孙武曰： 敌勇不惧，骄而无虑，兵众而强，图之奈何？ 武曰： 诎而待之，以顺其意；无令省觉，以益其懈怠；因敌迁移，潜伏候待，前行不瞻，后往不顾；中而击之，虽众可取。攻骄之道，不可争锋。
秦末，项梁起兵吴中，比至定陶，再破秦军，项羽等又斩秦三川守李由，益轻秦，有骄色。宋义谏曰： 战胜而将骄卒惰者，必败。今少惰矣，秦兵日益，臣为君畏之。 梁不听。乃使宋义於齐，说高陵君显（封於高陵。）曰： 公将见项梁乎？ 曰： 然。 义曰： 臣论武信君军必败。公徐行则免，疾行则及祸。 秦果悉起兵益其将章邯，夜衔枚击梁，大破定陶，梁败而死。（梁自号武信君。）
后周末，隋文帝辅政，周大将尉迟迥在河北举兵拒命，遣将略地，河南州县多下之。隋文帝遣将于仲文率兵讨之。仲文军至汴州之东倪坞，与迥将刘子昂、刘浴德等相遇，进击破之。军次蓼（音了）隄，迥将檀让拥众数万，仲文以羸师战。让悉众来拒，仲文伪北，让军颇骄。於是遣精兵左右翼击之，大败让军，生获五千馀人。
隋末，翟让、李密起兵於河南，荥阳郡通守张须陀以兵攻让。让数为须陀所败，闻其来，大惧，将远避之。密曰： 须陀勇而无谋，兵又骤胜骄很，可一战而擒之，公但列阵以待，保为公败之。 让不得已，勒兵将战，密分兵千馀人於林木閒，诈与战不利，军稍卻，密发伏自后掩之，让合击，须陀众大败之，遂斩须陀於阵。
敌屡胜骄不备可败
春秋楚大饥，庸人率群蛮以叛楚，（庸，楚之小国。）楚使庐戢梨侵庸。庸逐之，囚子杨窗。（窗，戢梨官属。）三宿而逸，曰： 庸师众，群蛮聚焉，不如且起王卒，合而后进。 楚将潘尫曰： 不可。姑又与之遇以骄之。彼骄我怒，而后可克。 又与之遇，七遇皆北，（军败曰北。）唯裨、儵、鱼人实逐之。（裨、儵、鱼，庸三邑也。轻楚，故但三邑人逐之。）庸人曰： 楚不足与战矣。 遂不设备。楚子乘驲，会师於临品，（驲，传车也。临品，地名。）分为二队，（队，部也。两道攻矣。）楚将子越自石溪，子员（音筠）自仞以伐庸，遂灭之。
军行自表异致败
春秋时，狄人伐卫，战於荥泽，卫师败绩。卫侯不去其旗，是以败。遂灭卫。
东晋末，桓玄篡晋，宋武帝起义讨之。玄败，溯流奔荆州，留其将何澹之、郭诠、郭昶之守湓口。宋武将何无忌等次桑落洲，澹之等率军来战。澹之常所乘舫旍旗甚盛，无忌谓将曰： 贼帅必不居此，欲诈我耳，宜亟（纪力反）攻之。 众咸曰： 澹之不在其中，纵得无益。 无忌曰： 今众寡不敌，战无全胜。澹之虽不居此舫，取则易获，因纵兵腾之，可一鼓而败也。 遂进攻，获舫，因传呼曰： 得何澹之矣！ 贼中惊扰，无忌之众亦谓然，因乘胜迳进，无忌鼓譟赴之，澹之遂溃。（何澹之表而不处，何无忌悟而取之。）
宋晋安王子勋（音勋）举兵浔阳，宋将殷孝祖讨之。时贼据赭圻，孝祖将进攻之，与贼合战，常以鼓盖自随，军中人相谓曰： 殷统军可谓死将矣。今与贼交锋，而以羽仪自标异，若善射者十手相射，欲不毙，得乎？ 是日，於阵为矢中而死。
东魏大将齐神武与西魏大将周文战邙山。时周文见齐神武出旗鼓，识之，乃募敢勇三千人，令贺拔胜总之，以犯其军。適与齐神武相遇，时募士皆用短兵接战，胜逐齐神武数里，刃垂及之。会胜马为流矢所中，死，比副骑至，齐神武已逸去。
东魏将高敖曹与侯景等攻魏将独孤如愿於金墉城，大将周文帝率众救之，战於邙山。敖曹心轻敌，建旗盖以陵阵，周人尽锐击之，一军皆没，敖曹轻骑走河阳城，仰呼索县绳，又不得，拔刀剜门，追兵至，敖曹奋头诟曰： 来！吾与尔开国公。 追者斩之。
师行众悲恐则败
后燕慕容垂遣其子宝步骑七万伐后魏，战於参合陂，大败。宝以数千骑奔免，士众还者十一二。宝恨参合之败，屡言魏有可乘之机。垂由是自率大众伐魏。至参合陂，见往年战处积骸如山，设吊祭之礼，死者父兄一时号哭，军中皆恸。垂惭愤欧血，因而寝疾，卻还，道卒。
声感人（附）
夫声感人。享宴将士，以激励於众，酒酣，使拔剑起舞，作朋角抵，伐鼓叫呼，以增其气。丝竹哀怨之声不可奏，使人凄怆，损锐气，挫壮心，则难胜敌。（汉王围项羽垓下，令师人四面楚歌，羽众久苦征战，思归，遂溃。晋将刘琨守太原，群胡围之，琨计窘，吹笳，声寥亮。胡人久倦征戍，夜闻遂溃。并具先攻其心篇中。斯以声感人也。）
孙子曰： 昔之善战者，先为不可胜，（先咨之庙堂，虑其危难，然后高垒深沟，使兵士练习，故敌不得胜。）以待敌之可胜。（以此守备之固，待敌之阙，则可胜之。）不可胜在己，（言守备之固，制敌在外。）可胜在敌，（守备之固自修理，以俟敌之虚懈。已见敌有阙漏之形，然后可胜。）故善战者能为不可胜，不能使敌必可胜。（若敌晓练兵事，策与道合，深为己备者，亦不可强胜之。）故曰胜可知而不可为。（敌有备也。已料敌，见敌形者，则胜负可知。若敌密而无形，亦不可强使为败。故范蠡曰： 时不至，不可强生；事不究，不可强成。 ）不可胜者，守也；（形藏也。若未见其形，彼众我寡，则自守也。）可胜者，攻也。（敌攻己，乃可胜也。已见其形，彼寡我众，则可攻。）故善守者，藏於九地之下。 （善守备者，务因其山川之阻，丘陵之固，使不知所攻。言其深密，藏於九地之下。）又曰： 城有所不攻。 （固而多粮。）
守则有馀
后汉凉州贼王国围陈仓，左将军皇甫嵩督前将军董卓救之。卓欲速进赴陈仓，嵩不听。卓曰： 智者不后时，勇者不留决。速救则城全，不救则城灭，全灭之势，在於此也。 嵩曰： 不然。百战百胜，不如不战而屈人之兵。是以先为不可胜，以待敌之可胜。不可胜在我，可胜在彼。彼守不足，我攻有馀。有馀者动於九天之上，不足者陷於九地之下。今陈仓虽小，城守固备，非九地之陷也。王国虽强，而攻我之所不救，非九天之势也。夫势非九天，攻者受害；陷非九地，守者不拔。国今以陷受害之地，而陈仓保不拔之城，我可不烦兵动众，而取全胜之功，将何救焉！ 遂不听。王国围陈仓，自冬迄春，八十馀日，城坚守固，竟不能拔。贼众疲弊，果自解去。
守拒法（附）
城有不可守者：大而人少；小而众多；粮寡而柴水不供；垒薄而攻具不足；土疏地下，灌溉可汎；邑阙人疲，修缉未就。凡若此类，速徙之。
垒高土厚，城坚沟深，粮实众多，地形险阻，所谓无守而无不守也。故曰： 善守者，敌不知其所攻。
凡筑城，下阔与高倍，上阔与下倍。城高五丈，下阔二丈五尺，上阔一丈二尺五寸。高下阔狭，以此为准。料功：上阔加下阔，得三丈七尺五寸，半之，得一丈八尺七寸五分；以高五丈乘之，一尺之城，积数得九十三丈七尺五寸。每一功，日筑土二尺，计功约四十七人。一步五尺之城，计役二百三十五人；一百步，计功二万三千五百人；三百步，计功七万五百人。率一里，则十里可知。其出土负篑，并计之大功之内。（以城中壮男为一军，壮女为一军，老弱为一军，三军无令相遇。壮男遇壮女，则志散而力不专。遇老弱，则老使壮悲，弱使强怜。悲怜在心，则勇人更虑，壮夫不战。）
凡敌欲攻，即去城外五百步内，井、树、墙、屋并填除之。井有填不尽者，投药毒之。木石砖瓦，茭刍百物，皆收之。入不尽者，并焚除之。其什物、五穀、糗糒、鱼盐、布帛、医药、功巧、戎具、锻冶、秸藁、茅荻、芦苇、灰沙、铁炭、松桦、蒿艾、脂麻、皮毡、荆棘、笓篱、釜镬、盆瓮、礨木、锹斧、锥凿、刀锯、长斧、长刀、长锥、长鎌、长梯、短梯、大钩、连锁、连枷、连棒、白棒、芦竹，为稕（之顺反）插以松桦，城上城下，咸先蓄积，缘人閒所要公私事物，一切修缉。
抛石，大小随事。
礨木，长五尺，径一尺，小至六七寸。
城外四面壕内，去城十步，更立小隔城，厚六尺，高五尺，仍立女墙。（谓之羊马城。）
城门县板木，为重门。
城门扇及楼堠，以泥涂厚，备火。
城门先造连拒、马鎗、壮锐，以锁连之。
城内面别穿井四所，置水车，大瓮二十口，灶十所。
卻敌上建堠楼，以版跳出为橹，与四外烽戍，昼夜瞻视。
城壕，面阔二丈，深一丈，底阔一丈，以面阔加底积数大半之，得数一丈五尺，以深一丈乘之，凿壕一尺，得数一十五丈。每一人功，日出三丈，计功五人；一步五尺，计功二十五人；十步，计功二百五十人；百步，计功二千五百人；一里，计功七万五百人。以此为率，则百里可知。
弩台，高下与城等，去城百步，每台相去亦如之。下阔四丈，高五丈，上阔二丈，上建女墙。台内通闇道，安屈膝梯，人上便卷收。中设毡幕，置弩手五人，备乾粮水火。
城上一步一甲卒，十步加五人，以备杂供之要。五步有伍长，十步有什长，五十步、百步皆有将长，文武相兼，量材受任，而统领精锐。骁勇简募或十队、二十队、三十队，大将、副将各领队，巡城晓喻，激励赴救。
城上立四队，别立四表，以为候视：若敌欲攻之处，则去城五六十步，即举一表；橦梯逼城，举二表；敌若登梯，举三表；欲攀女墙，举四表。夜即举火如表。城上四队之间，各置八旗：若须木扌禀（音禀）拯板，举苍旗；须灰炭稕铁，举赤旗；须檑木樵苇，举黄旗；须沙石砖瓦，举白旗；须水汤不洁，举黑旗；须战士锐卒，举熊虎旗；须戈戟弓矢刀剑，举鸷旗；须皮毡麻&&锹斧凿，举双兔旗。城上举旗，主当之官随色而供。城内老小丁女，除营食之外，皆令膺役城上，分为八队，使识文者点检常旗，备拟物为八部。
城内对敌营，自凿城内为闇门，多少临事，令五六寸勿穿，或於中夜，於敌初来，营列未定，精骑从突门跃出，击其无备，袭其不意。
城门先自凿扇为数十孔，出强弩射之，长矛刺之，则敌不得近门。
栈，以泥厚涂之，备火。柴草之类贮积，泥厚涂之，防火箭飞火。
转关桥，一樑，端著横检，按去其检，桥转关，人马不得过度，皆倾水中。
笓（音毗）篱战格，於女墙上跳出〈扌豖〉，去墙三尺，著横检，〈扌豖〉端安鎋，以荆柳编为之，长一丈，阔五尺，县安〈扌豖〉端，用遮矢石。
布幔，複布为之，以弱竿县挂於女墙外，去墙外七八尺，以折抛石之势，则矢石不复及墙。
木弩，以黄连桑柘为之，弓长一丈二尺，径七寸，两弰三寸，绞车张之，大矢自副，一发，声如雷吼，败队之卒。
燕尾炬，缚苇草为之，尾分为两歧，如燕尾状，以油蜡灌之，加火，从城坠下，使人骑木驴而烧之。
松明，以铁锁縋下，巡城照，恐敌人夜中乘城而上。夜中城外每三十步县大灯於城半腹，置警犬於城上，吠之处，即须加备。
脂油炬，於城中四衢、要路、门户，晨夜不得绝明，用备非常。
行炉，镕铁汁，舁行，以洒敌人。
游火，铁筐盛火，加脂蜡，锁县縋下，烧穴中〈片空〉城人。
灰麸、糠粃，因风於城上掷之，以眯敌目，因以铁汁洒之。
连梃，如打禾连枷状，打女墙外上城敌人。
钗竿，如枪，刃为两歧，用叉飞梯及人。
钩竿，如鎗，两旁有曲刃，可以钩物。
油囊，盛水，於城上掷安火车中，囊败火灭。
天井，敌攻城为地道来返，自於地道上直下穿井以邀之，积薪安井中，加火薰之，敌人自焦灼。
地听，於城内八方穿井，各深二丈，以新甖用薄皮裹口如鼓，使聪耳者於井中讬甖而听，则去城五百步内悉知之。审知穴处，助凿迎之，与外相遇，即就以乾艾一石，烧令烟出，以板於外密覆穴口，勿令烟洩，仍用鞴袋鼓之；又先为桔槔县铁锁，长三丈以上，束柴苇焦草而燃之，坠於城外所穴之孔，以烟燻之，敌立死。
城上八队之间，安转关小抛二，机关大抛一，云梯、撞抛等其閒。先从城身，用木出跳，为重女墙，高於土女墙五寸以上，以板覆其上，随事缓急而开闭之。敌若以大石击墙楼，石下之处，出跳空中，县生皮毡毯等袋，以乘其石。
城内人家，咸令置水防火，先约失火者斩。火发之处多，恐奸人放火，但令便近主当八部官人，领老小丁女救之。火起，所部急白大将，大将领亲信人左右救火。城中有卒惊及杂人，城上不得辄离职掌，乱走街巷者斩。
敌若推轮排来攻，先以抛打，手抛既众，所中必多，来者被伤，力不齐矣。
凡攻城之兵，御捍矢石，头戴｛豕虫｝帽，仰视不便，袍甲厚重，进退又难，前既不得上城，退则其帅逼迫，人众烦闹。我作转关女墙，腾出城外，以辘轳坠铁索，索头安铁鸱脚，当聚闹之处，掷下拨人。
敌若兵众气盛，将卒有疑，即回易左右前后，或替一日再动，或数夜不移，审察安危，随时变改。
飞书檄必诱我人，速封，驰送大将。
每夜巡城，皆改易契，令信人持伪契巡行，所由不觉，罚之，觉则送使。有外往来，主司押领上使，辄不得问其事由，外人辄不得与语。
敌若纵火焚楼堞，以粗竹长一丈，锼（音搜）去节，以生薄皮合缝为袋，贮水三四石，将筩内於袋内，急缚如溅筒，令壮士三五人撮水口，急蹙之救火。每门常贮两具。如无竹，以木合筩，漆之而用，并小溅筩二十具兼助之。门内常以瓮贮水添用。
散若推〈车童〉车，我作粗铁镮，并屈桑木为之，用索相连，〈车童〉头適到，速以镮串〈车童〉头，於其傍便处，分令壮士牵之翻倒，弓弩两射，自然败走。
散若木驴攻城，用铁蒺藜下而敦之。其法：以熟铁阔径尺长一尺二寸四条，纵横布如蒺藜形，镕生铁灌其中央，重五十斤，上安其鼻，连锁掷下，敦讫，以辘轳拗上。若木驴上有牛皮并泥，敦著即举，速放火炬，灌油烧火。
凡敌攻城，多背旺相，起土为台。我於城内薄筑，长高於敌台一丈已上，即自然制彼，无所施力。
又於城上以木为棚，容兵一队，高长柄铁钩、陌刀、锥斧，随要便以为之备。若敌攀女墙踊身，待其身出，十钩齐搭，掣入城中，斧刀助之。
城若卑地下，敌人壅水灌城，筑筑墙壅诸门及陷穴处，更於城内促团周匝，视水高中而阔筑墙，墙外取土，高一丈以上城立，立后於墙内取土，而薄筑之。精兵备城，不得杂役。如有洩水之处，即十步为一井，井内潜通引洩漏。城中速造舡一二十只，简募解舟楫者，载以弓弩、锹，每舡载三十人，自暗门衔枚而出，潜往斫营，决彼隄堰，觉即急走，城上鼓噪，急出兵助之。
敌有骁勇冲门入来，门内多穿坑阱，又於重墙内，卒出其不意，敌必傍走，自入阱中。
城门外简择健卒，贮备器具，看敌懈怠，即开门，骁勇齐击，乘驰逐北不得过二百步，缓急城上应接易为。
敌攻日久，众巧俱施，蚁附缘城，不惜士众，野无所得，粮路又绝，兵众离心，将帅懈倦，必精兵拥守，防我城门。我当乘閒，骁雄四出，与城上人应期，内外齐攻。专精与疲怠者，尤绝必须审察，贼多伪谋。其所穴之孔，於城内深阔为坑，坑上安转关板桥，若敌入来，得三五十人后，启发机关，自然先毙。
铁菱，状如铁蒺藜，要路、水中置之，以刺人马。
陷马坑，长五尺，阔一尺，深三尺，坑中埋鹿角枪、竹签，其坑似亚字相连，状如钩锁，以草及细尘覆其上。军城、营垒、要路皆设之。
拒马枪，以木径二尺，长短随事，十字凿孔，纵横安检，长一丈，锐其端，可以塞城门、巷、要路，人马不得奔驰。
木栅，为敌所逼，不及筑城垒，或因山河险势，多石少土，不任版堞，乃建立木为之，方圆高下随事，深埋木根，重複弥缝，其阙内重加短木为閤道，外柱木重长出四尺为女墙，皆泥涂之，内七尺又立閤道，内柱上布板木为栈，立栏杆於栅上。县门、壅墙、濠堑、拒马防守，一如城垒法。
烽台，於高山四顾险绝处置之，无山亦於孤迥平地置。下筑羊马城，高下任便，常以三五为准。台高五丈，下阔二丈，上阔一丈，形圆。上建圆屋覆之，屋径阔一丈六尺，一面跳出三尺，以板为上覆下栈。屋上置突灶三所，台下亦置三所，并以石灰饰其表里。复置柴笼三所，流火绳三条，在台侧近。上下用屈膝梯，上收下乘。屋四壁开觑贼孔及安视火筒，置旗一口，鼓一面，弩两张，抛石、礨木、停水瓮、乾粮、麻蕴、火钻、火箭、蒿艾、狼粪、牛粪。每晨及夜平安，举一火；闻警，固举二火；见烟尘，举三火；见贼，烧柴笼。如每晨及夜，平安火不来，即烽子为贼所捉。一烽六人，五人为烽子，递知更刻，观视动静；一人烽率，知文书、符牒、转牒。
马铺，每铺相去三十里，於要路山谷閒，牧马两匹，与游奕计会。有事警急，烟尘入境，即奔驰报探。
土河，於山口贼路，横断道，凿阔二丈，深二尺，以细沙散土填平，每日检行，扫令净平，人马入境，即知足迹多少。
游奕，於军中选骁果、谙山川泉井者充，常与烽铺土河计会交牌，日夕逻候（逻，卢个反。）於亭障之外，捉生问事。其军中虚实举用，勿令游奕人知。其副使子将，并久军行人，取善骑射者兼。
令人枕空胡禄卧，有人马行三十里外，东西南北，皆响见於胡禄中，名曰 地听 ，则先防备。


礼五十一沿革五十一凶礼十三
五服年月降杀之四
大功殇服九月七月（不为殇议附）
周制，丧服： 大功之殇中从上，小功之殇中从下。 （大功小功皆谓其成人也。大功之殇中从上，则齐縗之殇中亦从上，此主谓大夫之为殇者服也。凡不见者，以此求之。）又曰： 齐縗之殇中从上，大功之殇中从下。 （齐縗大功皆谓服其成人也。大功之殇中从下，则小功之殇亦中从下也。此主谓妻为夫之亲服也。五服之中，亲者上附，疏者下附。）年十九至十六为长殇，十五至十二为中殇，十一至八岁为下殇，不满八岁以下为无服之殇。无服之殇以日易月。故子生三月，则父名之，死则哭之，未名则不哭。（男女未冠笄而死，可哀殇也。以日易月者，生子一月，哭之一日。殇而无服者，哭之而已。）丈夫冠而不为殇，妇人笄而不为殇。（卢植云： 女年十五笄。 郑玄曰： 成人也。妇人许嫁而笄。未许嫁，与丈夫同。 公羊传云： 许嫁则笄而字之，死以成人之丧服之。 ）
齐鲁战於郎，（鲁哀公十一年，齐师伐我也。）公叔禺人遇负杖入保者，（边界小城曰保。）叹曰： 君子不能为谋也，士不能死也，不可，我则既言矣。 （欲敌齐师践其言。）与其邻童汪踦往，皆死焉。鲁人欲勿殇童汪踦，问於仲尼。仲尼曰： 能执干戈以卫社稷，虽欲勿殇，不亦可乎。
凡臣不殇君，子不殇父，妻不殇夫。
汉戴德云： 七岁以下至生三月，殇之，以日易月。生三月哭之。朝夕即位哭。葬於园。既葬，止哭，不饮酒食肉。毕丧各如其日月。此独谓父母为子与昆弟相为耳。 （吴徐整问射慈曰： 八岁以上为殇，有服，未满八岁为无服。假令子以元年正月生，七岁十二月死，此为七岁，则无服也。或以元年十二月生，以八年正月死，以但跨八年，计其日月，適六岁耳。然号为八岁，日月甚少；全七岁者，日月为多。若人有二子，各死如此，其七岁者独无服，则父母之恩有偏颇。 答曰： 凡制数自以生月计之，不以岁也。 问曰： 无服之殇，以日易月，哭之於何处？有位无？ 答曰： 哭之无位。礼，葬下殇於园中，则无服之殇亦於园也。其哭之就园也。 ）
晋袁准丧服传曰： 按孔子家语曰： 男子十六而成童，女子十四而化育。 此成人之大例也。人成有早晚。又按左氏传曰： 国君十五而生子，冠而生子，礼也。 然则十五十六可以为成人矣。女七岁男八岁而堕齿，此堕齿之大例也。以是而处殇之义，则七岁至九岁宜为下殇，十岁至十二宜为中殇，十三至十五宜为长殇，合古十六成人十五生子之义。十九以下，四岁之差，传所记言，非经典也。二十而冠，三十而娶，是无不冠不娶之限耳。若必三十，则舜適为得礼矣，奚为称鳏哉！
崇氏问云： 旧以日易月，谓生一月哭之一日。又学者云，以日易月者，易服之月，殇之周亲者，则以十三日为之制。二义不同，何以正之？ 淳于睿答云： 按传之发正於周年之亲，而见服之殇者，以周亲之重，虽未成殇，应有哭日之差。大功以下，及於緦麻，未成殇者，无复哭日也。何以明之？按长殇中殇俱在大功，下殇小功，无服之殇，无容有在緦麻，以其幼稚，不在服章，随月多少而制哭日也。大功之长殇俱在小功，下殇緦麻，无服之殇则已过绝，无复服名，不应制哭。故传据周亲以明之。且緦麻之长殇，服名已绝，不应制哭，岂有生三月而更制哭乎？
范甯与戴逵书，问马、郑二义。逵答曰： 夫易者，当使用日则废月，可得言易耳。郑以哭日准平生之月，而谓之易。且无服之殇，非唯周亲七岁以下也，他亲长中，降而不服，故传曰 不满八岁以下，皆为无服之殇也 。如马义，则以此文悉关诸服降之殇者。若如郑义，诸降之殇当作何哭邪？若复哭其生月，则緦麻之长殇，决不可二百馀日哭。郑必推之於不哭，则小功之亲，以志学之年，成童而夭，无哭泣之位，恐非有情者之所允也。 甯又难逵曰： 传云不满八岁为无服，则八岁已上不当引此也。寻制名之本意，父之於子，下殇小功，犹有緦麻一阶，非为五服已尽。而不以緦麻服之者，以未及人次耳。
长史姜辑议安平嗣孙服曰： 诸侯体国，嗣孙至重，欲其胤嗣早继者。文王之为世子，在於王季之时，亦犹凡诸侯之世子耳，而十五便生武王。推此而言，则礼许世子以早冠。礼，男子冠而不为殇。既冠婚姻，不复得以殇服服之。谓以为嗣孙，年已十八，备礼冠娶，当从成人之例。
宋庾蔚之谓： 汉戴德云 独谓父母为子昆弟相为 ，当不如郑以周亲为断。周亲七岁以下，容有緦麻之服，而不以緦麻服服之者，以其未及於礼，故有哭日之差耳。他亲有三殇之年而降在无服者，此是服所不及，岂得先以日易月之例邪？戴逵虽欲申马难郑，而弥觉其踬，范甯难之，可谓当矣。按束皙通论无服之殇云： 礼，緦麻不服长殇，小功不服中殇，大功不为易月哭，唯齐縗乃备四殇焉。 凡云男二十而冠，三十而娶，女十五许嫁而笄，二十而出，并礼之大断。至於形智夙成，早堪冠娶，亦不限之二十矣。笄冠有成人之容，婚嫁有成人之事。郑玄曰： 殇年为大夫，乃不为殇，为士犹殇之。 今代则不然，受命出官，便同成人也。
周制，子、女子子之长殇、中殇，（马融曰： 子者男子之已为子及女子子之殇服也。成人服周，长中殇降一等，服大功也。不书男子女子者，男女异长也。男子二十而不为殇，女子十五许嫁笄而不为殇也。其未嫁，如男子二十，乃不为殇。 ）叔父、姑姊妹、昆弟、夫之昆弟之子女子子、嫡孙，大夫之庶子为嫡昆弟，公为嫡子，大夫为嫡子，以上并长殇、中殇，（马融曰： 公谓诸侯也，重嫡也，大夫亦重嫡，故皆不降服大功也。 郑玄曰： 公，君也。诸侯大夫不降嫡殇，重嫡也。天子亦如之。 ）其长殇皆九月，缨绖；其中殇七月，不缨绖。（马融曰： 长殇以成人，其绖有缨。中殇贱，礼略，其绖无缨也。 郑玄曰： 绖有缨者，为其重也。自大功以上绖有缨，以一条绳为之。小功已下绖无缨。 王肃曰： 大功已上，以绳为绖之缨也。 陈铨曰： 长中殇唯以绖有缨无缨为异耳。 ）
大功成人九月
周制，为姑姊妹女子子適人者大功，以出也。（出必降之者，盖有受我而厚之者。）为从父昆弟。（其姑姊妹在室亦如之。）为人后者为其昆弟，何以大功？为人后者降其昆弟。（马融曰： 昆弟在周而降之，以所后为亲也。 ）为庶孙。（郑玄曰： 男女皆是也。 陈铨曰： 自非嫡孙一人，皆为庶孙也。 ）为嫡妇（嫡子之妻）大功，不降其嫡也。（马融曰： 重嫡，故不降之为服也。 郑玄曰： 妇言嫡者，从夫名也。 陈铨曰： 妇为舅姑服周，舅姑为妇宜服大功。而庶妇小功者，以尊降之也。此为妇大功，故传释不降。 ）
大唐贞观十四年，侍中魏徵奏： 嫡子妇，旧服大功，请加为周。
周制，女子子適人者为众昆弟、（父在则同，父没乃为父后者服周也。）侄，丈夫妇人报。（郑玄曰： 为侄男女同也。 马融曰： 適人降其昆弟，故大功也。嫁姑为嫁侄服也，俱出也。 陈铨曰： 此言昆弟，非父后者也。 ）谓吾姑者，吾谓之侄也。（父叔两留，服无降周，事无所敦，故谓之兄弟之子而不别制焉。姨母两出，服加小功，情无出内，故为姊妹之子而名不章焉。言丈夫妇人以明男女皆同也。侄服既明，甥服兼女可知矣，故於甥不复云丈夫妇人也。）为夫之祖父母、伯父母、叔父母大功，从服也。（马融曰： 从夫为之服，降一等也。 陈铨曰： 凡从服，皆降一等。 ）大夫为伯父母、叔父母、子、昆弟、昆弟之子为士者大功，（马融曰： 子谓庶子也。皆周也，大夫尊降士，故服大功也。 ）尊不同也，尊同则得服其亲服也。（马融曰： 尊同者，亦为大夫，服周也。 ）公之庶昆弟、大夫之庶子为其母、妻、昆弟大功，（郑玄曰： 公之庶昆弟，则父卒也。大夫之庶子，则父在也。其或为母，谓妾子也。 马融曰： 言庶者，谓诸侯异母兄弟也。庶子，大夫妾子也。诸侯贵妾子，父在为母周，父没伸服三年。大夫贵妾子，父在为母周；贱妾子，父在为母大功，所从大夫而降也。 ）以先君馀尊之所厌，服不过大功。（雷次宗曰： 公羊传云 国君以国为体 ，是以其人虽亡，其国犹存，故许有馀尊以厌降人。 ）大夫之庶子，则从大夫而降之矣。父之所不降，子亦不敢降也。（郑玄曰： 言从大夫而降，则於父卒如国人也。昆弟，庶昆弟也。旧读昆弟在下，其於厌降之义，宜蒙此传，是以上而同之。父所不降者，谓嫡也。 陈铨曰： 从乎大夫而降，谓父在者。 ）皆为其从父昆弟之为大夫者。（皆者，言其互相为服也。尊同则不相降矣。其为士者，降在小功。嫡子为之亦如之也。）为夫之昆弟之妇人子適人者。（马融曰： 在室者周，適人者降大功也。 郑玄曰： 妇人子者，女子子也。不言女子子者，因出见恩疏也。 陈铨曰： 妇人者，夫之昆弟之子妇也。子者，夫之昆弟之女子子適人者也。此是二人，皆服大功。先儒皆以妇人子为一人，此既不辞，且夫昆弟之子妇，复见何许耶。 ）大夫、大夫之妻、大夫之子、公之昆弟为姑姊妹、女子子嫁於大夫者，（马融曰： 此上四人者，各为其姑姊妹、女子子嫁於大夫者服也。在室大功，嫁於大夫大功，尊同也。按在室大功，以在大夫尊降之限。嫁大夫尊同，故不复重降。嫁士则小功。 ）君为姑姊妹、女子子嫁於国君者，（马融曰： 君，诸侯也。为姑姊妹女子子嫁於国君者服也。不言诸侯者，关天子元士卿大夫也。上但言君者，欲关天子元士卿大夫嫁女诸侯，皆为大功也。 ）尊同则得服其亲服。（马融曰： 诸侯绝周，姑姊妹在室，无服也。嫁於国君者，尊与己同，故服周亲服。 ）诸侯之子称公子，公子不得祢先君；公子之子称公孙，公孙不得祖诸侯：此自卑别於尊者也。若公子之子孙有封为国君者，则代代祖是人也，不得祖公子，此自尊别於卑者也。是故始封之君不臣诸父昆弟，封君之子不臣诸父而臣昆弟，封君之孙尽臣诸父昆弟。故君之所为服，子亦不敢不服也；君之所不服，子亦不敢服也。（不得祢、不得祖者，不得立其庙而祭之。卿大夫以下祭其祖祢。代代祖是人不得祖公子者，谓后代为君者，祖此受封之君，不复祀别子也。公子若在高祖以下，则如其亲服，后世迁之，乃毁其庙耳。因国君以尊降其亲，故终说此义也。）大夫之妾为君之庶子、（郑玄谓： 下传曰 何以大功，妾为君之党服与女君同 ，指谓此也。妾为君之长子亦三年，自为其子周，异於女君也。士之妾为君之众子亦周。 ）女子子嫁者未嫁者，为伯父母、叔父母、姑姊妹。（马融曰： 合大夫之妾为君之庶子女子子嫁者未嫁者，言大夫之妾为此三人同服。 ）传曰： 嫁者，其嫁於大夫者也。未嫁者，成人而未嫁者也。何以大功也？妾为君之党服，得与女君同。下言为伯父母叔父母姑姊妹者，谓妾自服其私亲也。 （郑玄曰： 此不辞。即实为妾自服其私亲，此当言 其 以明之。齐縗三月章曰： 女子子嫁者未嫁者为其曾祖父母 ，经与此同，足以明之。传所云 何以大功也，妾为君之党服，得与女君同 ，文烂在下耳。女子子成人有出道，则可降旁亲。及将出者，明当及时也。 ）
魏王肃云： 大夫之妾为他妾之子大功九月，自诸侯以上不服。
晋孙略议以为： 伯叔父母、姑姊妹，皆夫家也。妻体夫尊，降其夫伯叔父母、姑姊妹小功。妾贱，不敢降也。 张祖高难以为：
妻为夫之党服，降夫一等，夫之姑姊妹宜小功，妾服君之党，得与女君同，岂以贵贱之故而异之？纵妻之贵而可以略君之姑姊妹者，则应妾服每当与君同也。君之为父母三年，妾何以无其制乎？ 按孙略云妾贱，不可以恩轻从略，故宜在大功耳。又不敢与君同服，何三年之制乎？又有公子之妻服其皇姑不嫌过夫者，以各其义故也。
周制，同母异父昆弟相为服。檀弓云： 公叔朱有同母异父之昆弟死，问於子游。子游曰： 其大功乎。 （郑玄曰： 亲者属，大功者是。 王肃云： 母嫁则外祖父母无服，所谓绝族无施服也。唯母之身有服，所谓亲者属也。异父同母昆弟不应有服，此谓与继父同居，为继父周，故为其子大功也。礼无明文，是以子游疑而答也。 卢植曰： 子游为近是也。 ）狄仪有同母异父之昆弟死，问於子夏。子夏曰： 我未之前闻也。鲁人则为之齐縗。 狄仪行齐縗。今之齐縗，狄仪之问也。 （卢植曰： 未闻有服也，齐縗非也。游、夏不亲问夫子，是以疑也。礼家推之，以为当在小功，以母亲极於小功。 ）
魏明帝景初中，尚书祠部问： 同母异父昆弟服，应几月？ 太常曹毗述博士赵怡据子游郑注大功九月。高堂崇云： 圣人制礼，外亲正服不过緦，殊异外内之明理也。外祖父母以尊加，从母以名加，皆小功；舅緦服而已。外兄弟异族无属，疏於外家远矣，故於礼序不得有服。若以同居从同爨服，无缘章云大功，乃重於外祖父母，此实先贤之过也。
王肃圣证论云： 孔子但说宜服与不，未说服之轻重，故子游处以大功也。 所执如前注。又引孔子家语曰： 邾人有同母异父之昆弟死，将为之服，因颜亥而问礼於孔子。曰： 继父同居者，则异父昆弟从为之服；不同居者，继父且犹不服，况其子乎！  （蜀谯周云： 凡外亲正服皆緦，加者不过小功。今异父兄弟，父没母嫁，所生者皆相报服。 ）
晋淳于睿以： 游、夏，文学之俊也。游习於礼者，曰大功；夏广学者，曰齐縗。二者推之，明非无服与緦可知也。继父无亲，立庙祭祀，尚为之周；以比夫共胞，岂有绝道，而欲绝之，谓其无亲。据继父同居异居有轻重，同母昆弟，盖亦宜矣。异居大功，同居有相长养之恩，服齐縗，似近人情矣。
按魏尚书郎武竺有同母异父昆弟之丧，以访王肃。肃据子思书曰，言氏之子，达於礼乎。继父同居服周，则子宜大功也。
宋庾蔚之谓： 自以同生成亲，继父同居，由有功而致服，二服之来，其礼乖殊。以为因继父而有服者，失之远矣。马昭曰： 异父昆弟，恩系於母，不於继父。继父，绝族者也。母同生，故为亲者属，虽不同居，犹相为服。王肃以为从於继父而服，又言同居，乃失之远矣。 子游、狄仪，或言齐縗，或言大功，趋於轻重，不疑於有无也。家语之言，固所未信。子游古之习礼者也，从之不亦可乎。
齐张融云： 与己同母，故服大功。而肃云从继父而降，岂人情哉！
为众子妇
大唐贞观十四年，加与兄弟子妇同为大功九月。